BML in Raajje ah Mastercard tha'aaraf koffi - One Online\nބީއެމްއެލް އިން މާސްޓަކާޑް ތައަރަފްކޮށްފައި ވަނީ މިއަދު ކްރޮސްރޯޑްސްގައި ބޭއްވި ހަފްލާއަކަށް ފަހު --- ފޮޓޯ: ބީއެމްއެލް\nއެމްއެމްއޭގެ ގަވަރްނަރު އަލީ ހާޝިމް މިއަދު ބީއެމްއެލްއިން ކްރޮސްރޯޑްސްގައި ބޭއްވި ހަފްލާގައި މާސްޓަކާޑް ލޯންޗްކޮށްދެއްވަނީ --- ފޮޓޯ: ބީއެމްއެލް\nބީއެމްއެލް އިން ރާއްޖެއަށް މާސްޓަކާޑް ތައާރަފްކޮށްފި\nބޭންކް އޮފް މޯލްޑިވްސް (ބީއެމްއެލް) އިން ރާއްޖެއަށް ފުރަތަމަ ފަހަރަށް މާސްޓަކާޑު ތައާރަފްކޮށްފިއެވެ.\nމި ހިދުމަތް ބީއެމްއެލް އިން ތައާރަފްކޮށްފައިވަނީ މިއަދު ހެނދުނު އެކަމަށް ހާއްސަކޮށްގެން ބީއެމްއެލް އިން ކްރޮސްރޯޑްސްގައި ބޭއްވި ހަފްލާއެއްގައެވެ. މި ހަފްލާގައި ރާއްޖެއަށް މި ހިދުމަތް ރަސްމީކޮށް ތައާރަފް ކޮށްދެއްވީ އެމްއެމްއޭގެ ގަވަރުނަރު އަލީ ހާޝިމެވެ.\nބީއެމްއެލް އިން މުޅިން އަލަށް ތައާރަފްކުރި މާސްޓަކާޑުގެ ހިދުމަތަކީ ވިޔަފާރިތަކަށް ފަސޭހަކަމާއެކު، އެކައުންޓް މެދުވެރިކޮށް ވިޔަފާރީގެ މުއާމަލާތް ކުރެވޭނެގޮތް ހަމަޖައްސައިދިނުމުގެ ގޮތުން ބީއެމްއެލް އިން ތައާރަފްކޮށްފައިވާ ހިދުމަތެކެވެ. މާސްޓަކާޑް ނެޓްވޯކް މެދުވެރިކޮށް މުއާމަލާތް ހިންގޭ މި ކާޑަކީ ބިޒްނަސް ޑެބިޓް ކާޑެއް ކަމަށް ބީއެމްއެލް އިން މައުލޫމާތުދެއެވެ.\nމި ހިދުމަތާ ގުޅޭގޮތުން ބީއެމްއެލްގެ ސީއީއޯ އަދި މެނޭޖިންގް ޑިރެކްޓަރު ޓިމް ސޯޔާ ވިދާޅުވީ މި ހިދުމަތަކީ ކުދި އަދި މެދު ފަންތީގެ ވިޔަފާރިތަކަށް އެހީތެރިކަން ފޯރިކޮށްދިނުމަށް ކުރަމުން އަންނަ މަސައްކަތްކަތުގެ ތެރެއިން އެ ބޭންކުން ކުރި މަސައްކަތެއް ކަމަށެވެ.\nއެގޮތުން މި ހިދުމަތާއެކު އެފަދަ ވިޔަފާރިތަކުގެ ބޭނުންތަކަށް އިތުރު ފުރިހަމަ ކަމެއް ގެސްދޭނެ ކަމަށާއި އަދި މިއީ ސީދާ ވިޔަފާރީގެ އެކައުންޓާގުޅޭ ކާޑަކަށް ވުމުން ފަސޭހައިން ކަސްޓަމަރުންނާ ފައިސާގެ މުއާމަލާތް ކުރެވޭނެ ކަމަށް ވިދާޅުވިއެވެ.\nރާއްޖޭގެ ގައުމީ ބޭންކް، ބީއެމްއެލްއަކީ ރާއްޖޭގެ 20 އަތޮޅުގައި އެ ބޭންކުގެ 37 ބްރާންޗެއް ހިންގާ ކުންފުންޏެކެވެ. އަދި ބީއެމްއެލް އިން ރާއްޖޭގައި 113 އޭޓީއެމް އާއި 49 ސެލްފް ސާވިސް ބޭންކިންގް ސިސްޓަމް ބޭނުން ކުރެއެވެ. ބީއެމްއެލް އިން އަބަދު ވެސް މަސައްކަތް ކުރަނީ ކަސްޓަމަރުން އެދޭފަދަ ފެންވަރުގެ ހިދުމަތެއް ކަސްޓަމަރުންނަށް ހޯދައިދިނުމަށެވެ.


އަހަރެންވެސް ލޯބިވިން ( ސޯޅަވަނަ ބައި ) | Alifushi Online\nއަހަރެންވެސް ލޯބިވިން ( ސޯޅަވަނަ ބައި )\n3 ފެބުރުއަރީ 2012\nވާހަކަ ލިޔުނީ: ހަތުމާ\nލައިޝާގެ ދެލޯވަނީ މެރިފައެވެ. އެ މަޢުސޫމް މޫނުގައި ވަނީ ލުއިލުއި ހިނިތުންވުމެކެވެ. ހީވަނީ ދެންމެ ދެންމެ ޝައިމް އަށް ގޮވާލަފާނެހެންނެވެ. ޝައިމްގެ އުނގުމަތީ ލައިޝާ ބާއްވައިގެން ޝައިމް ގޮވަމުން ދިޔައެވެ. “ލައި.. އަހަރެން ދޫކޮށްފަ ނުދޭ..އަހަރެން ވަރަށް އެކަނިވާނެ..ޕްލީޒް..އަހަރެން ވާނަން ލައި ބޭނުންވާކަހަލަ ރަނަގަޅު މީހަކަށް..” ޝައިމް ވާހަކަ ދައްކަމުން ދިޔަ އިރު ލައިޝާ އަށް އެއްވެސް އަޑެއް ނީވޭކަހަލައެވެ. އެންމްބިއުލާންސް ގޮސް ހޮސްޕިޓަލަށް މަޑުކޮށްލުމުން ލައިޝާ ގޮވައިގެން އަވަސްފަރުވާދޭ ކޮޓަރިއަށް ގެންދެވުނެވެ. ޑޮކްޓަރު ބެއްލެވުމަށްފަހު ލައިޝާގެ ތިމާގެ މީހުންނަށް ގޮވުމަށް އެދުނެވެ. ޑޮކްޓަރުގެ މޫނުމަތިން ފެނުނު ސީރިއަސް ކަމުން ކޮންމެވެސް ގޯހެއްވެއްޖެ ކަމުގެ އިހުސާސް ޝައިމް އަށް ކުރެވުނެވެ. “ޑޮކްޓަރ..ޕޭޝަންޓް އާއެކު އައިސް ހުރީ މިކުއްޖާ އެކަނި..ނޯ އަދަރ ވަން..” ކައިރީގައި ހުރި ނަރުސް ކުއްޖާ ޑޮކްޓަރާ ވާހަކަ ދައްކަމުން ބުންޏެވެ. “ޑޮކްޓަރ.. ލައިޝާ ކިހިނެތްތޯ..”…ކޫރުއެޅިގެންވާ އަޑަކުން ޝައިމް ބުންޏެވެ. “ޝީ އިޒް ނޯމޯ.. ” ޑޮކްޓަރުގެ މި ޖުމްލައިން ޝައިމްގެ ގައިން ހީބިހި ނަގައިގެން ދިޔައެވެ. މުޅިދުނިޔެ އެފުއްމިފުށަށް ޖެހުނުހެން ހީވިއެވެ. “ނޫން ލައި.. އަހަރެން ދޫކޮށްލާފަ ލައި އަށް އެހާފަސޭހައިން ނުދެވޭނެ..” ލައިޝާގެ ފުރާނަނެތް މަސްގަނޑުގައި އޮޅުލައިގަންނަމުން ޝައިމް ގިސްލަމުން ދިޔައެވެ. ކުއްލި އަކަށް ޝައިމްގެ މޫނުމައްޗަށް އަނދިރިވާހެން ހީވެގެން ޝައިމް އެނދުގައި ހިފަހައްޓާލިއެވެ. އެހެންނަމަވެސް ގައިންވަރުދޫވެގެން ޝައިމް ވެއްޓުނީއެވެ. ނަރުސްކުދިން އައިސް ޝައިމްނެގިއެވެ.\nމުޅި މާހައުލުގައި ވަނީ ރުއިމާއި ގިސްލުމުގެ އަޑެވެ. ލައިޝާ މަރުގެ ހަބަރު އިވުމުން ލައިޝާގެ ބައްޕަ އާއި ދޮންމަންމަ ވެސް މާލެ އައެވެ. ލައިޝާގެ މޫނު ދެކިލުމަށްޓަކައި އެތައްބައިވަރު މީހުންނެއް އައިސްފައިވާ އިރު އެންމެންގެ މޫނުމަތިންވެސް ފެންނަމުންދަނީ ހިތާމައެވެ. އެދުވަހު ދޮންމަންމަގެ މޫނުމަތިންވެސް ހިތާމައިގެ ކުލަވަރު ފެނުނެވެ. ކަރުނަ އަޅާ ރުޔެވެ. އެހެންނަމަވެސް މިއަދު އެ ދޮންމަންމަގެ ރުއިމުގެ އަޑު އަހާކަށް ލައިޝާ އެއް ނެތެވެ. އެ މަންމަގެ ހިތުގައި މި ހުރިހާ ދުވަހު ނަފްރަތު އުފެދިފައިވީ ނަމަވެސް މިއަދު ލައިޝާ އަށްޓަކައި އެ މަންމަ ކަރުނަ އޮހޮރަނީއެވެ. އެމީހެއްގެ އިހުސާންތެރިކާމާއި އެމީހެއްގެ ރަނގަޅުކަން އެނގޭނީ އެމީހަކު ނެތިދާފަހުންނޭ ބުނާއަޑު އަހަމެވެ. ދޮންމަންމަ އަށް ވެސް ވީ މިކަހަލަ ގޮތެކެވެ. އެހެންނަމަވެސް ވަގުތު ފާއިތުވެއްޖެއެވެ.\nމެންދަމުން އަލިވެ ބާރަޖެހީއެވެ. ޝައިމް އަށް ހޭލެވުނު ކައިރީގައި މިޝްޤާ އިނެވެ. “އަހަރެން މިތާގަ.. ކޮބާ ލައި..” ޝައިމް ތެދުވަން މަސައްކަތް ކުރަމުން އަހާލިއެވެ. އެވަގުތު މިޝްޤާގެ ލޮލުން ހޯސްލާފައި ކަރުނަތައް ފައިބައިގަތެވެ. “އަހަރެން ހިޔެއްނުކުރަން އެހާ މާތް ކުއްޖަކަށް ޝައިމް ތިހެން ހަދާނެކަމަކަށް..މަށަށްވެސް އޮޅުވާލީ ޝައިމް..އެކަމަކު އަހަރެން ޝައިމްދެކެ ކިހާ ލޯބި ވިން..ލައިޝާ ވެސް ކިހާލޯބިވި..ކީއްވެ ޝައިމް..ކީއްވެ..” މިޝްޤާ ރޮމުން ޝައިމް އާ ސުވާލުކުރަމުން ދިޔައެވެ. ޝައިމް މިއަދު ވަކި ބުނާނީ ކީކޭ ހެއްޔެވެ. ޝައިމް އޮޅުވާލީ ހަމަ އެކަނި މިޝްޤާ އާއި ލައިޝާ އެކަންޏަކަށް ނޫނެވެ. އެތައްބައިވަރު އަންހެންކުދިންނެއް އެމަޅީގައި ވަނީ ޖައްސާފައެވެ. “މިޝް އަށް އެނގުނީ ކިހިނެތް..” ޝައިމް ކުޑަކޮށް ހާސްވިނަމަވެސް މިޝްޤާ އަށް އެނގުނު ގޮތެއް އޮޅުން ފިލުވަން ބޭނުންވިއެވެ. މިޝްޤާ ދަބަހުން ކުޑަ ފޮތެއްނެގިއެވެ. އެއީ ލައިޝާގެ ޑައެރީއެވެ. “މި ޑައިރީ އަހަރެން ކިޔައިފިން..ލައިޝާ ކުރި ހިތްވަރު..އަހަރެން ހިތައް އަރާ އަހަރެންނަކީ ވެސް ހާދަ ގޯސް މީހެކޭ..ލައިޝާ ގެ މީހެއް ޖަހައިގަނެވުނީ..އެކަމަކު…” މިޝްޤާ އިތުރަށް އެއްޗެކޭ ނުބުނެ ޑައިރީ ޝައިމް އަށް ހަވާލުކުރުމަށްފަހު އެތަނުން ދިޔުމަށްޓަކައި ނުކުތެވެ. ޝައިމް ޑަޢިރީ ހުޅުވާލިއެވެ. ލައިޝާ ހަޔާތުގެ ކޮންމެ ސިކުންތު ކޮޅެއްވެސް ހޭދަކޮށްފައިވަނީ ޝައިމްގެ ހަނދާނުގައެވެ. ލައިޝާ އަކީ ކިހާ ވަފާތެރި ކުއްޖެއް ހެއްޔެވެ. ލައިޝާ އަށް ހުރިހާ ހަގީގަތް އެނގި ހުރެ ވެސް ޝައިމްދެކެ ލޯބިވީތީ ޝައިމް ގެ ހިތުގައި ލައިޝާއަށް އިތުރު ލޯތްބެއް އުފެދުނެވެ. އެހެންނަމަވެސް ދެން ލައިޝާ އެނބުރި ނާންނާނެއެވެ. ޑައެރީ ކިޔަމުން ދިޔައިރު ޝައިމް އަށް ގިސްލެމުން ދިޔައެވެ. ލައިޝާގެ އެންމެ ފަހުން ލިޔެފައިވަނީ ލައިޝާ އަބަދުވެސް ޝައިމް ދެކެ ލޯބިވާނޭ ކަމުގައެވެ. ޑައިރީ ކިޔާ ނިމުނު އިރު ޝައިމްއަށް ވަނީ ހަމަރަނގަޅަށްވެސް ރޮވިފައެވެ. ” މައާފްކުރޭ ލައި.. އަހަރެންވެސް ލައި ދެކެ ލޯބިވިން..އެކަމަކު އެލޯބި ލައި އަށް ފޮރުކޮށްނުދެވުނީ އަހަރެންގެ އުޅުމުގެ ސަބަބުން..އަހަރެން އަބަދުވެސް ލޮބިވީ ލައިދެކެ..” ޝައިމް އަށް މިއަދު ލޯބީގެ މުހިއްމުކަން އިހުސާސް ކުރެވުނެވެ. ޝައިމް އެނދުން ތެދުވީ ގެއަށް ދިޔުމަށްޓަކައެވެ. ދޮރު ހުޅުވާލުމާއި އެކު މިޝްޤާ ފެނުމުން ޝައިމް ކުޑަކޮށް ސިހުނެވެ. މިޝްޤާ އައިސް ޝައިމްގެ އަތުގައި ހިފެހެއްޓިއެވެ. “ޝައިމް ދަނީތަ؟ އަހަރެންވެސް ދޫކޮށްލާފަ.. ޝައިމް ލޯބި ނުވިއަސް އަހަރެން ޝައިމްދެކެ ވީ ތެދުވެރި ލޯބި.. އަހަރެން ދޫކޮށްފަ ނުދޭ..” ޝައިމްގެ މޭގައި މިޝްގާ ބޯއަޅާލީ ދުވަހަކުވެސް ޝައިމް އެފަދަގޮތަކަށް ނޫޅުމަށް އަޒުމް ކަނޑައެޅުމުންނެވެ. ޝައިމްގެ ހަޔާތް ބަދަލް ވެގެންދިޔައީ ލައިޝާވީ ފުރިހަމަ ލޯބިންނެވެ.\nލޯބީގަ ދިރުމެއްނެތީމާ… ސަހަރާއަށް މިދަނީ……! (ދެވަނަ ބައި)\nވާހަކަ – ޖަލު\nފާއިތުވެދިޔަ ވަގުތު (ތޭރަވަނަ ބައި)\nފާއިތުވެދިޔަ ވަގުތު (ފަނަރަވަނަ ބައި)


BREAKING: Maamendhoo Magistrate Ahmed Shukoor Fandiyaaru Kamun Isthiufaa Dhevvaifi - Vaguthu\nމާމެންދޫ މެޖިސްޓްރޭޓް އަހުމަދު ޝުކޫރު ފަނޑިޔާރު ކަމުން އިސްތިއުފާ ދެއްވައިފި\nގއ. މާމެންދޫ ކޯޓުގެ އިސް މެޖިސްޓްރޭޓު އަހުމަދު ޝުކޫރު ފަނޑިޔާރު ކަމުން އިސްތިއުފާ ދެއްވައިފި އެވެ.\nފަނޑިޔާރު ޝުކޫރް މަގާމުން އިސްތިއުފާ ދެއްވާފައި މި ވަނީ އޭނާ ފަނޑިޔާރުކަމުން ވަކި ކުރުމަށް ޖުޑީޝަލް ސާވިސް ކޮމިޝަން (ޖޭއެސްސީ)ން ރައްޔިތުންގެ މަޖިލީހަށް ހުށަހަޅާފައި ވަނިކޮށެވެ.\nޖޭއެސްސީން މިއަދު ބުނީ. އެ ކޮމިޝަނުން ފަނޑިޔާރު ޝުކޫރު މަގާމުން ވަކި ކުރުމަށް މަޖިލީހަށް ހުށަހަޅާފައި ވަނިކޮށް، މިއަދު އިސްތިއުފާގެ ސިޓީ އެ ކޮމިޝަނަށް ހުށަހަޅާފައިވާ ކަމަށެވެ.\nއެހެންކަމުން އޭނާ އިސްތިއުފާ ދެއްވި ހިސާބުން ފެށިގެން ފަނޑިޔާރުކަމުން ވަކި ވެފައިވާ ކަމަށް ޖޭއެސްސީން ބުންޏެވެ.\nމެޖިސްޓްރޭޓް އަހްމަދު ޝުކޫރު ވަކި ކުރަން ޖޭއެސްސީ އިން ނިންމާފައިވަނީ އޭނާގެ މައްޗަށް ތުހުމަތު ކުރެވޭ ގިނަ މައްސަލަތަކެއް ހިނގާފައިވާ ކަން އެ ކޮމިޝަނަށް ފާހަގަކުރެވުމުން ކަމަށް ބުނެއެވެ. އެހެންކަމުން ފަނޑިޔާރުންގެ ސުލޫކާ އޭނާ ކަނޑައެޅިގެން ހިލާފްވެފައިވާ ކަން ޖޭއެއްސީން ފާހަގަކުރެއެވެ.\nއެގޮތުން ޝުކޫރުއާ ގާތް ގުޅުމެއް އޮންނަ ފަރާތެއްގެ ބަންދާ މެދު ގޮތެއް ނިންމުމުގެ މައްސަލަ ގއ. ވިލިގިނލީ މެޖިސްޓްރޭޓް ކޯޓުގައި ހިނގި ދުވަހު، ހައްޔަރު ކުރެވިފައިވާ ފަރާތުގެ ގާނޫނީ ވަކީލުއާ ގއ.ވިލިނގިލީ ރެސްޓޯރެންޓެއްގައި އިސް މެޖިސްޓްރޭޓް އަހްމަދު ޝުކޫރު ބައްދަލުވެ ވަކީލު ދިން ސިޓީ އުރައަކާ ހަވާލުވެފައިވާ ކަމަށް ޖޭއެސްސީ އިން ބުނެއެވެ.\n2018 ވަނަ އަހަރުގެ ރިޔާސީ އިންތިޚާބުގެ ދުވަސްވަރު، ވިލިނގިލީ ގެއެއްގައި އޮތް ބައްދަލުވުމެއްގައި ކުރީގެ ފަނޑިޔާރުންތަކަކާއެކު ޝުކޫރު ވެސް ބައިވެރިވެ ވަކި ރިޔާސީ ކެނޑިޑޭޓަކަށް ތާޢީދު ކުރާ ކަން ހާމަކޮށް ވާހަކަ ދައްކައި ވޯޓް ހޯދުމަށް ޝުކޫރު މަސައްކަތް ކޮށްފައިވާ ކަމާއި، އެ އަހަރުގެ ސެޕްޓެމްބަރު މަހު ގއ. ވިލިނގިލީ ކެފޭއެއްގެ ތެރޭގައި، މެޖިސްޓްރޭޓް އަހްމަދު ޝުކޫރު ސިޔާސީ ވާހަކަ ދައްކައި ރިޔާސީ ކެނޑިޑޭޓަކަށް ވޯޓު ހޯދައި ދިނުމަށް އެދިފައިވާކަން ސާބިތުވާ ކަމަށް ބުނެފައިވެއެވެ.\nއެ އަހަރުގެ އޮގަސްޓް މަހު ޓެރަރިޒަމްގެ ތުހުމަތުގައި ގއ. ކޮލަމާފުށިން ހައްޔަރުކުރި ބައެއްގެ ބަންދާ މެދު ގޮތެއް ނިންމުމަށް ވިލިނގިލީ މެޖިސްޓްރޭޓް ކޯޓަށް ހާޒިރު ކުރުމުގެ ކުރިން، ޝަރީޢަތުގެ މަޖިލީހުން ބޭރުން، އެ މީހުންގެ ބަންދާ މެދު ނިންމާނެ ގޮތް ފުލުހުންނާ ހިއްސާކޮށް، އަދި ބަންދާ މެދު ގޮތެއް ނިންމުމަށް ބޭއްވި ޝަރީޢަތުގެ މަޖިލީހުގައި ވެސް އަދުލުވެރިކަމުގެ ހަމަތަކުން ބޭރުން މެޖިސްޓްރޭޓް ޝުކޫރު ޢަމަލުކޮށްފައިވާކަން ސާބިތުވާ ކަމަށް ޖޭއެސްސީ އިން ބުނެއެވެ.\nހަ ރަށަކަށް މެޖިސްޓްރޭޓުން އައްޔަންކޮށްފި\nތަޖުރިބާނެތް ބޭފުޅަކު ކްރިމިނަލް ކޯޓަށް އައްޔަން ކުރުމުން ފާޑުކިޔުން\nގާނޫނާ ހިލާފަށް ސައިކަލު ދުއްވި މެޖިސްޓްރޭޓެއްގެ މައްސަލަ ބަލަނީ\nއޮކްޓޯބަރ 27, 2020 14:43\nޖޭ. އެސް. ސީގަ މިހާރު ތިބި މީހުން މި ސަރު ކާރު ގެނައުމަށް އެއްވެސް މަސައް ކަތެއް ނު ކޮށް ހަމަ ހުދުފޮތި ހެން ތިބީތަ؟ މީހަ ކު ފަހެ ބީތާއެއް ނުވާނެތަ؟\nއޮކްޓޯބަރ 27, 2020 19:21\nމީގެ ހެއްވާ ތަންކޮޅަކީ އެއިންމީހަކު އިސްތިއުފާދޭ ހިސާބުން އެކަން ނިމޭތީ! ހީވަނީ އެހިސާބުން އިންސާފު ޤާއިމް ކުރެވުނީހެން.\nމީހާ މަސްއޫލިޔަތާ ޙަވާލުވެގެން ހުންނައިރު ކުރާ ކަންކަމުގެ ސަބަބުން އެމީހަކު ކުއްވެރިވާކަމަށް ސަބިތުވަންޏާ ހަމަ އެކަނި މަޤާމުން ވަކި ކުރުމުން ނުވަތަ އެމީހަކު އިސްތިއުފާ ދޭހިސާބުން އެކަން ނިމިގެން ނުވާނެ! އެގޮތަށް އެކަން ނިމެންޏާ ތިބުނާ އިންސާފް ހޯދާދިނުން ދެކޮޅެއް ނުޖެހޭ ދެއްތޮ! އެމީހަކު ކުރި ކުށުގެ އަދަބުވެސް ލިބެން ޖެހޭނެ. ޒިންމާދަރު މަޤާމުތަކުގަ އުޅެނީ މޭ ފުއްޕާފަ ތިމާމެން ހިތު ހުރިހާ ގޮތަކަށް އުޅެކަށް ނޫން.\nއޮކްޓޯބަރ 27, 2020 21:42\nދައުލަތުން ދިވެހި ފަޑިޔާރުންނަށް ބިރުދައްކާ ފަޑިޔާރުން ނާއި މެދުގައި ބޭއިންސާފުން ކަންކުރަމުންދާ މައްސަލަ އދ ށާއި އޯއައިސީއަށް ވެސް ހުށަހަޅަން ވެއްޖެ ނުންތޯ !


ފަތުވާ: މީހަކު މަރުވުމުން ސުކޫތުގައި ކޮޅަށްތިބުން – DhiSalafiyyah\nފަތުވާ: މީހަކު މަރުވުމުން ސުކޫތުގައި ކޮޅަށްތިބުން\n26/04/2017 ޢިލްމުވެރިންގެ ފަތުވާދިސަލަފިއްޔާ\nމީހަކު މަރުވުމުން އެކަމާ ހިތާމަފާޅުކުރުމުގެ ގޮތުން ކުޑަވަޤުތުކޮޅަކު ، މިޘާލަކަށް މިނެޓެއް ވަންދެން، ސުކޫތުގައި ތިބުމަކީ ކޮންކަހަލަކަމެއް ހެއްޔެވެ؟\nޝަހީދުން ނުވަތަ ބޮޑެތިމީހުން ނުވަތަ އެހެންބަޔަކުވިޔަސް މަރުވުމުން އެމީހުންގެ ފުރާނައަށް މާތްކޮށްހިތުމުގެ ގޮތުން ސުކޫތުގައި ކޮޅަށްތިބުމަކީ މުންކަރާތެކެވެ. އަދި އެއީ ނަބިއްޔާ صلى الله عليه وسلم އާއި ޞަހާބީ ބޭކަލުންނާ އަދި ޞާލިޙުބޭކަލުންވެސް ކުރައްވާފައިވާ ނުވާ، އަލަށް ތަޢާރަފުކޮށްފައިވާ ބިދުޢައެކެވެ. އެއީ ﷲ މަތިވެރިކުރުމާއި އެއިލާހަށް އިޚުލާޞްތެރިވުމާއި އެއިލާހު އެއްކައުވަންތަކުރުމުގެ އަދަބާ ޚިލާފުކަމެކެވެ.\nކާފިރުންގެ ތެރެއިން ބަޔަކު އެކަން ފެށުމުން މުސްލިމުންގެ ތެރެއިން ޖާހިލުބަޔަކު އެވަނީ އެކަމުގައި އެބައިމީހުންނާ ތަބާވެފައެވެ. އަދި އެބައިމީހުންގެ އެ ހުތުރުކަން ބޮޑު އާދަކާދައިގައްޔާއި އެބައިމީހުންގެ ބޮޑުންނާއި ވެރިންކުރެ ދިރިތިބީންނާއި މަރުވެފައިވާ މީހުންނާމެދު އެބައިމީހުން ޢަމަލުކުރާ ހައްދަފަހަނައަޅާފައި އުޞޫލުތަކުގައި މުސްލިމުން އެވަނީ އެބައިމީހުންނަށް ތަބާވެފައެވެ. ނަބިއްޔާ صلى الله عليه وسلم ވަނީ އެބައިމީހުންނާ ވައްތަރުވެގަތުން ނަހީކުރައްވާފައެވެ.\nއިސްލާމީ ޢުރުފުގައި އޮންނަ ގޮތުން މަރުވެފައިވާ މީހުންގެ ޙައްޤުތަކުގެ ތެރޭގައި: އެބައިމީހުންނަށްޓަކައި ދުޢާކުރުމާއި އެބައިމީހުންނަށްޓަކައި ޞަދަޤާތްކުރުމާއި އެބައިމީހުންގެ ރަނގަޅުވާހަކަތައް ދެއްކުމާ އަދި އެބައިމީހުންގެ ނުބައިވާހަކަދެއްކުމުން ދުރުހެލިވުން ހިމެނެއެވެ. އަދި މިނޫނަސް ވަރަށް ގިނަ އަދަބުއަޚުލާޤުތައް އިސްލާމްދީނުގައިވެއެވެ. އަދި މުސްލިމު އަޚުންގެ ތެރެއިން ދިރިތިބިންނާއި މަރުވެފައިވާ މީހުންނާމެދުވެސް ހެޔޮކޮށް މުޢާމަލާތްކުރުމަށް އިސްލާމްދީންވަނީ ބާރުއަޅާފައެވެ.\nއޭގެ ތެރޭގައި މަރުވެފައިމީހުންނަށްޓަކައި ހިތާމަކުރުމުގެ ގޮތުން ސުކޫތުގައި ކޮޅަށް ތިބުން ނުހިމެނެއެވެ. އަދި ކިއެއް ހެއްޔެވެ. އެއީ އިސްލާމްދީނުގެ އުޞޫލުތަކާ ޚިލާފުކަމެކެވެ.


Simmba:3dhuvahun 100 crore club ah!\nސިމްބާ: ތިން ދުވަހުން 100 ކްރޯޑް ކްލަބަށް!\nފިލްމް ރިލީޒް ކުރި ފުރަތަމަ ހަފްތާބަންދުގައި ހަމައެކަނި އިންޑިއާއިން 76 ކްރޯޑް ރުޕީސް ލިބިފައި\nކ. މާލެ 31 ޑިސެންބަރު 2018 | ހޯމަ 18:32 3,144\nރަންވީރު ސިންގްގެ ފިލްމް ތަކުގެ ތެރެއިން "ސިމްބާ" ވަނީ ބޮކްސް އޮފީހުގައި އެންމެ ކާމިޔާބު ސޯލޯ ފިލްމަށް ވެގެން ގޮސްފައެވެ.\nރޯހިތް ޝެޓީ ޑައިރެކްޓް ކޮށްފައިވާ މި ފިލްމަށް ވަނީ ފިލްމް ރިލީޒް ކުރި ފުރަތަމަ ހަފްތާބަންދުގައި ހަމައެކަނި އިންޑިއާއިން 76 ކްރޯޑް ރުޕީސް ލިބިފައެވެ. އެ ގޮތުން މި ފިލްމަށް ރިލީޒް ކުރި ހުކުރު ދުވަހު 20.72 ކްރޯޑް ރުޕީސް ލިބިފައިވާއިރު ހޮނިހިރު ދުވަހު ވަނީ 23 ކްރޯޑް ރުޕީސް ލިބިފައެވެ. އަދި އާދިއްތަ ދުވަހު ވަނީ 31 ކްރޯޑް ރުޕީސް ލިބިފައެވެ.\nމި ފިލްމަށް އިންޓަނޭޝަނަލް މާކެޓްގައި ވަނީ 29 ކްރޯޑް ރުޕީސް ލިބިފައެވެ. އެހެންކަމުން މި ފިލްމަށް ތިން ދުވަހުގެ ތެރޭގައި ދުނިޔޭގެ އެކި ކަންކޮޅުތަކުން ލިބުނު އާމްދަނީ ވަނީ 100 ކްރޯޑަށް އަރާފައެވެ.\nރަންވީރުގެ އެންމެ ކާމިޔާބު ފިލްމް ތަކުގެ ތެރޭގައި އޭނާ އާއި އަންހެނުން ދިޕިކާ އެކުގައި ކުޅޭފައިވާ ސަންޖޭ ލީލާ ބަންސާލީގެ ތިން ފިލްމް ހިމެނެއެވެ. އެއީ "ގަލިޔޯންކި ރަސީލާ- ރާމް ލީލާ"، "ބާޖިރައޯ މަސްތާނީ" އަދި "ޕަދްމާވަތީ" ހިމެނެއެވެ. އެގޮތުން ރާމް ލީލާ އަށް 112 ކްރޯޑް ރުޕީސް، ބާޖިރައޯ މަސްތާނީއަށް 183 ކްރޯޑް ރުޕީސް އަދި ޕަދްމާވަތީއަށް 282 ކްޜޯޑް ރުޕީސް ވަނީ ލިބިގެން ގޮސްފައެވެ. މީގެ ތެރެއިން ޕަދްމާވަތީ އަށް ވަނީ ފިލްމް ރިލީޒް ކުރިތާ ފަސް ދުވަހުގެ ތެރޭގައި 114 ކްރޯޑް ރުޕީސް ލިބިފައެވެ.\nރަންވީރު ކުރިން ކުޅެފައިވާ ސޯލޯ ފިލްމް ތަކުގެ ތެރެއިން އެންމެ ކާމިޔާބު ފިލްމަށް ވެފައިވަނީ "ބޭފިކްރޭ" އެވެ. އެފިލްމަށް އިންޑިއާގައި ލިބިފައިވަނީ 60 ކްޜޯޑް ރުޕީސް ކަމަށް ބޮކްސް އޮފީސް އިންޑިއާގައި ރިޕޯޓްކޮށްފައިވެއެވެ.\nރަންވީރު އެންމެ ފުރަތަމަ ކުޅެފައިވާ ފިލްމް ތަކުގެ ތެރެއިން "ބޭންޑް ބަޖާ ބާރާތް" އަދި ލޭޑީސް ވާރސަސް ރިކީ ބޭލް އަދި ލިބިފައިވަނީ 30 ކްޜޯޑް ރުޕީސް އެވެ.\n"ސިމްބާ"ގައި ރަންވީރާއި އެކު ފެނިގެންދާނީ ސާރާ އަލީ ޚާން އެވެ. މި ފިލްމަށް ކްރިޓިކުންގެ ފަރާތުން ވަނީ ޕޮޒިޓިވް ކޮމެންޓްސް ލިބިގެން ގޮސްފައެވެ.\nރަންވީރު ދެން ފެނިގެން ދާނީ ޒޯޔާ އަޚްތަރުގެ "ގަލީ ބޯއީ" އިންނެވެ.


Order kuri Hama ekani Fenah, Tip akah 10,000 Dollar\nއޯޑަރު ކުރީ ހަމައެކަނި ފެނަަށް، ޓިޕް އަކަށް 10،000 ޑޮލަރު\nއެމެރިކާގެ ގްރީންވިއްލޭގެ ސްއަޕް ދޯގް ނަމަކަށް ކިޔާ ރެސްޓޯރެންޓަށް އައި ކަސްޓަމަރެއް ފެނަށް އޯޑަރުކުރުމަށްފަހު އޭނާއަށް ސާވްކޮށްދިން ސްޓާފަށް 10،000 (ދިހަ ހާސް) ދޮލަރު ދީފިއެވެ.\nއަލައިނާ ކަސްޓާ ނަމަކަށް ކިޔާ ރެސްޓޯރެން ސްޓާފަށް ޓިޕެއް ގޮތުގައި 10،000 ޑޮލަރު ލިބުނު އިރު އޭނާ ބުނީ އޭނާ އަށް ފުރަތަމަ އެކަން ގަބޫލު ނުކުރެވުން ކަމަށެވެ. އަދި އެހާ ގިނަ ސަތޭކައިގެ ނޯޓުތައް ނެގުމުން އަތް ތުރުތުރު އެޅިކަމަށާއި އޭނާ ހީކުރީ މީހަކު އޭނާއަށް ސަމާސާ ކުރަނީ ކަމަށެވެ.\nއަލައިނާ ބުނިގޮތުގައި އެކަސްޓަމަރު އޯޑަރު ކުރީ ހަމައެކަނި ދެ ފެންތައްޓަށެވެ. އަދި ފެންތަށި ބުނިމަށްފަހު ކާއެއްޗެހީގެ މެނޫ ބެލުމަށްފަހު އެއްޗެއް އޯޑަރު ނުކޮށް މޭޒުމަތީގައި ފައިސާ އާއެކު ކުޑަ ލިޔުންކޮޅެއް ބޭއްވުމަށްފަހު އެމީހާ ދިޔައީ ކަމަށެވެ. އެގޮތުން އެލިޔުންކޮޅުގައި އެމީހާ ވަނީ އެމީރު ފެންތަށި ދިނުމުން ޝުކުރު އަދާކޮށްފައެވެ.\nރެސްޓޯރެންޓުގެ ބޮޑުމީހާ ބުނިގޮތުގައި އެމީހުން ވަނީ އެއީ ކާކު ކަން ހޯދާ އެހާ ގިނަ ފައިސާ ދިން ސަބަބު އަހާފައެވެ. އެގޮތުން އެމީހާ ބުނީ އެނާ އެފައިސާތައް ދިނީ ރަނގަޅު މީހުންނަށް އަދިވެސް ރަނގަޅު ގޮތް ވާކަން އެންމެނަށް އެންގުމަށް ޓަކައި ކަމަށެވެ.


Kuwait Ge Askariyaa Ge Eki Rank Thakuga Anhenun Thibeve Goiy Hadhaifi - Vaguthu\nކުވެއިތުގެ އަސްކަރިއްޔާގެ އެކި ރޭންކުތަކުގައި އަންހެނުން ތިބެވޭ ގޮތް ހަދައިފި\nކުވެއިތުގެ އަސްކަރިއްޔާގެ އެކި ރޭންކުތަކުގައި އަންހެނުން މަސައްކަތް ކުރުމުގެ ޖާގަ ދީފިއެވެ.\nކުވެއިތުގެ އަސްކަރިއްޔާގެ އެކި މަގާމުތަކުގައި ހަރަކާތްތެރިވުމުގެ ހުއްދަ އެ ގައުމުގެ އަންހެނުންނަށް ދީފައިވާ އިރު މީގެ ކުރިން އަންހެނުންނަށް ހަމައެކަނި އަސްކަރިއްޔާގައި މަސައްކަތް ކުރެވޭނީ ހަނގުރާމަ ކުރުން ފިޔަވައި ދެން ހުރި ހުރިހާ ދާއިރާތަކުގައެވެ.\nއެގައުމުގެ ޑިފެންސް މިނިސްޓަރު ހަމާދް ޖާބިރް އަލް-އަލީ-އަލް ސަބާހް ވިދާޅުވީ އަސްކަރިއްޔާގެ އޮފިސަރު ރޭންކުން ފެށިގެން އިތުރު އެހެން ރޭންކުތަކުގައި އަންހެނުންނަށް މިހާރު ތިބެވޭނޭ ކަމަށެވެ.\nއަންހެނުންގެ ހިތްވަރާއި ކަންކަން ރޭވުމުގައި ކުރާ މަސައްކަތަށް ތައުރީފު ކޮށްފައިވާއިރު އަސްކަރިއްޔާގައި ތިބި އެހެން ފަރާތްތަކާއި އެއް ހަމައަކުން މިހާ އޮތީ މަސައްކަތް ކުރެވޭނެ މަގު ހުޅުވިފައި ކަމަށް މިނިސްޓަރު ވިދާޅުވިއެވެ.\n2005 ވަނަ އަހަރު ފުރަތަމަ ފަހަރަށް ކުވެއިތުގައި އަންހެނުންނަށް ވޯޓުލުމުގެ ހުއްދަވެސް ވަނީ ދީފައެވެ. އަދި ވަޒީރު ކަމަށާއި ގާނޫނު ހަދާ މަޖިލީހަށް ވެސް ކުރިމަތިލުމުގެ ހުއްދަ އެގައުމުގެ އަންހެނުންނަށް ވަނީ ދީފައެވެ.\nގަލްފުގެ އެހެނިހެން ގައުމުތަކާއި ހިލާފަށް ކުވެއިތުގެ ގާނޫނު ހަދާ މަޖިލީހުން ފާސްކުރާ ކަންކަން ބާރުގަދަވެ އެއަށް އިތުރު ބަހެއް ބުނެވޭ އިތުރު ފަރާތެއް ނޯވެއެވެ. އަދި އެތައް މެމްބަރުންގެ އިއްތިފާގުން ފާސްކުރާ ގާނޫނަކަށް ތާއީދު ކުރުން ދައުލަތަށާއި ޝާހީ ފަރާތްތަކަށް ވެސް މަޖުބޫރު ވެއެވެ.\nއަންހެނުންގެ ހައްގުތައް ހޯދައި ދިނުމަށް މެދުއިރުމަތީގެ ގައުމުތަކުންނާއި ހުޅަނގުގެ ގައުމުތަކުންވެސް ހުއްޓުމެއް ނެތި މަސައްކަތް ކުރަމުންދާއިރު ފާއިތުވި އަހަރުތަކުގައި އެކަންކަމަށް ބޮޑު ކާމިޔާބީއެއް ވެސް ލިބިފައިވާކަން ފާހަގަ ކުރެވެއެވެ.\nބޮމުގެ އިންޒާރާއެކު، ކުވައިތުގެ ބޯޓެއް އެމަޖެންސީގައި ތުރުކީއަށް ޖައްސައިފި\nކައިވެނިކޮށްގެން އުޅުނު އަންހެނަކު އިތުރު 13 މީހަކާއި ގުޅުން ބޭއްވި!


BIHS ge dharivarun covid thereygai kiyevun furihamakoh dhasvenivejje | Mihaaru\nބިލަބޮންގް ހައި ސްކޫލުގެ ދަރިވަރުން ކޮވިޑްގެ ތެރޭގައި ކިޔެވުން ފުރިހަމަކޮށް ދަސްވެނިވެއްޖެ\nއޮންލައިންކޮށް ކުރިއަށް ގެންދިޔަ މި ދަސްވެނިވުން ރަސްމިއްޔާތުގައި، ދަސްވެނިވުން ދަރިވަރުން ގްރީސް ސްކްރީނެއްގެ ކުރިމަތީގައި -- ފޮޓޯ: ބިލަބޮންގް ހައި ސްކޫލް\n06 ޑިސެމްބަރ 2020 - 15:04\nކޮވިޑް-19 ގެ ތެރޭގައި ވެސް ކިޔެވުން މެދުކަނޑާނުލައި ބިލަބޮންގް ހައި ސްކޫލު (ބީއައިއެޗްއެސް) ގެ ދަރިވަރުން ދަސްވެނިވެއްޖެ އެވެ.\nކޮވިޑް-19 ފެތުރެން ފެށުމުން އޮފީސްތަކާއި ސްކޫލްތައް ބަންދުކުރި ނަމަވެސް ކްލާސްތައް ކެންސަލްނުކޮށް ބިލަބޮންގް ހައި ސްކޫލުން އޮންލައިންކޮށް ކިޔެވުން ކުރިއަށް ގެންދިޔަ އެވެ. އެ ސްކޫލުގެ ވައިސް ޕްރިންސިޕަލް އިސްމާއިލް ޝާނިމް ވިދާޅުވީ މާޗު މަހު ލޮކްޑައުން ކުރި ނަމަވެސް، އެ ސްކޫލުން މަސައްކަތްކުރީ އެންމެ ގޯސް ހާލަތަށް ވެސް ވިސްނައިގެން ކަމަށެވެ.\nއެ ސްކޫލުން ކުރި ބުރަ މަސައްކަތަށް ފަހު މިދިޔަ އަންގާރަ ދުވަހު ވަނީ އޭލެވެލް ނިންމި 10 ދަރިވަރުން ދަސްވެނިވުމުގެ ރަސްމިއްޔާތު ވެސް އޮންލައިންކޮށް ބާއްވައިފަ އެވެ. ޝާނިމް ވިދާޅުވީ މިއީ ކެމްބްރިޖް އޭލެވެލް އިމްތިހާނު ފުރިހަމަކޮށް މިއަހަރު ރާއްޖެއިން ދަސްވެނިވި ހަމައެކަނި ދަރިވަރުން ކަމަށެވެ.\nއޭގެ ތެރެއިން ގިނަ ދަރިވަރުން ދިވެއްސާއި އިސްލާމާ އެކު ފަސް މާއްދާ ކިޔެވި ކަމަށް ޝާނިމް ވިދާޅުވި އެވެ. އޭލެވެލް ދަރިވަރުންނަށް، 14 މާއްދާ ކިިިޔެވުމުގެ ފުރުސަތު އެ ސްކޫލުން ދިނެވެ.\nބިލަބޮންގްގެ ދަރިވަރުން ދަސްވެނިވުމުގެ ރަސްމިއްޔާތުގައި ދަރިވަރަކާ ލިޔުން ހަވާލުކުރައްވަނީ. -- ފޮޓޯ: ބިލަބޮންގް އިންޓަނޭޝަނަލް ހައި ސްކޫލް\n"އެކަމަކު ބައެއް ދަރިވަރުން ހަތް މާއްދާ ވެސް ފުރިހަމަކުރި،" އޭނާ ވިދާޅުވި އެވެ.\nމި ރަސްމިއްޔާތު ޝަރަފުވެރިކޮށްދެއްވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދެވެ. ރާއްޖޭގެ ކުރީގެ ރައީސް ނަޝީދު ވިދާޅުވީ ހަޔާތުގައި އެންމެ ފަހަރަކު ކުރިމަތިވެދާ ފަދަ ބޮޑު ބަލިމަޑުކަމެއްގެ ހާލަތުގައި ވެސް ދަރިވަރުން ކިޔެވުން ފުރިހަމަކުރުމުން އުފާކުރައްވާ ކަމަށެވެ.\n"އަޅުގަނޑަށް އެންމެ ފާހަގަކުރެވޭ އެއް ކަމަކީ މިކަހަލަ ހާލަތްތަކުގައި ވެސް މީހުން އަމަލުކުރާ ގޮތްތައް. 2020 ވަނަ އަހަރު ވަރަށް ފަސޭހަވީސް ބުނަން މި ބަލިމަޑުކަމާ ހެދި އަހަންނަށް މަސައްކަތަކަށް ނުދެވޭނެއޭ، ސްކޫލަކަށް ނުދެވޭނެއޭ،" ނަޝީދު ވިދާޅުވި އެވެ.\nނަމަވެސް އެގޮތަށް ކަންތައް ކުރުމުން އެއްވެސް މީހަކަށް ފައިދާއެއް ނުކުރާނެ ކަމަށާއި އެހެންވެ، ބަލިމަޑުކަމުގެ ތެރޭގައި ވެސް ރައްޔިތުންގެ މަޖިލީހުން ވެސް މަސައްކަތް ފެށީ އޮންލައިންކޮށް ކަމަށް ނަޝީދު ވިދާޅުވި އެވެ. އެ މަނިކުފާނު ވިދާޅުވީ މަޖިލީހުން ކުރި ގޮތަށް ބިލަބޮންގް އިންޓަނޭޝަނަލް ހައި ސްކޫލުން ކަންތައް ކުރީތީ އުފާކުރައްވާ ކަމަށެވެ.\nރައީސް މުހައްމަދު ނަޝީދު ތައުލީމް\nދެ ން އެހެންވީ މާ ތިޔަސްކޫލުގައި ދިރާސީ އައު އަހަރު ފެށެނީ ޖެނުއަރީގަތޯ ނޫނީ ސެޕްޓެ މްބަރ ގަތޯ އެއިރުން ދޯއެގޭނީ ހަ މައެކަނި 10 އަދި 12ގައި ތިބި ކުދިންކޮޅަކަން ނުވަތަ ނޫންކަންވެސް. ދެން އެހެންނޫނަސް ތިޔަތަނުގައި އުޅޭނީވެސް ސަރުކާރު ބޮޑެތިންގެ ދަރިންނާ މުއްސަދިންގެ ދަރިންތާ\nގިޔާސުއްދީނުން ކޮންމެ ކުއްޖެއްގެ ކޮންމެ ފިލާވަޅެއް ފުރިހަމައަށް ނަގައިދިން.. އަދި ބައެއް އެކްސްޓްރާ ކަރިކިއުލާ ކަންކަން ވެސް ކުރިއަށްގެންދިޔަ.. ދަރިވަރުންނަށް ސްކޫލަށް ނުދެވުނަސް ކޮންމމެ ދުވަހަކު ސްކޫލު ގަޑި އެއްކޮށް ހޭދަކުރީ ކިޔެވުމުގަ، ޓީޗަރުންގެ ފުރިހަަ ސުޕަވިޒަނާއެކު.. ސްކޫލުގެ މެނޭޖްމަންޓަށް ޝުކުރު ހައްގު...\nރަނގަޅަށް އާޓިކަލް ކިޔާލައްވާ. މިއީ އަދި އެހެން ވާހަކައެއް. މިއީ ބިލަބޮންގު އޭލެވެލް ދަރިވަރުން ކޭމްބްރިޖް އޭލެވެލް ކޮވިޑުތެރޭ ހެދި ހަމައެކަނި ސްކޫލުކަމަށް ވީމާ ލިޔުނު ހަބަރެއް. ގިޔާސުއްދީނަކު އޭލެވެލް އެއް ނޯވޭ.\nރާއްޖޭގަ ހުރިހާ ސްކޫލެއްގައިވެސް ކޮންމެދުވަހަކު ފިލާވަޅު ނަގައިދިން. ބިލަބޮންގ ގެ ތަފާތަކީ ކޮލިޓީ އެޑިއުކޭޝަން އަދި ލޮކްޑައުން ވި ދުވަހުގެ ޖެހިގެންއައި ދުވަހުން ފެށިގެން ކޮންމެ ދުވަހަކު 8 ގަޑިއިރަށް ކިޔަވައިދިންކަން އަދި ޖޫން މަސް ނިމުނު އިރު ގުރޭޑް 10 އަދި 12 ދަރިވަރުން ގެ ސިލަބަސް ނިންމާ އެކްޒާމް ހަދަން ތައްޔާރުވެފައިވާކަން. މި އަހަރު ބިލަބޮންގ ކުދިންނަށް ގުރޭޑް 10 ނުނިމުނީ މިނިސްޓްރީ އިން ހުއްދަ ނުދިނީމަ. ގާތުން ކިޔަވައިދިނުން ބެލީމަ އެގޭނީ ތަފާތު.\nކާމިޔާބި އޮތީ ހިތްވަރާއެކު.\nތިކުދިންނަށް މިކަންފަހިކޮއްދީ ސިލަބަސް ކަވާކޮށް މި ލޮކްޑައުން ތެރޭގައިވެސް އިމްތިހާނު ނިންމާ ގްރެޖުއޭޓްކޮށްދިނީތީ އުފާކުރަން. އެހެން އެެއްވެސް ސްކޫލެއްގައި 12 އިގެ ކުދިން އިމްތިހާނު ނުހަދާ ކުރިއަށް އޮތް އަހަރަށް ދިގުދެންމީމަ ، ކުދިން ގެ ކިޔެވުމުގެ މޮމެންޓަމް ގެއްލި މަތީތައުލީމަށް ދާން އިތުރު އަހަރެއް ގެއްލުމީ ވަރަށް ދެެރަކަމެއް.. ލޮކްޑައުންގައި ކިޔެވުން ހުއްޓާލާ އިމްތިހާނުފަސްކޮއްލުމީ މިކަމުގައޮތް އެންމެ ކަންފަސޭހަގޮތް


SunOnline: Masverinnah hama agu libeynee 2023 vana aharu: Fisheries Minister\nމަސްވެރިންނަށް ހަމަ އަގު ލިބޭނީ 2023 ވަނަ އަހަރު: ފިޝަރީސް މިނިސްޓަރު\nއައިޝަތު ނުޒުހާ 27 Sep 2021, 11:22\nފިޝަރީސް މިނިސްޓަރު ޑރ. ހުސައިން ރަޝީދު ހަސަން -- ފޮޓޯ/ މަޖިލިސް\nމަސްވެރިންނަށް ހަމަ އަގު ދިނުމުގެ ވައުދު ފުއްދޭނީ ޅ. ފެލިވަރުގައި މިހާރު ހިންގަމުން އަންނަ މަޝްރޫއު ނިމުމުން ކަމަށް ފިޝަރީސް މިނިސްޓަރު ޑރ. ހުސައިން ރަޝީދު ހަސަން ވިދާޅުވެއްޖެއެވެ.\nނައިފަރު ދާއިރާގެ މެމްބަރު އަހުމަދު ޝިޔާމްގެ ސުވާލަކަށް ޖަވާބު ދެއްވަން މިއަދު މިނިސްޓަރު ހުސެއިން މަޖިލީހަށް ވަޑައިގަތެވެ. މެމްބަރު ޝިޔާމްގެ ސުވާލަށް ފަހު އިނގުރައިދޫ ދާއިރާގެ މެމްބަރު ހަސަން އަހުމަދު (ހަސަންޓޭ) ވަނީ މި ސަރުކާރުގެ ވައުދެއް ކަމަށްވާ މަސްވެރިންނަށް "ހަމަ އަގު" ހޯދައިދިނުމުގެ ވައުދު ފުއްދައިދެވޭނީ ކޮން އިރަކުތޯ ސުވާލުކުރައްވާފައެވެ.\nއެ ސުވާލަށް ޖަވާބު ދެއްވަމުން މިނިސްޓަރު ވަނީ އިންޑިއަން އެކްޒިމް ބޭންކުގެ ލޯނަކުން މި ސަރުކާރުން ފެލިވަރުގައި ހިންގަމުން އަންނަ މަޝްރޫއުތައް ހިއްސާކުރައްވައިފައެވެ.\nމިނިސްޓަރު ވިދާޅުވީ 35 މިލިއަން ރުފިޔާގެ މި ޕްރޮޖެކްޓާއެކު ފެލިވަރުގައި 280 ޓަނު ރޯމަސް ގަނެ، ފްރީޒްކުރުމުގެ ގާބިލްކަން ލިބިގެން ގޮސް، އިތުރު 4000 ޓަނުގެ ކޯލްޑް ސްޓޯރޭޖް ގާއިމްކުރެވިގެންދާނެ ކަމަށެވެ.\n"އެ ރަށުގައި ކޭނަރީ މިހާރު ހުރީ 30 ޓަނު ޕްރޮސެސްކުރެވޭ ކޭނަރީއެއް. މި ސަރުކާރުން މި ދަނީ އެތަން 100 ޓަނު ދުވާލަކުު ގަނެ ޕްރޮސެސްކުރެވޭ ގޮތަށް ބަދަލުކުރަމުން. މިއީ މިއިން ޒަމާނަކު ވެސް ރާއްޖޭގައި ނުކުރާ ފަދަ އިންވެސްޓްމެންޓެއް," މިނިސްޓަރު ވިދާޅުވިއެވެ.\nމީގެ އިތުރުން މި ޕްރޮޖެކްޓުގެ ދަށުން އަޅާ އައިސް ޕްލާންޓާއި ބަޖެޓުން ހަރަދުކޮށްގެން އަޅަމުން ގެންދާ އައިސް ޕްލާންޓާއެކު 175 ޓަނުގެ އައިސް ފެލިވަރުގައި އުފެއްދޭނެ ކަމަށް މިނިސްޓަރު ވިދާޅުވިއެވެ.\n"އެހެންވީމާ މި ޕްރޮޖެކްޓު މިހާރު އޮތީ ފެށިފައި. ކުރިން މި ދެންނެވި ބިޔަ މަޝްރޫއު. އަޅުގަނޑު ގަބޫލުކުރާ ގޮތުގައި 2023 ވަނަ އަހަރުގެ މެދު ތެރޭގައި ނޫނީ އޭގެ ކުރީކޮޅު އިރާދަކުރެއްވިއްޔާ ފުރިހަމަ ކުރެވޭނެ," މިނިސްޓަރު ވިދާޅުވިއެވެ.\nމަސްވެރިން ބާނާ މަހަށް ހަމަ އަގު ހޯދައިދިނުމަކީ ރައީސް އިބްރާހިމް މުހައްމަދު ސޯލިހުގެ ރިޔާސީ ވައުދެކެވެ.\nކޮވިޑުގައި އިގްތިސޯދު ހިފެހެއްޓުނީ މަސްވެރިންގެ ހިތްވަރުން


Branded Mask "Libey" In Vikkan Fashaifi - Vaguthu\nބްރޭންޑެޑް މާސްކް "ލިބޭ" އިން ވިއްކަން ފަށައިފި\nނަން މަޝްހޫރު، އިތުބާރު ކުރެވޭ ބްރޭންޑްތަކުގެ މާސްކް "ލިބޭ" އިން ވިއްކަން ފަށައިފިއެވެ.\n"ލިބޭ" ގެ އޮފިޝަލަކު "ވަގުތު" އަށް މައުލޫމާތު ދެމުން ވިދާޅުވީ އެޑިޑާސް، ޕޫމާ، ކްއިކް ސިލްވާ، ނައިކް ފަދަ ގިނަ ބްރޭންޑްތަކުގެ މާސްކް މިހާރު އެކުންފުނިން ވިއްކަމުން ގެންދާ ކަމަށެވެ.\n"އަޅުގަނޑުމެން މަސައްކަތް ކުރަމުން މިގެންދަނީ އާއްމުން ބޭނުން ވާނެ، ރައްކާތެރިކަން ކަށަވަރު ކުރެވިފައިވާ މާސްކްތައް ފޯރުކޮށްދިނުމަށް. މިއަދުން ފެށިގެން އަޅުކަނޑުމެން އާއްމުން ބޭނުންވާނެ ފަދަ ވަރަށް ފުރިހަމަ މާސްކްތަކެއް ވިއްކަން މިވަނީ ފަށާފައި." އޮފިޝަލް ވިދާޅުވިއެވެ.\nއޮފިޝަލް ވިދާޅުވީ މިމާސްކް ތަކަކީ އަޅާލަން ފަސޭހަ އަދި ކޮންމެ މީހެއްގެ މޫނަށް ވެސް ފަސޭހައިން އެޖެސްޓް ކޮށްލެވޭ ގޮތައް ތައްޔާރު ކޮށްފައި ހުރި މާސްކްތަކެއް ކަމަށެވެ.\n"ގިނަ ވަގުތު މާސްކް އަޅައިގެން އުޅުމުން ދިމާވާ ދަތިތަކާއި، މާސްކް ހެޔޮވަރު ނުވުމުގެ މައްސަލަ އަށް ހައްލު ލިބިގެންދާނެ މާސްކަކަށް މިއިން ކޮންމެ މާސްކެއް ވެސް ވެގެންދާނެ." އޮފިޝަލް ވިދާޅުވިއެވެ.\n"ލިބޭ" އިން ވިއްކާތަކެތި ބައްލަވައިގަތުމާއި އިތުރު މަޢުލޫމާތު ސާފުކުރެއްވުމަށް، 9759452 ނަމްބަރު ފޯނަށް ގުޅުމަށް ނުވަތަ "ލިބޭ"ގެ ފޭސްބުކް ޕޭޖަށް މެސެޖް ކުރުމަށް އެކުންފުނިން އެދެއެވެ.\n"ލިބޭ" އިން ގެންދަނީ ކޮވިޑް-19 ފެތުރެން ފެށުމުން ބަލިން ރައްކާތެރިވުމަށް ބޭނުން ކުރާނެ އިތުރު އުފެއްދުންތައް ވެސް ވިއްކަމުންނެވެ. އޭގެ ތެރޭގައި ބޮޑެތި މީހުންނާއި ކުޑަކުދިންނަށް ހާއްސަ މާސްކްގެ އިތުރުން، ސެނެޓައިޒާ ވެސް ހިމެނެއެވެ.\n"ލިބޭ" އިން ވިއްކަމުން ގެންދާ ސެނެޓައިޒާތަކުގެ ތެރެއިން އާއްމުންގެ މެދުގައި އެންމެ މަގުބޫލް އުފެއްދުމަކީ އީރާ ބްރޭންޑްގެ ސެނެޓައިޒާ އެވެ. މިބާވަތުގެ ސެނެޓައިޒާ އިން ވަރަށް މީރު ވަހެއް ދުވަހެވެ.\n"ލިބޭ" އިން ވިއްކާތަކެތި އިތުރު އަގަކާއި ނުލާ މާލެ އާއި ހުޅުމާލޭގެ ކޮންމެ ތަނަކަށް ވެސް ޑެލިވަރީ ކޮށްދިނުމުގެ ޚިދުމަތް "ލިބޭ" އިން ފޯރުކޮށްދެއެވެ. ރަށްރަށަށް ފޮނުވަން ބޭނުންވާ ނަމަ ބޯޓާއި ހަމައަށް އޯޑަރު ގެންގޮސްދޭނެއެވެ.


ސްޕެއިނުގެ ޓެކްސް އޮތޯރިޓީން ބާސެލޯނާ އަށް ކުޅެމުން އަންނަ އާޖެންޓީނާގެ ކެޕްޓަން ލިއޮނަލް މެސީގެ މައްޗަށް ޓެކުހަށް މަކަރުހެދިކަމަށް ބުނެ ކުރި ތުހުމަތުތަކުގެ ސަބަބުން އެ ގައުމު ދޫކޮށްލުމުގެ ވިސްނުމެއް ގެންގުޅުނުކަމަށް އޭނާ ބުނެފިއެވެ.\nއެގޮތުން، މެސީ ބުނީ 2013 ވަނަ އަހަރުގައި އޭނާ އާއި އޭނާގެ ބައްޕައާ މެދު ސްޕެއިނުގެ ޓެކްސް އޮތޯރިޓީން އަމަލުތައް ބެހެއްޓީ ވަރަށް ގޯސްކޮށް ކަމަށާއި، އެކަމުގެ ސަބަބުން އެ ދުވަސްވަރުގައި ބާސެލޯނާ ދޫކޮށްލުމަށްފަހު ޔޫރަޕްގެ އެހެން ކްލަބަކަށް ބަދަލުވުމަށް ވިސްނިކަމަށެވެ. އެހެންނަމަވެސް، އެކަމާ ވިސްނި ބާސެލޯނާއާ މެދު އޮތް ހިތްހަމަނުޖެހުމެއްގެ ސަބަބުން ނޫން ކަމަށެވެ.\n"2013 އާއި 2014 ވަނަ އަހަރުގައި އަހަރެން ބާސެލޯނާގައި ހޭދަކުރީ ވަރަށް އުނދަގޫ ދުވަސްތަކެއް. އޭރު އަހަރެންނާ އަހަރެންގެ އާއިލާއަށް ކަންތައް ދިމާވިގޮތުން ބާސެލޯނާ ދޫކޮށްލަން ނިންމީ، އެއީ އެއްގޮތަކަށްވެސް މި ކްލަބު ދޫކޮށްލަން ބޭނުންވެގެނެއް ނޫން. އެއީ މި ގައުމު ދޫކޮށްދާން ބޭނުންވެގެން." މެސީ ބުންޏެވެ.\nއުމުރުން 32 އަހަރުގެ މެސީ ވަނީ އޭރު އެގޮތަށް ކަންތައްތައް ދިމާވި ނަމަވެސް، މިހާރު އޭނާގެ އަމާޒަކީ ބާސެލޯނާގައި ހުރެ ފުޓްބޯޅަ ކެރިއަރު ނިންމާލުން ކަމަށް ބުނެފައެވެ.\n"ކްލަބުގައި އަހަރެން ބެހެއްޓުމަށް ބޭނުންވާކަމަށް ވާނަމަ، އަހަރެންގެ އަމާޒަކީ ކެރިއަރު އެއްކޮށް ބާސެލޯނާގައި ހޭދަކުރުން." މެސީ ބުންޏެވެ.\nމީގެއިތުރުން، މެސީ ވަނީ ރެއާލް މެޑްރިޑަށް ކުރީން ކުޅުނު ޕޯޗުގަލްގެ ތަރި ކްރިސްޓިއާނޯ ރޮނާލްޑޯ ނެތުމުން ސްޕެނިޝް ލީގުގައި ވާދަވެރިކަމެއް ނެތް ކަމަށް ބުނެފައެވެ.\n"އަހަރެން އަސްލު ވަރަށް ބޭނުންވި ރެއާލްގައި ރޮނާލްޑޯ މަޑުކުރުމަށް. އޭރުން އެލް ކްލެސިކޯގެ އިތުރުން ލަލީގާގައި މި ދެ ކްލަބުގެ ވާދަވެރިކަން ބޮޑުވާނެ." މެސީ ބުންޏެވެ.\nމެސީ ވަނީ ކުޅުންތެރިއެއްގެ ގޮތުގައި މިހާތަނަށް އެންމެ ކާމިޔާބު އަދި އުފާވެރި ދުވަސްތައް ހޭދަކުރީ ޕެޕް ގާޑިއޯލާގެ އިރުޝާދުގެ ދަށުން ބާސެލޯނާ ކުޅުނު ދުވަސްވަރުގައި ކަމަށާއި، މިހާތަނަށް އޭނާ އަށް ކާމިޔާބުކުރެވުނު އެންމެ ފުރިހަމަ ގޯލަކީ 2009 ވަނަ އަހަރުގައި ރޯމްގައި ކުޅެވުނު ޔުއެފާ ޗެމްޕިއަންސް ލީގުގެ ފައިނަލްގައި މެންޗެސްޓާ ޔުނައިޓެޑް ކޮޅަށް ބޮލުން ވައްދާލި ލަނޑު ކަމަށެވެ.\nމި ފަހަރުގެ ސީޒަނުގައި އަނިޔާގެ ސަބަބުން ބާސެލޯނާ ކުޅުނު ގިނަ މެޗުތަކެއް ގެއްލިފައިވާ މެސީ ވަނީ އުމުރުން 14 އަހަރުގައި ގުޅުނު ކްލަބަށް މިހާތަނަށް އައިއިރު 600 އަށް ވުރެ ގިނަ ލަނޑުޖަހައިދީފައެވެ.\nކްރިސްޓިއާނޯ ރޮނާލްޑޯ ބާސެލޯނާ ރެއާލް މެޑްރިޑް ސްޕެއިން ލިއޮނަލް މެސީ ސްޕެނިޝް ލީގު\nSeptember 14, 2019 15:20:08\nAugust 04, 2019 09:36:01


Keeparu imraan farithakurunthakah nukumea\nކީޕަރު އިމްރާން ފަރިތަކުރުންތަކަށް ނުކުމެއްޖެ\nގައުމީ ޓީމަށް ކުޅެނިކޮށް އަނިޔާވި މާޒިޔާގެ ކީޕަރު އިމްރާނު މުހައްމަދު ފަރިތަކުރުންތަކަށް ނުކުމެއްޖެ އެވެ.\nފިޒިކަލް ޓްރޭނަރު ހުސެއިން ޒިނާނާއެކު އޭނާ އިއްޔެ ފަރިތަކުރުންތަކަށް ނުކުތުމަށްފަހު ގައުމީ ކީޕަރު އިމްރާނު ބުނީ އޭނާ ވަރަށް އުފާވެއްޖެކަމަށާއި އަލުން ކުޅުމުގެ ތެރެއަށް އެނބުރި އައުމަށް ވަރަށް މަސައްކަތްކުރާނެ ކަމަށެވެ.\nއަދި މިކަމުގައި އޭނާގެ ޒިނާން ވެދެއްވަމުން އަންނަ އެހީތެރިކަމަށް ވަރަށް ބޮޑަށް ޝުކުރުއަދާކުރާ ކަމަށެވެ. މިދިޔަ ޖޫން މަހުގެ 26 ވަނަ ދުވަހު އިމްރާނުގެ ކަނާތު ކަކުލުހުޅުގެ ޕީސީއެލް އިރައިގެންދިޔައީ ވޯލްޑް ކަޕް ކޮލިފައިންގައި ހޮންކޮން އަތުން ރާއްޖެ 2-0އިން ބަލިވި މެޗުގަ އެވެ. އިމްރާނުގެ އުއްމީދަކީ އަންނަ ޑިސެމަބަރު މަހު އިންޑިޔާގައި ބާއްވާ ސާފް ޗެމްޕިއަންޝިޕް ފުޓްބޯޅަ މުބާރާތަށް މުޅިން ފިޓްވުމެވެ.\nއޭނާގެ ފިޒިކަލް ޓްރޭނަރު ޒިނާން އިއްޔެ ބުނީ ކުޅުންތެރިޔާ އަލުން ކުޅުމުގެ ތެރެއަށް ގެނައުމަށް ކުލަބުތަކުން އެހީތެރިވެދޭންޖެހޭ ކަމަށާއި އެއެހީތެރިމަން ނިމެންޖެހޭނީ ކުޅުންތެރިޔާ އަލުން މެޗަށް ނުކުތުމުން ކަމަށެވެ. 2007\nވަނަ އަހަރު އިމްރާނު ވެސް އިމްރާނަށް ލިބުނު އަނިޔާ އަށް ވެސް ފަރުވާކުރީ ޒިނާނެވެ. އޭނާ އަށް އަނިޔާވުމުން މާޒިޔާއިން ގެނެސްފައިވަނީ ކިރިގިސްތާނުގެ ގައުމީ ކީޕަރު ޕަވެލެއެވެ.\nހޮންކޮން މެޗުގައި ގައުމީ ކީޕަރު އިމްރާނަށް އަނިޔާވުމުން އެހެން ކުޅުންތެރިން އޭނާ ކައިރީގައި. އިމްރާނުގެ އަމާޒަކީ ސާފް ޗެމްޕިއަންޝިޕަށް ފިޓްވުން.\nބެޑްމިންޓަންގެ ދުނިޔޭގެ މުބާރާތަށް ދެބެން\nބިލިޔާޑް ރޭކިންގެ އެއްވަނަގައި ޝާޒު


ޅޮހީ ސްކޫލްގައި ހުރި ބައު ތަކެތި ނީލަންކިޔުން!\nމިސްކޫލްގައި ހުރި ބައެއް ބައު ތަކެތީގެ ނީލަން ކިޔުން 13 ޖެނުއަރީ 2022 ވާ ބުރާސްފަތި ދުވަހުގެ 02:00 ގައި މިސްކޫލްގެ ގޯތިތެރޭގައި އޮންނާނެއެވެ.\nވީމާ، މިނީލަމުގައި ބައިވެރިވެ ވަޑައިގަންނަވަން ބޭނުންފުޅުވާ ފަރާތްތަކުން 13 ޖެނުއަރީ 2022 ވާ ބުރާސްފަތި ދުވަހުގެ 04:00 އަށް މިސްކޫލަށް ވަޑައިގެން ދެއްވުން އެދެމެވެ. އަދި ނީލަމުގައި ބައިވެރިވެ ވަޑައިގަންނަވާ ހުރިހާ ފަރާތްތަކުންވެސް އެޗް.ޕީ.އޭ ގެ ގައިޑްލައިންގައިވާ ގޮތަށް މާސްކު އަޅުއްވައިގެން ވަޑައިގެންނެވުމަށް އިލްތިމާސް ކުރަމެވެ.\nނީލަން ކިޔުމުގެ އުސޫލް\nނީލަން ކިޔާތަކެތި ބައިބަޔަށް ބެހުމަށްފަހު، ކޮންމެ ބަޔަކަށް ނީލަން ނަންބަރެއް ދެވިފައި ހުންނާނެއެވެ. އަދި ނީލަމުގައި ބައިވެރިވާ ފަރާތްތަކަށް، ނީލަން ނަންބަރު ފެންނާނެހެން، ކޮންމެ ބައެއްގައި ހުންނާނެއެވެ\nނީލަމެއް ކުރިއަށްގެންދާނީ މަދުވެގެން ތިންބައިވެރިންގެ ހާޟިރުގައެވެ. ނަމަވެސް ތިން ބައިވެރިން ހަމަނުވާނަމަ، ދެވަނަފަހަރަށް އިޢުލާންކޮށް2ނުވަތަ 1 ބައިވެރިންގެ ހާޟިރުގައި، ކަނޑައަޅާފައިވާ ގަޑީގައި ނީލަން ކުރިއަށް ގެންދެވޭނެއެވެ.\nނީލަމުގައި ހުށަހަޅާއަގުތައް، ނީލަމުގައި ބައިވެރިވާ ފަރާތްތަކަށް ވަގުތުން ވަގުތަށް އެންގޭނެއެވެ. ނީލަމުގެ ބައިވެރިޔަކު އަގެއް ހުށަހަޅައި، އެއަގަށްވުރެ މަތީއަގެއް ހުށަހެޅުމުގެ ފުރުސަތު3ފަހަރު ދިނުމުންވެސް އިތުރު އަގެއް ނީލަމުގައި ބައިވެރިވެފައިވާ އެހެންފަރާތަކުން ހުށަނާޅައިފިނަމަ، އެ އަގު ހުށަހެޅި ފަރާތުން އެ ނީލަން ކާމިޔާބު ކުރީކަމުގައި ނިންމޭނެއެވެ.\nނީލަން ނިމުނުގޮތް، ނީލަމުގައި ބައިވެރިވި ފަރާތްތަކުގެ ހާޒިރުގައި އިޢުލާނުކޮށް، ނީލަން ކާމިޔާބުކުރިކަން އަންގާ ލިޔުން'' ހަވާލުކުރެވޭނެއެވެ.\nނީލަން ކާމިޔާބުކުރި ފަރާތުން، ނީލަން ކާމިޔާބުކުރިއަގު ނީލަން ނިމޭ ދުވަހު މި ސުކޫލަށް ދައްކަންވާނެއެވެ. އަދި ނީލަން ކާމިޔާބުކުރި ފަރާތަށް މުދާ ހަވާލުކުރެވޭނީ ނީލަމުގެ އަގު ދެއްކުމަށްފަހުގައެވެ. ނީލަން ކާމިޔާބުކުރި ފަރާތަށް އެ މުދަލުގެ މިލްކުވެރިކަން ބަދަލުވާނީ ނީލަމުގެ އަގު ދައްކައި ޚަލާސްކުރުމުންނެވެ. ނީލަން ކާމިޔާބުކުރި ފަރާތުން ފައިސާ ނުދައްކައި ފި ނަމަ އެ މުދަލެއް އަލުން ނީލަންކިޔުމަށް އިޢުލާން ކުރެވޭނެއެވެ.\nއިތުރު މަޢުލޫމާތު މި ސުކޫލުން ލިބިވަޑައިގަންނަވާނެއެވެ\nފޯނު ނަންބަރު: 6560573\nސުންގަޑި: 13 ޖަނަވަރީ 2022 00:14


Raajjey Gai Thauleemu Dhey Hurihaa Thanthaneh Gai Kiyavai Dhinun Medhukandaalan Anngaifi - Vaguthu\nރާއްޖޭގައި ތައުލީމުދޭ ހުރިހައި ތަންތަނެއްގައި ކިޔަވައިދިނުން މެދުކަނޑާލަން އަންގައިފި\nރާއްޖޭގައި ތަޢުލީމުދޭ އެންމެހައި ތަންތަނުގައި ކިޔަވައިދިނުން ވަގުތީގޮތުން މެދުކަނޑާލުމަށް ހެލްތު ޕްރޮޓެކްޝަން އޭޖެންސީން އަންގައިފިއެވެ.\nއެޗްޕީއޭއިން މިކަމާއި ގުޅިގެން ނެރުނު އިއުލާނެއްގައި ވިދާޅުވެފައި ވަނީ، މިގޮތަށް ޢަމަލުކުރަން ނިންމާފައިވަނީ، ރާއްޖޭގައި ކޮވިޑް-19 ފެތުރުން ކޮންޓްރޯލްކޮށް، އާންމު ރައްޔިތުންގެ ސަލާމަތާއި ރައްކާތެރިކަމަށްޓަކައި ކަމަށެވެ.\nޑިރެކްޓަރ ޖެނެރަލް އޮފް ޕަބްލިކް ހެލްތް، މައިމޫނާ އަބޫބަކުރު ސޮއިކުރައްވާ މިއަދު ނެރރެފައިވާ މި އެންގުމުގައި ވާގޮތުން، މާދަމައިން ފެށިގެން އެއް ހަފްތާގެ މުއްދަތަށް ރާއްޖޭގައި ތަޢުލީމުދޭ ތަންތަން ވަގުތީގޮތުން މެދުކަނޑާލުމަށް ވަނީ ނިންމާފައެވެ.\nމި އެންގުމުގައި ވަނީ، ކުރިޔަށް އޮތް އެއް ހަފްތާގެ މުއްދަތަށް ރާއްޖޭގައި ހިންގާ އެންމެހައި ސްކޫލްތަކާއި، ތަޢުލީމުދޭ މަރުތަޒުތަކުގައި ކިޔަވައިދިނުމާއި، ރާއްޖޭގައި ހިންގާ ޔުނިވާސިޓީތަކާއި ކޮލެޖްތަކާއި ތަމްރީނުދޭ މަރުކަޒުތަކުގައި ކިޔަވައިދިނުން ވަގުތީގޮތުން ހުއްޓާލުމަށް އަންގާފައެވެ.\nއަދި މީގެ އިތުރުން ރާއްޖޭގައި ހިންގާ ޓިއުޝަން ސެންޓަރުތަކާއި، ގޭގައި އާއި އެހެނިހެން ގޮތްގޮތުން ހިންގާ ޓިއުޝަން ކްލާސްތަކާއި ޤުރުއާން ކްލާސްތަކާއި އެހެނިހެން ތަޢުލީމުދޭ ކްލާސްތަކުގައި ކިޔަވައިދިނުންވެސް ކުރިޔަށް އޮތް އެއްހަފްތާގެ މުއްދަތަށް މެދުކަނޑާލުމަށް މި އިއުލާނުގައި ވަނީ އަންގާފައެވެ.\nމިއަދު އެޗްޕީއޭއިން ނެރުނު އެންގުމުގައި ވަނީ، މި އެންގުމުގައި ބަޔާންކުރާ ފިޔަވަޅުތައް ތަންފީޒުކޮށް، އެ ފިޔަވަޅުތަކަށް ފުރިހަމައަށް ޢަމަލުކުރުމަށް އެންމެހައި ފަރާތްތަކާއި އިދާރާތަކަށް އަންގާ ކަމަށެވެ. އަދި މި އެންގުމާއި ގުޅިގެން ދައުލަތުގެ ކަމާއި ބެހޭ މުވައްސަސާތަކުން އަދާކުރަންޖެހޭ ޒިންމާތައް އަދާކުރުމުގެ ގޮތުން އަޅާ ފިޔަވަޅުތަކާއި ދޭ އިރުޝާދުތަކާއި އެއްގޮތަށް ޢަމަލުކުރުމަށް އެންމެހައި ފަރާތްތަކަށް އަންގާ ކަމަށްވެސް އެ އެންގުމުގައި ވެއެވެ.\nމި ފިޔަވަޅުތައް އަޅާފައި މިވަނީ ދުނިޔޭގައި ހަލުވިކަމާއެކު ކޮވިޑް-19 ފެތުރި، ރާއްޖެއިން ވެސް މި ވައިރަސް ފެނުމާއި ގުޅިގެން މިހާރު ރާއްޖޭގައި އިއުލާނުކޮށްފައިވާ ސިއްޙީ ކުއްލި ނުރައްކަލުގެ ހާލަތުގެ ދަށުންނެވެ.\nކޮވިޑަށް ފައްސިވާ މީހުންގެ އަދަދު ގިނަވުމަކީ ރަނގަޅެއް - މިނިސްޓަރ ނަސީމް\nކޮވިޑް ފެތުރިފައި އޮތް ގައުމުތަކުގެ 119 ވަނައިގައި ރާއްޖެ\nއޭޕްރީލް 4, 2020 12:59\nބައެއް ޤުރުޢާން ކްލާސް ތަކުން މި ދުވަސްކޮޅު އޮންލައިންކޮށް ސޫރަތެއް ކިޔަވަން ހަވާލުކުރުމަށްފަހު ފީދައްކަން އެދެނީ. މީ ވަރަށް ދެރަ ކަމެއް. ވަރަށް ގިނަ މީހުންގެ ވަޒީފާތަައް މިއޮތީ މުސާރަ ކުޑަވެފަ ނޫނީ ވަޒީފާ ގެއްލިފަ. ދެން އަލުން ޖާގަ އެއް ނުލިބިދާނެތީ ޤުރުއާން ކުލާހުން ކަނޑާލަން ވެސް ނުކެރޭ.\nއޭޕްރީލް 4, 2020 14:11\nމިގެ އަނެއް ކޮޅަށް ވެސް ވިސްނަމާ. ކްލާސް ހިންގާ ތަނާއި މުދައްރިސުންގެ މުސާރާ ވަކި ކިހިނެއްތޯ އެތަންތަން ހިންގާ ފަރާތުން ވަކި ހޯދާނީ. މަ ވެސް ކިތައްމެ ފަހަރަކު ހިތަށް އަރާ ފީ ނުދައްކާ ވާނެ ނަމައޭ.\nއޭޕްރީލް 4, 2020 14:07\nދެން މިހަފުތާ ނިމޭކަމަކައް ވާނެހެނެއް ހިއެއްނުވޭ\nއޭޕްރީލް 4, 2020 14:19\nޓިއުޝަން ދޭ ބިދޭސީ ޓީޗަރުން މިއެންގުމާ ޚިލާފަށް ގޭގެއަށް ގޮސް ޓިއުޝަން ދޭ..އެޗް ޕީ އޭ އިން މިބޭރުޓީޗަރުންނަށް ވަރުގަދަ އިންޒާރެއް ދޭންޖެހޭ\nއޭޕްރީލް 4, 2020 14:42\nއެއްގޮތަކަށްވެސް ޤުރްއާން ކިޔަވައި ދެއްވާ ބޭފުޅުން މިޙާލަތުގައި އެހެންނެހެއްދެވުމަށް ދަންނަވަން. އޭގެ ހެޔޮކަން ފަހުން ލިބޭނެ. ފީނުދެއްކޭ ކުއްޖާވެސް ޤުރްއާނުން މަޙްރޫމްނުކުރަށްވާ. ޤުރްއާން ކިލާސް ތަކުގެ ކުލި މަޢާފު ނުކުރެވޭނެބާ މިޙާލަތުން އަރައި ގަނެވެންދެން.\nއޭޕްރީލް 4, 2020 14:51\nއަޅުގަނޑު އުއްމީދުކުރަން ސްކޫލް ތަކާއި ޤުރްއާން ކްލާސް ތަކުގެ ބަންދު ކޮވިޑް19 އިގެ ނުރައްކަލުން ސަލާމަތްވެ ތިބުމަށް ބަންދުވާއިރު ފިހާރަތަކުން ފައިވާން، ބޫޓު، ހެދުން، ކޮސްމެޓިކާއި ކޮސްޓިމު ވިއްކުން ކުރިޔަށްދާއިރު މިތަންތަނަށް ވަދެ ވިޔަފާރި ކުރާއިރު ޑިސްޓެއްސެއްނެތް. ފަހަރެއްގައި އެފިހާރަތަކީ ވެދާނެ ކޮވިޑް19 ރިސްކް ފްރީޒޯންތަކަށްވެސް. މީދާދިރިއުޅެ އެތަކެތި އެތަނުގައި ހުންނަ ބާއްބާވަތުގެ ތަރުކާރީ އާއި މޭވާކައިގެން އުޅޭފިހާރަތަކާއި ލޯކަލް ކިޔާފަ ކިޔާމާރުކޭޓުވެސް ހަމައެޙާލުގަ! އާހަބަރާ ދިމާލަށް ބާޒާރުގައި ހުންނަ ފިހާރަތަކުން ތަރުކަަރީ އާއި މޭވާގެ ބާވަތްވިއްކާ! މިފިހާރަތަކުގެ ސެކިއުރިޓީންނަކީ އެކިއުމުރު ފުރައިގެ މީދާތައް. ފިހާރައެއްގެ ތާރުކާރީރެކުގައި ކެބޭޖް ވަށިގަޑަކުން ކެބެޖެއް ނެގީމާ ވުއިސްއަޅާ މީދަލެއް ދުއްވައިގަތް ދެންކުޑަކޮށް އިތުރަށްބަލާލީ އަދި އެކައްޗެއްނޫން ދޭތި. ޢަވަހަށް މަދުވެ ފިލީ\nއޭޕްރީލް 4, 2020 14:53\nބަލަގަ މި ޤައުމުގަ އެއްވެސް ތަނެއްގަ މިހާރު އެބަ ކިޔަވައިދޭތަ؟ ހުރިހާ ސްކޫލްތަކާ ކޮލެޖުތަކާ ޔުނިވަރސިތީތަކާ އެހެން ކުލާސްތަކުގެ ކިޔެވުން ނުބާއްވާތާ ކިތައްދުވަސްވެއްޖެބާ؟ ތިޔަ ދެންނެވުން ފެނުނީމަ ހިތައްއަރަނީ މިޤައުމުގެ ކިޔަވައިދޭ ތަންތަނުން ހަމަ ކިޔަވައިދެމުންދަނީހެން\nއޭޕްރީލް 4, 2020 18:43\nމި އެޅޭ ފިޔަވަޅުތައް ރަނގަޅު. އަދި އެބައޮތް އެޅިދާނެ ދެ ފިޔަވަޅު\n1. އެންމެން ބޭރަށް ނި ކުންނައިރު މޫނުމަތީގައި މާސް ކް އެއް އެޅުން. މާސް ކް އެވަރަށް ނެތިއްޔާމުން ސިއްހީމީހުންނަށް ރަނގަޅު މާސް ބަހައްޓާފައި އަދައިގެ ރުމާލެއް ނަމަވެސް ދެންތިބި މީހުން އެޅުން.\n2. ގަވާއިދާއި ޚިލާފަށް އުޅޭ ބިދޭސީން ޑީޕޯޓް ކުރުން. މިހެން ކަން ކުރަންވީ އަންނަނިވި ސަބަބަށްޓަ ކައި\nހ. އެ މީހުން ތިބެނީ ވަރަށް ގިނަމީހުން އެއްތަނެއްގައި. ބަލި ފެތުރޭނެ އެ ކަހަލަ މާހައުލުގައި އަވަހަށް\nށ. އެ މީހުން ބަލިވާން ފައްޓައިފިއްޔާމުން ރާއްޖޭގެ ސިއްހީދާއިރާ ވަރަށް އަވަހަށް ސެޗުރޭޓްވެދާނެ. އޭރުން ފަރުވާދޭން އިސް ކުރާނީ ދިވެހިންނަށް. އެމީހުން މަރުވާން ފެށިޖެއްޔާމުން ރާއްޖެގެ ނަން ހަޑިވާނެ.\nނ. ރާއްޖޭގެ ބޭނުމަށް ، ކުރިއަށް މިއޮތް ތަދުދުވަސް ވަރު، ކާއެއްޗެހި ލުބިން ދަތިވާނީ. މި މީސްމީހުންނަ ކީ ވެސް ކާންދޭން ޖެހޭ ބައެއް. ރާއްޖޭގެ ފުޑް ސް ކިޔުރިޓީ ގާއިމް ކުރަން ޖެހޭނެ\nއޭޕްރީލް 4, 2020 20:33\nކިޔެވުނަސް ނުކިޔެވުނަސް ތިޔަ ހުރިހާތަނަކަށް ބެލެނިވެރިން ފީދައްކަން ޖެހޭ މައްސަލައަކީ ކުޑަ ކަމެއްނޫން. ސަރުކާރުން އެހުރިހާ ތަނެއްގެ ޓީޗަރުންނަށް ވެސް މުސާރަ ދޭްންވީނު\nއޭޕްރީލް 4, 2020 22:12\nއަދިވެސް އެވިޑު ކޮލެޖްއިން ހުއްޓާކަށް ނޫޅޭ އެކަމެއް.ސަރުކާރުގެ އެންގުންތަކަށް ބޯނުލަބާ އެމީހުން ބޭނުންވަނީ ރުފިޔާ.ތަންކޮޅެއް ރަނގަޅަށް މިކަންބަލާ ފިޔަވަޅު އަޅަންފެނޭ.


vnews - Lanka Hamalaa: Konbayeh kan DheneNuganevey 25 Hashigandu, Ethah Bayakah Veenuvee Eh Adhives Neyge\nލަންކާ ހަމަލާ: ކޮންބައެއްކަން ދެނެނުގަނެވޭ 25 ހަށިގަނޑު، އެތައް ބަޔަކަށް ވީނުވީއެއް އަދިވެސް ނޭންގޭ؟\n22 އޭޕްރިލް 2019\nސްރީލަންކާގެ ކޮލަންބޯއިން: އަހުމަދު ހަމީދު އާދަމް\nލަންކާގެ މަގުމަތީ ގިނަ އަދަދެއްގެ ފުލުހުން ފޯރިމަރަނީ\nސްރީލަންކާގައި މިއަދު ހިނގި ބޮންގޮއްވުމުގެ ހާދިސާގައި މަރުވި މީހުންގެ ތެރެއިން ކޮންބައެއްކަން ދެނެނުގަނެވޭ 25 މީހެއްގެ ހަށިގަނޑު ފެނިފައިވާކަމަށާ އަދި އެތައް ބަޔަކަށް ވީނުވީއެއް އަދިވެސް ނޭންގޭކަމަށް ލަންކާގެ ފޮރިން މިނިސްޓްރީން ބުނެފިއެވެ.\nލަންކާގެ ފޮރިން މިނިސްޓްރީން ބުނި ގޮތުގައި ހަމަލާތަކުގައި ގިނައިން މަރުވެފައިވަނީ ލަންކާގެ ރައްޔިތުންކަމަށެވެ. އަދި އިންޑިޔާ، އިނގިރޭސިވިލާތް، ޕޯޗުގަލް، އަދި އެމެރިކާއަށް ނިސްބަތްވާ ބަޔަކުވެސް މަރުވެފައިވާކަމަށެވެ.\nލަންކާގެ ފޮރިން މިނިސްޓްރީން ބުނީ މިއަދު ހިނގި ބޮންގޮއްވުމުގެ ހާދިސާގައި މަރުވި މީހުންގެ ތެރެއިން ކޮންބައެއްކަން ދެނެނުގަނެވޭ 25 މީހެއްގެ ހަށިގަނޑު ފެނިފައިވާކަމަށެވެ. އަދި އެއީ ކޮންގައުމެއްގެ ބައެއްކަންވެސް މިހާތަނަށް އެނގިފައިނުވާކަމަށެވެ. އެއީ ކޮންބައެއްކަން ދެނެގަނެވެންދެން މޯޗަރީގައި އެ ހަށިތައް ވަނީ ބަހައްޓާފައެވެ.\nމީގެ އިތުރުން ބޮންގޮއްވުމުގެ ހާދިސާތަކާއި ގުޅިގެން އެތައް ބަޔަކު ގެއްލިފައިވާކަމަށްވެސް ފޮރިން މިނިސްޓްރީން ބުނެއެވެ. އޭގެ ތެރޭގައި އެހެން ގައުމުތަކަށް ނިސްބަތްވާ9މީހަކު ހިމެނޭކަމަށް ފޮރިން މިނިސްޓްރީން ބުނެއެވެ.\nސްރީލަންކާގައި މިއަދު ހިނގި ބޮންގޮއްވުމުގެ ހާދިސާގައި މަރުވި މީހުންގެ ތެރެއިން ކޮންބައެއްކަން ދެނެނުގަނެވޭ 25 މީހެއްގެ ހަށިގަނޑު ފެނިފައިވާއިރު، ބައެއް މީހުންގެ ހަށިތައް ވަނީ ކުދިކުދިވެފައެވެ. އަދި ބައެއް މީހުންގެ ގުނަވަންތައް ވަނީ ވަކިވެފައެވެ.\nފޮރިން މިނިސްޓްރީން ބުނީ މަރުވި މީހުންގެ ތެރޭގައި، އިނގިރޭސިވިލާތުގެ ތިން މީހަކާއި، އިންޑިޔާގެ ތިން މީހަކާއި، ތުރުކީގެ ދެ މީހަކާއި، އެމެރިކާގެ ދެ މީހަކާއި، އިނގިރޭސިވިލާތުގެ ދެ މީހެއްގެ އިތުރަށް ޕޯޗުގަލް މީހަކު ހިމެނޭކަމަށެވެ.\nލަންކާގެ ކަމާބެހޭ އިދާރާތަކުން ބުނީ އެގައުމުގެ އެކި ސަރަހައްދުތަކުގައި ދިން ބޮމުގެ ހަމަލާތަކުގައި މަރުވި މީހުންގެ އަދަދު 208 އަރާފައިވާކަމަށެވެ. އަދި މިހާރުވެސް ހޮސްޕިޓަލްތަކުގައި 400 މީހުންނަށް ފަރުވާ ދެމުންދާކަމަށެވެ.


galehiri: ހަވަރުތިނަދޫ ރަށްވެހިކަމުގެ މަސައްކަތް - 1953\nހަވަރުތިނަދޫ ރަށްވެހިކަމުގެ މަސައްކަތް - 1953\nއަލްއަމީރު މުޙައްމަދު އަމީން ދޮށިމޭނާ ކިލެގެފާނު ދިވެހިދައުލަތް ހިންގެވި ދުވަސްވަރު، އެކިލެގެފާނުގެ އިސްނެންގެވުމުގެ ތެރެއިން ރާއްޖޭގެ މީހުންއުޅޭ ރަށްރަށުގައި ރަށްވެހިކަމުގެ މަސައްކަތްތަކެއް ކުރިއެވެ. އޭގެ ބޭނުމަކީ ރަށްރަށުގައި ބަލިމަޑުކަން އުފެދުން އިތުރުވެ އެކަން ބޮޑުކަމަކަށްވެފައި ވާތީ، ދުޅަހެޔޮ ޞިއްޙަތެއްގައި އިންސާނުން ތިބުމަށް ބޭނުންވާނޭ ޞިއްޙީ ވެށްޓެއް ގާއިމުކުރުން ކަމަށާއި މިކަންކުރީ ބޭރުގެ ކަމާބެހޭ މާހިރުންގެ ލަފާ ވެސް ހޯއްދަވައިގެން ކަމުގެ އަޑު އޮވެއެވެ.\nއެދުވަސްވަރު ބައެއްމީހުން މިކަން ސިފަކޮށްފައިވަނީ އިންތިހާ ދަރަޖައިގެ ބޮޑު ދަތި ޙާލެއްގައި ނުކައިނުބޮއި އޮރިޔާން ހާލުގައި މީސްތަކުން ތިއްބައި އެ މީސްމީހުންގެ ގެދޮރާއި ރުއްގަސްތައް ސުންނާފަތިކޮށް "ޔޫރަޕްހެދުމަށް" ނުވަތަ ޔޫރަޕުގެ ކުރިއަރާފައިވާ ގައުމުތަކާ އެއްސަފަކަށް ދިވެހިރާއްޖެ ގެނައުމަށްޓަކައި ކުރި ކަމެއްގެ ގޮތަށެވެ.\nވިސްނެވުންހުއްޓެވެ! އެ ދުވަސްވަރު ރާއްޖޭގެ ރަށްރަށުން މީހުންތައް މަރުވެފައިވަނީ ދަތި ޙާލުގައި ނުކައިނުބޮއި ތިބުމަކުން އެކަންޏެއްނޫނެވެ. އަދި ކީއްތޯ އެވެ. ނުކައިނުބޮއި ތިބުމުގެތެރެއަށް ބަލިމަޑުކަން ވެސް ވަދެގެންނެވެ.\nރަށްވެހިކަމުގެ މަސައްކަތަކީ، ރާއްޖޭގައި ބަލިމަޑުކަން އިންތިހާއަށް ގިނަވަމުންދާތީ، ރާއްޖެއިންބޭރުން ޑޮކްޓަރުންގެޓީމެއް ގެނެސްގެން ކުރެވުނު ސާރވޭ ރިޕޯރޓަކާއި ގުޅިގެން ކުރެވުނު މަސައްކަތެކެވެ. އެ މަސައްކަތުގެ ސަބަބުން މަދިރިއުފެދޭ ތަންތަނާއި، ކުނިގޮނޑުތައް ނައްތާލައި، ރަށްރަށުގެ އާބުހަވާއަށް ދުޅަހެޔޮކަން ލިބިގެން ދިޔައެވެ. މިހާރު ވެސް އަތޮޅުތަކުގެ އެ ރަށްރަށުގައި އެ ދުވަސްވަރު ރޭނި ފާރުތައް އެބަހުއްޓެވެ. - ލިޔުއްވުން: އަލްމަރުޙޫމް ޢަލީ ނަޞީރު ޒޫރިޔާގެ/ މަޑަވެލި\nރަށްވެހިކަމަކީ، މުޅި ރާއްޖެއަށް އަމާޒުކޮށް އެއްފަހަރާ ކުރަންޖެހުނު މަސައްކަތަކަށް ވެފައި ދުވަސްވަރުގެ ޙާލަތާއި އަދި އޭރު ސަރުކާރުގެ ކެރިފޯރުންތެރިކަން ހުރިގޮތުން ޢަމަލީގޮތުން އެ މަސައްކަތްކުރީ ރައްޔިތުންނެވެ. އަމިއްލަ ގޭގައި ހުރިނަމަ ހުރި އެއްޗެއް ކައިގެން އަމިއްލަ ކޮނޑުގައި އުފުލަންޖެހޭ އެއްޗެއް އުފުލައިގެންނެވެ. މިހެންވީ ނަމަވެސް އެރަށެއްގެ ތަނަވަސްކަން ހުރި މީސްމީހުން އެމީހެއްގެ ފެންވަރުން އެމީހަކަށް ވެދެވެންއޮތް އެހީތެރިކަމެއް ރަށްވެހިކަމުގެ މަސައްކަތަށް ފޯރުކޮށްދިނެވެ.\n(ދިވެހިރާއްޖޭގެ އެދުވަސްވަރަކީ އޭގެ މާކުރިއްސުރެ، ސަރުކާރުން ރަނގަޅުމަގެއް ދެއްކުމުން އެމަގަކުން ރައްޔިތުން ހިނގައި، ދާ ތަނަކަށް ދެވެންދެން ހިތްވަރުކޮށް ކިޔަމަންތެރިކަން އަދާކުރި ދުވަސްވަރެކެވެ. ރަށްރަށުގެ ރައްޔިތުންނަށް ޢާއްމުވެގެންވާ ފައިދާއާއި ކަންކަމުގައި ކުރަންޖެހޭ މަސައްކަތުން ރައްޔިތުން ދުރުހެލިވެ ސަރުކާރުގެ ބޮލަށް ހުރިހާކަމެއް ގުޅަކޮށްފައި ޖަހަންފެށީ، ރާއްޖޭގެ ސިޔާސީ ވެއްޓަށް އަންނަން ފެށި ބަދަލުތަކެއްގެ ސަބަބުންނެވެ. މިއީވެސް ތަރައްގީގެ ބާވަތެއްކަމަށް ދެކޭ ބަޔަކު އުޅެފާނެއެވެ. ކޮން ބާވަތެއްގެ ތަރައްގީއެއް ކަމެއް ނޭނގެއެވެ. މިދާގޮތަށް ދާނަމަ މާލަހެއްނުވެ ރައްޔިތުން ފެންވަރުވަން ބޮލަށް ފެންއަޅައި، ރައްޔިތުންގެ ގޭގޭގެ ސައިކުރާ ކައްކައިދޭން ޖެހޭނީ ވެސް ސަރުކާރުންނެވެ. ނުވަތަ ރަށުގެ ކައުންސިލުންނެވެ. މިހިސާބަށް ދިޔައީމާ ރަށެއްގެ ބިން ކޮނެގެން ރަނާއި އަގުހުރި މަޢުދަން ނެގޭ ރަށަކުން ނޫނީ ކަމަކަށްވާ ކަމެއްވެސް އަދި ތަރައްގީއޭ މިކިޔާ އެއްޗެއްވެސް އެދެވޭ މިންވަރަކަށް އެރަށަކަށްވާނޭ ގޮތެއް ނޯންނާނެއެވެ. ވާނަމަ ވާނީ އެރަށެއްގެ ރައްޔިތުންގެ ދަރިދަރި މިނިމިނީންނަށް ދާނދެން ކޮންމެވެސް ފަރާތަކުން ދަރަންޏަށް ފައިސާހޯދައި މަސައްކަތްކުރާ ކޮންމެވެސް ބަޔަކަށް އެ ފައިސާ ދީގެންނެވެ.)\nހުވަދުއަތޮޅުގެ ރަށްވެހިކަމުގެ ތެރެއިން:\nމީލާދީ 1950 ވަނަ އަހަރު ޑިސެމްބަރ މަހުގެތެރޭ، ހުވަދުއަތޮޅުގެ ހުރިހާ ރަށެއްގެ ރަށްވެހިކަމުގެ މަސައްކަތް ހިންގަވައި ބެލެހެއްޓެވުމަށް ސަރުކާރުން ވަފުދެއް އެކުލަވާލައްވައި އަތޮޅަށް ފޮނުއްވިއެވެ. ވަފުދުގެ ބޭފުޅުންނަކީ ހުވަދުއަތޮޅުގެ އަތޮޅުވެރިޔާ ވީރު ޢަލިދީދީ، ހަވަރުތިނަދޫ މޫސާ މަނިކުފާނު (ފަހުން މޫސާ ހިރިހަމައިދި ކަލޭގެފާނު)، ގައްދޫ އިސްމާޢީލް ކަލޭގެފާނު (ފަހުން އިސްމާޢީލް ވަތަބަނޑޭރި ކަލޭގެފާނު)، އަލްއުސްތާޛު މުޙައްމަދު އިބްރާހީމް ލުޠުފީއެވެ. މި ބޭފުޅުން ހުވަދުއަތޮޅުގެ މީހުންއުޅޭ ހުރިހާ ރަށަކަށް ވަޑައިގެން އެ ރަށްރަށުގައި ރަށްވެހިކަމުގެ ގޮތުން ކުރެވޭނޭ ކަންކަމަކީ ކޮބައިތޯ ބައްލަވައި އެ މަސައްކަތް ފެއްޓެވިއެވެ.\nރަށްވެހިކަމުގެ މަސައްކަތުގައި ހުވަދުއަތޮޅުގެ މީހުންއުޅޭ ކޮންމެ ރަށެއްގައި އެ ރަށެއްގެ ދިގާއި ހުރަހަށް އެއްމަގު ހެދިއެވެ. މިއީ ރަށުގެ އެއްފަރާތުން އަނެއްފަރާތަށް ސީދާކޮށް ހެދުނު މަގުތަކެވެ. ތަނަވަސްކަންހުރި މީސްމީހުން ތިބި ބައެއް ރަށްރަށުގައި އެއްމަގަށްވުރެ ގިނަ މަގުތަކާއި ގޯޅިތައް އަލުން ހެދިއެވެ. މަގުތައް ހެދުމުގެ މަސައްކަތްކުރިއިރު މީހުން ދިރިއުޅޭ ގޯތިގެދޮރު މަގަށް ގޮސް އެތަންތަން ނެތިގެން ނުދާނޭގޮތަށް ނުވަތަ އެފަދަ ތަންތަން އެންމެމަދުން ދާނޭގޮތަށް މަގުހެދޭނީ ކޮންދިމާލަކުން ކިހިނެއްހެދީމާތޯ ދިގު ރުއްރުކާއި ގަސްގަހަށް މީހުންއަރައި ހޯދައި ބަލައިގެން އެ މަސައްކަތްކުރިއެވެ. މިހެން ހަދަންޖެހުނީ އެ ދުވަސްވަރަކީ ސެޓްލައިޓާއި އެހެނިހެން ތަކެތީގެ ވަސީލަތް މެދުވެރިކޮށް ރަށްރަށުގެމަތިން އެ ރަށްރަށް އެކީގައި ފެންނަގޮތަށް ވީޑިއޯ/ފޮޓޯ ނެގެންއޮތް ދުވަސްވަރަކަށް ނުވުމުންނެވެ.\nރަށްވެހިކަމުގެތެރޭ ހަވަރުތިނަދޫގެ އެއްކޮޅުން އަނެއްކޮޅަށް ދިގުމަގަކާ ރަށުގެ ހުރަހަށް ހަތަރުމަގު ހެދިއެވެ. ވަކިވަކި ބައެއް ގޯޅިތަކަށް ވެސް ބަދަލު ގެނެވުނެވެ. ހަވަރުތިނަދޫ ހުކުރުމިސްކިތުގެ ކުރިމަތީގައި މިހާރުވެސް އެއޮތް މަގުގެ ދެކުނުފަރާތުން ރަށުގެ ޗަސްބިމާ ހަމައަށް އެމަގު ބޮޑުކުރީ އެދުވަސްވަރުއެވެ.\nހަވަރުތިނަދޫ ބިމުގައި ވަޒަންވެރިވީކަމަށް ބެލެވޭ ދެވަނަ އާބާދީއަށް އެރަށުގެމަގުތައް އަލުން ހެދުމުން އެ ރަށުގެ ކުރީގެ މަގުތަކުން "ޝާރިޢުލްއަމީން" ފިޔަވައި އެހެން ހުރިހާމަގެއް ކުރީގެ އިންތަކުން ނެއްޓި ގެއްލިގެން ދިޔައީއެވެ. ނަމަވެސް މިމަގުގެ އިރުމަތީ ފަރާތުގެ ފާރު ތަންކޮޅެއް އެތެރެއަށް ޖެހުން ފިޔަވައި މަގުގެ ތަރަހައަކަށް ބަދަލެއް ނާދެއެވެ. ކުރީގެ ރަށްވެހިކަމުގެ ޒަމާނުގައި ރޭނި މަގުފާރުގެ ބަޔެއް މިހާރުވެސް އެމަގުގެ ހުޅަނގުފަރާތުގެ ފާރުގެ ބައެއް ތަންތާނގައި ފެންނަން އެބަ ހުއްޓެވެ. ހަވަރުތިނަދޫގެ ދެވަނަ އާބާދީގައި މި މަގުގެނަމަކަށް ހަމަޖެއްސީ "އަމީން ރޯޑް" އެވެ. އޭގެ މާފަހުން 2000މ. ގެ އަހަރުތަކުގެ ތެރޭ އެ މަގުގެ ނަން "ޣާޒީމަގު" މި ނަމަށް ބަދަލުކުރިއެވެ.\nރަށްވެހިކަމުގެ ދުވަސްވަރު ހަވަރުތިނަދޫގެ މަގުތައް ހެދިއިރު މަގަށްދާތީ ނަގަންޖެހޭ ގެތަކާއި ތަކެތީގެބަދަލުގެ މައްސަލަ ހަމަޖެއްސީ ރައްޔިތުން އަމިއްލައަށެވެ. މަގުތަކުގެ ފާރުރާނައި ނިންމީވެސް ރައްޔިތުންނެވެ. މަސައްކަތަށް ބޭނުންވާ އުވަ ދެވުމަށްޓަކައި އޭރު ހުރި ކޮޅުނބު ދަތުރުކުރާ ބޮޑެތި އޮޑިފަހަރުގައި ކޫއްޑުއާއި، ކޮނޑޭ ފަދަ ރަށްރަށަށް ދަތުރުކޮށް އުވަދަރު ގެނަ އެވެ. ހަވަރުތިނަދޫއަށް ބޭނުންވާ ގިނަ އުވަ ދެވީ ހަވަރުތިނަދޫގައެވެ. މަސައްކަތުގައި ރަށުގެ ހުރިހާ އަންހެނުން ޖޯޝާއި ފޯރީގައި ޢަމަލީގޮތުން ބައިވެރިވިއެވެ. އެ މީހުންގެ މަސައްކަތުގައި ސަރުކާރުގެ ބޯޓް "ޑަންގީ"ގެ ހުރިހާ ފަޅުވެރީން ބައިވެރިވި ކަމަށް އޭރުގެ ލިޔުންތަކުން އެނގެއެވެ. "ޑަންގީ" އޭރު އޮތީ، ހަވަރުތިނަދޫ ބަނދަރުގައެވެ.\nއެފަހަރު ހަވަރުތިނަދޫގެ މީހުން ރަހަދޫގައި ދެވި އުވަވަޅަކީ، 250 ބަސްތާ އުވަ ނެގުނު ވަޅެކެވެ. މިއީ ބޮޑު ޢަދަދެކެވެ. ހަވަރުތިނަދޫގެ ރަށްވެހިކަމުގެ މަސައްކަތަށް ބޭނުންވާ ގިނަ ވެލިތައް ނެގީ، ރަށުގެ ހުޅަނގު ފަރާތުން އަންހެންވެރިން އެކަންޏެވެ. މަސައްކަތްކުރާ ތާކަށް އުފުލަނީ ވެސް އެމީހުންނެވެ. މިމަސައްކަތުގައި ރަށުގެވެރީންގެ އަނބިންނާއި ފައިސާވެރީންގެ އަނބިންނާއި އެހެން އަންހެނުން ތަފާތެއްނެތި ފުރިހަމައަށް އެ މަސައްކަތްކުރިއެވެ. ރަށްވެހިކަމުގެ މަސައްކަތުގައި ފާރު ރާނާ ތަންތަނަށް ހަވަރުތިނަދޫގެ އެންމެ މުއްސަނދި ފައިސާވެރިން ނުކުންނަވައި މިއަދު ހަވީރަށް މިވެނިވަރަށް ރޭނުމުގެ މަސައްކަތް ނިންމައިފިނަމަ، މިހާވަރެއްގެ އިނާމެއް ދެއްވުމަށް ވާދަ ކިޔުއްވައި ބޮޑެތި އިނާމުތައްވެސް މީސްމީހުންނަށް ލިބެމުން ދިޔައެވެ.\nރަށްވެހިކަމުގެ މަސައްކަތް ފެށިގެން ދިޔައިރު ހަވަރުތިނަދޫގައި ތިއްބެވި އެންމެމުއްސަނދި ފައިސާވެރިންގެތެރޭ، ޙާޖީ މުޙައްމަދު ކަލޭގެފާނު، މޫސާ ހިރިހަމައިދި ކަލޭގެފާނު، އިސްމާޢީލް ޙާޖީ ހިމެނިވަޑައިގަނެ އެވެ. އަދި ޢަބްދުﷲ ކަތީބު ކަލޭގެފާނު، ކަތީބު ޙުސައިން މުޙައްމަދުދީދީ (އޮޅަދީދި ކަތީބު)، ހަވޮއްޑޭ މުދިމްބެ، މުދިމް ޙުސޭން ތަކުރުފާނު، ޙާޖީ ކުޑަތަކުރުފާނު، އަބޫބަކުރު ކަތީބު ކަލޭގެފާނު، ނާއިބު އިސްމާޢީލް ޒާހިރު، ޙުސައިން ކަލޭގެފާނު، ޢަބްދުﷲ ނާޞިރު ކަލޭގެފާނު، މުޙައްމަދު ޖަމީލު ކަލޭގެފާނު، ބޭސް ދޮންކަލޭގެފާނު، ހުވަނދުމާގޭ ޙުސޭންފުތުބެ، އަދި މިނޫނަސް ތަނަވަސް ބޭފުޅުންގެ ފުރިހަމަ އެއްބާރުލެއްވުމާއި ހޭދަކުރެއްވުން ހަވަރުތިނަދޫ ރަށްވެހިކަމުގެ މަސައްކަތުގެތެރޭ އޮތެވެ.\nރަށްވެހިކަމުގެ ދުވަސްވަރު ހަވަރުތިނަދޫގައި ތިއްބެވި ތަނަވަސްކަން ހުރި ގިނަ ބޭފުޅުންނަކީ، މިހާރު ބައެއް ދިމަދިމާލުން ފެންނަމުންދާ ގޮތަށް ފަގީރުންނަށާއި ރަށުގެ މުޅިރައްޔިތަށް މަންފާލިބޭ ކަންކަމުގައި އަތްޕުޅުގެ ހުރިހާ އިނގިލިތައް ލައްޕަވައި މުށް ބާރުކުރެއްވި ބޭފުޅުންނެއް ނޫނެވެ. ފަގީރުންނަށާއި ރައްޔިތުންނާއި ކުރިމަތިވާ ބޮޑެތި ކަންކަމަށް ފިސާރި ދީލަތިކަމާއިއެކު ހޭދަކުރެއްވި ހެޔޮފުޅު ބޭފުޅުންނެވެ. މިއީ އެތައް ފަހަރަކު ފެނި ތަޖުރިބާ ކުރެވިފައިވާ ޙަގީގަތެކެވެ. އެހެނީ، ކިތަންމެ ގިނަ މުދަލާއި ފައިސާ ހުއްޓަސް ދުނިޔެދޫކުރުމުން ގެންދެވޭނޭ އެފަދަ އެއްވެސްއެއްޗެއް ނެތްކަން އެ ބޭފުޅުންނަށް ރަނގަޅަށް އެނގިވަޑައިގަނެ އެވެ.\nހަވަރުތިނަދޫ "ޑޭޒީމަގު" (މިހާރުނަމަ ކުރީގެ އެސްޓީއޯ ފިހާރަ ޢިމާރާތުގެ އުތުރުން ރަށުގެ އިރުމަތިން ހުކުރުމިސްކިތާ ހަމަޔަށް އޮންނަ މަގު)ގެ ދެ ފަރާތު ފާރުގައި އެންމެ ރެޔަކުން އުވަޖަހައި ނިންމާލުމަކީ މަސައްކަތުގެ ބޮޑުކަމަށް ބަލާއިރު ހަވަރުތިނަދޫ ރަށްވެހިކަމުގެ ތެރޭގެ ރެކޯޑެކެވެ. މިހެންމެ، އަލްއަމީރު މުޙައްމަދު އަމީން ހަވަރުތިނަދޫއަށް ވަޑައިގެން ބެއްލެވިއިރު އެ ތާނގެބޭރުގައި އުވަނުޖަހާ ހުރި ހުކުރުމިސްކިތް (މަސްޖިދުލްޣާޒީ މުޙައްމަދު)، އޭގެ ދެދުވަހެއްގެ ފަހުން އެކިލެގެފާނަށް ފެނިވަޑައިގަތީ އުވަޖަހާފައިހުއްޓައެވެ. މިއީ އެކިލެގެފާނު ޙައިރާންފުޅުވި އަވަސް މަސައްކަތެއްކަމަށް ބުނެވެއެވެ. އެއީ އުވައިން ކުރި މަސައްކަތަކަށްވެފައި އަދި އެއީ ވިއްސާރަ މޫސުމަކަށް ވެސް ވުމުންނެވެ. ހުކުރުމިސްކިތުގެ ބޭރުގައި އުވަޖެހިއިރު ވާރެއިން ހިޔާކުރުމަށް މިސްކިތުގެ ހަތަރުފަރާތުގައި ދަމާފައި ހުރީ، އެ ދުވަސްވަރުގެ ބޭރު ދަތުރުކުރާ އޮޑިފަހަރުގެ ހަތަރެސްކަން ރިޔަލެވެ.\nދަރަށް ބޭނުންކުރާ ބައެއް ތަކެއްޗާއި އަކިރި އަންދައިގެން އެއިން ނަގާ އުވައަކީ، މިހާރު ފެންނަ ސިމެންތިހާ އަވަހަށް ހިކޭ އެއްޗެއްނޫނެވެ. ވަރަށްލަހުން ހިކޭ އެއްޗެކެވެ. އުވަޔަކީ ކޮން އެއްޗެއްކަމެއް މިހާރުގެ ބައެއް މީހުން ނުވެސް ދަންނާނެއެވެ. އެއީ ކޮން އެއްޗެއްތޯ އަދި ހިކެނީ ކިހާއިރަކުންތޯ އެނގޭނީ އެ ކަންއެނގޭ މީހެއްގެގާތުން އެހީމައެވެ.\nހަވަރުތިނަދޫގެ ރަށްވެހިކަމުގައި އެރަށުގެ ޗަސްބިމުގެ(ކުޅީގެ) މިހާރު "އަބޫބަކުރު ސްކޫލް" ހުރިތާނގެ މެދުން ރަށުގެ ދެކުނުފަރާތު އަތިރިމައްޗަށް ދެވޭގޮތަށް ދުނބުރިން ފާލަމެއް ހެދިއެވެ. މި މަސައްކަތްކުރީ ހަވަރުތިނަދޫގެ ވަޑިން ހިލޭ ސާބަހަށެވެ. އަދި ރަށުގެ އިރުމަތީފަރާތުން ވާރުގެހުންނަ ދިމާލުން ގޮނޑޮދޮށާއި މޫދު، ހިކި ދިޔައިގައި ކުދި ބޮއްކުރާ ދޯނިފަހަރު ނުބީހޭ ވަރަށް ފުންކުރުމަށް އުދަލިން ކޮނެ އެ ދިމާލުން ރަށާއިގުޅޭ ހިސާބުގައި ގަލާއި އުވައިން ތޮށިގަނޑެއް ރާނައި އުވަޖަހައި ރީތި ފާލަމެއްވެސް ހެދި އެވެ. ރަށުގެހުރިހާ ބޮޑެތި މަގުތަކުގެ ދެ ފަރާތުގައި ފާރުރާނައި ކުދިގޯޅިތަކުގެވެސް ގިނަ ގޯޅިގޯޅީގެ ފާރު ރާނައި ރައްޔިތުންނާ ސަރުކާރުގެ ހުރިހާ ޢިމާރާތެއްގައި އުވަޖަހައި ރީތި ކުރެވުނެވެ.\nހުވަދުއަތޮޅުގެ ރަށްވެހިކަމުގެ މަސައްކަތް މުޅިން ނުނިމެނީސް އަތޮޅަކީ ހުރިހާގޮތަކުން ރާއްޖޭގައި އޭރުއޮތް އެންމެ ތަރައްޤީ އެއް އަތޮޅުކަމަށްވި އެވެ. އެއީ އޭރުގެ ސަރުކާރުގެ ވެރިންނާއި އަތޮޅުތަކުގެ ރަށްތައް ދެކިފައިވާ މީހުން އެ ކަން ގަބޫލުކުރި ގޮތެވެ. މިއީ ތެދެއްކަމުގެ ސާފުހެކި އެ ދުވަސްވަރުގެ ހަވަރުތިނަދޫގެ އެކިއެކި ފޮޓޯތަކުންވެސް ލިބެއެވެ.\nއަލްއަމީރު މުޙައްމަދު އަމީން ދިވެހިދައުލަތް ހިންގެވުމާއި ޙަވާލުވެވަޑައިގަތީ 20 އޮކްޓޫބަރ 1944މ. ގައެވެ. ނަމަވެސް އޭގެކުރިން ވެސް ދައުލަތުގެ މަތީ މަގާމްތަކެއް އެކިލެގެފާނު އަދާކުރެއްވިއެވެ. އެކިލެގެފާނު ފެށްޓެވި ރަށްވެހިކަމުގެ މަސައްކަތް ހުވަދުއަތޮޅުގައި ފެށުނީ 1950މ. ގައެވެ. އެކިލެގެފާނުގެ ޖުމްހޫރީ ވެރިކަން ފެށުނީ 1 ޖެނުއަރީ 1953މ. ގަ އެވެ. އެހެންވީމާ ރަށްވެހިކަމުގެ މަސައްކަތް ފެއްޓެވީ އެކިލެގެފާނުގެ ރައީސްކަމުގެ ދައުރުގެ ކުރިންނެވެ. މިމަސައްކަތުގައި ހުވަދުއަތޮޅު ހަވަރުތިނަދޫ ފިޔަވައި އެހެން ރަށްރަށުގައި ކުރެވުނު މަސައްކަތުގެ ލިޔުމެއް އަޅުގަނޑަށް ފެނިފައި ނުވެއެވެ. ރަށްވެހިކަމުގައި ހަވަރުތިނަދޫގައި ކުރެވުނު މަސައްކަތުގެ މިންވަރެއް އަޅުގަނޑުގެލޮލަށް ފެނިފައިވުން އެކަށީގެން ވިޔަސް ހަނދާނުގައި އެކަމެއްނެތެވެ. އެއީ އަޅުގަނޑުގެ ޢުމުރުން އެއް އަހަރުގައި ފެށި ކަމަކަށްވާތީއެވެ. ނަމަވެސް ލިޔެވުނުއެއްޗެއް ލިޔެފައި މިވަނީ، ތިނަދޫ ޖަނަވަރީގޭ އަލްމަރުޙޫމް ޙަސަން ޙިލްމީގެ ބައެއް ލިޔުއްވުންތަކާއި އަދި އެދުވަސްވަރުގެ މަސައްކަތް ދެކިފައިވާ ބައެއްމީހުން ދީފައިވާ މަޢުލޫމާތަށް ބިނާކޮށެވެ.\n(ހަވަރުތިނަދޫން މީހުން ބޭލިދުވަހުގެ ކަންކަން ހިނގިގޮތާއި އަދި އޭގެފަހުން އެ މީހުން އުޅެންޖެހުނު ޙާލުގެ ވާހަކައަކީ، އަޅުގަނޑުގެ ޢުމުރުން 12 ވަރަކަށް އަހަރުގައި އަމިއްލަޔަށް ވެސް ތަޖުރިބާކުރި ކަމެކެވެ. ދެކުނުގެ ހަމަނުޖެހުމާ ގުޅިގެން ހުވަދުއަތޮޅުގައި ދެ ފަހަރަށް ހިނގައިދިޔަ ކަންކަމުގައި އަޅުގަނޑު ދުށްތަނާއި، ގިނަ ބަޔަކު ދެކިފައިވާ ކަންކަމުގެ ތެރެއިން މަދުނޫން ކަންކަމެއް އަޅުގަނޑު ލިޔެފައިވާތީ އެކަންކަމުގެ ވީނުވީ އެހެން ފަރާތްތަކާ ޙިއްޞާކުރުމަށް އަޅުގަނޑު ބޭނުންނަމަ އޭގެ ދައްޗެއް ނެތަސް ހުވަދުއަތޮޅުގެ ރަށްވެހިކަމާ ގުޅިގެން އަތޮޅުގެ ރަށްރަށުގެ ރައްޔިތުން ކުރި ބުރަ މަސައްކަތުގެ މަޢުލޫމާތެއް އަޅުގަނޑަށް ލިބިފައިނެތުމުން އެކަންކަން އެހެން ފަރާތްތަކާ ޙިއްޞާކުރެވެން ނެތުމަކީ ދެރަކަމެކެވެ.)\nރަށްވެހިކަމުގެ ތެރޭ ހަވަރުތިނަދޫގައި އަލަށްހެދި މަގުތަކުގެ ނަންތައް:\nހަވަރުތިނަދޫ ރަށްވެހިކަމުގެ މަސައްކަތަކީ ސަރުކާރުގެ ކެރިފޯރުންތެރިކަން ހުރިގޮތުން ސަރުކާރުގެ މާލީ އެއްވެސް އެހީތެރިކަމެއް ނުލިބި ރައްޔިތުންގެ ގޭގައިހުރިނަމަ ހުރި އެއްޗެއް އެމީހުންކައިގެން އެމީހުންގެ އަމިއްލަ ކޮނޑުގައި އުފުލަންޖެހޭ އެއްޗެއް އުފުލުމުގެ އިތުރަށް ބައެއްމީހުންގެ ގޯތިގެދޮރާއި ރުއްގަސްފަދަ އެއްޗެހި ނެތިގެންދިޔަ ކަމަކަށްވީ ނަމަވެސް ހަވަރުތިނަދޫގައި ހެދި ހުރިހާ ބޮޑެތި މަގަކަށް ނަން ކިޔާފައިވަނީ އަލްއަމީރު މުޙައްމަދު އަމީނާއި އެކިލެގެފާނުގެ އަނބިކަނބަލަކަށާއި އަދި އެކިލެގެފާނާއި އަރިސްކަން ބޮޑު ބައެއް ބޭބޭފުޅުންގެ ނަންފުޅަށް ނިސްބަތްކޮށެވެ. މިގޮތަށް މިކަންވުމަކީ އިތުބާރުކުރެވޭ ފަދަ މީސްމީހުން އޭގެ އެކަކު އަނެކާއަށް ވިޔަސް އެކަމުގެ ހިތްހަމަނުޖެހުން އެދުވަސްކޮޅު ފައުޅު ކުޅައުން އެކަށީގެންވާ ކަމެކެވެ. އެހެނީ ހަވަރުތިނަދޫގެ ރަށްވެހިކަމަށާއި އަދި އޭގެ ކުރީގައިވެސް އެކި ކަންކަމުގައި އެކި ގޮތްގޮތުން އެރަށަށް ނުހަނުބޮޑެތި ޚިދުމަތްކުރެއްވި އަޝްރާފުން ތިއްބެވިއިރު އެއިން ފަރާތެއްގެ ނަމަށް ނިސްބަތްކޮށް ރަށުގެ ގޯޅިގަނޑަކަށްވެސް ނަން ކިޔާފައި ނުވެއެވެ.\nފަހެ، މިކަހަލަ ކަންކަމުގެ އަޑަކީ އެއިން އަޑެއްގެެ ޚަބަރެއް ލިސާނެއްވިޔަސް ވެއްޖެނަމަ އެދުވަސްވަރު ވާނޭގޮތް ހަމަ އެންމެންނަށް އެނގޭނޭ އަޑަކަށްވާތީވެ އެފަދަ އަޑުތައް އުޅޭނީ ސިއްރު ސިއްރުން ވައިއަޑުން މީސްމީހުންގެ ކަންފަތްބުޑުގައާއި އެނޫންވެސް ރައްކައުތެރި އެކި ގޮތްގޮތުންނެވެ.\n1- ޝާރިޢުލް އަމީން\n(މިނަން ނިސްބަތްވަނީ، އަލްއަމީރު މުޙައްމަދު އަމީނަށް)\n2- ނަރުގިސް މަގު\n(މިނަން ނިސްބަތްވަނީ، އަލްއަމީރު މުޙައްމަދު އަމީނުގެ އަނބިކަނބަލުން އަންނަބީލާ ފާޠިމަތު ސަޢީދަށް)\n3- ވައިލެޓް މަގު\n(މިނަން ނިސްބަތްވަނީ، އަންނަބީލާ އާމިނަތު ޙުސައިނަށް)\n4- ޑޭޒީ މަގު\n(މިނަން ނިސްބަތްވަނީ، އަލްފާޟިލާ އާމިނަތު ފާއިޒާއަށް)\n5- އޯކިޑް މަގު\n(މިނަން ނިސްބަތްވަނީވެސް "ޝާރިޢުލް އަމީން"އެކޭ އެއްގޮތަށް އަލްއަމީރު މުޙައްމަދު އަމީނަށް)\nރަށްވެހިކަމުގެ ތެރޭ ހަވަރުތިނަދޫގައި ކުރި މަސައްކަތްތަކާ ގުޅިގެން މަޖިލީހަށް އެރުއްވި ބޭކަލުން:\nމަޖިލީހަށް އެރުމަކީ، އިހުގައި ދައުލަތުން ދެއްވާ ވަކި ދަރަޖައެއް ލިބުން. މިދަރަޖަ ލިބިފައި ތިބޭ މީހުންނަށް ޢާއްމުގޮތެއްގައި ކިޔައި އުޅެނީ ކަލޭފާނެވެ. ނަމަވެސް ދީދި، ނުވަތަ މަނިކު، ނުވަތަ ތުއްތު ކިޔާމީހަކު މަޖިލީހަށް އަރުވައިފިނަމަ އޭނާގެ ނަމަކަށް ބަދަލެއް ނާންނާނެއެވެ. – ދިވެހިބަހުގެ ރަދީފު\n· ޢަލީ ޡާފިރު ކަލޭގެފާނު (ތާޖަރު ޢަލިކަލޭގެފާނު)\n· ޢަލިކަލޭގެފާނު (މާލިއްޔާ ޢަލިކަލޭގެފާނު)\n· ޙުސައިން ކަލޭގެފާނު\n· ޢަބުދުﷲ ކަތީބު ކަލޭގެފާނު\n· މުޙައްމަދު ނަޖީބު ކަލޭގެފާނު (އަސޭ ދޮންކަލޭގެފާނު)\n· މުޙައްމަދު ޖަމީލު ކަލޭގެފާނު (މޫސަބޭގެ ދޮންކަލޭގެފާނު)\n· ދޮންކަލޭގެފާނު (ބޭސް ދޮންކަލޭގެފާނު)\n· ޙަސަން ކަލޭގެފާނު (ބޭސް ޙަސަން ކަލޭގެފާނު)\n· މުޙައްމަދު ކަލޭގެފާނު (ހުތާބެ)\n· ޢަބުދުﷲ ނާޞިރު ކަލޭގެފާނު (ބޮޑުބެއްޔަގެ ދޮންކަލޭގެފާނު)\nރަށްވެހިކަމުގެ ދުވަސްވަރު ހަވަރުތިނަދޫގައި ތިއްބެވި ޙާޖީ މުޙައްމަދު ކަލޭގެފާނާއި އަބޫބަކުރު ކަތީބު ކަލޭގެފާނު މަޖިލީހަށް އެރުއްވީ އޭގެ އަހަރުތަކެއްގެ ކުރިން ސުލްޠާން މުޙައްމަދު ޝަމްސުއްދީން(3)ގެ ރަސްކަމުގެ ދުވަސްވަރުގަ އެވެ. – ޢަލީ ޙުސައިން ރަންގަލް/ ތިނަދޫ\nހުވަދުއަތޮޅުގެ ރަށްވެހިކަމުގައި އަތޮޅުގެމީހުން އުޅޭ ރަށްރަށުގެ ދިގާއި، ހުރަހަށް ހެދުނު މަގުތަކުގެތެރޭ ރަށުގެ މީހުންނޫޅޭ ބައިގެ ތެރެއިން ގޮނޑުދޮށަށް ހެދުނު މަގުތައް ހަޑިވިޔަނުދީ ބެލެހެއްޓުން ބައެއް ރަށްރަށުގައި ފަހަކުން ނެތެވެ. މުނިފޫހި ފިލުވުމާއި އިށީނދެތިބެގެން އެކަކު އަނެކަކާއި ވާހަކަދައްކައި ހިތްހަމަޖައްސައިލުމަށް ފަރުމާކޮށް ގިނަ ރަށްރަށުގައި ހެދުނު މައިދާންތަކާއި ބުރުތަކާއި ޢިމްރާނީ ހަރުދަނާ ބައެއްތަންތަން ވެސް ރާއްޖޭގެ ސިޔާސީ ވެށްޓަށް އައި ބަދަލަކާ ގުޅިގެން ގިނަ ރަށްރަށުގައި ނެތިކޮށްލުމަށް ހަލާކުކޮށްލެވުނެވެ. އެއީ ރާއްޖޭގެ ބައެއް ދުވަސްވަރު ސިޔާސީވެށީގެ ވަކި ހިސާބަކުން އެ ކަންކަމަށް ވަމުންދާ ގޮތެކެވެ.\nމިހެންވީ ރާއްޖޭގެ ނިސްބަތުގައި މަދުބަޔަކު ނުވަތަ އެ ކަމާ އުޅުނު ބަޔަކު އުޅެގެން އަލްއަމީރު މުޙައްމަދު އަމީން ދޮށިމޭނާކިލެގެފާނުގެ ވެރިކަން ވައްޓައިލުމާއި ގުޅިގެންނެވެ. ވައްޓައިލުމަކީ ޣައިރު ގާނޫނީ ކަމެއްތޯ ނޫންތޯއެއް ނޫނެވެ. އެ ކަން އެގޮތަށްކުރިއެވެ. އެ ރައީސްގެ އިރުޝާދުގެ ދަށުން މާލެއާއި އަތޮޅުތަކުގެ ރަށްރަށުގައި ކުރި ރަށްވެހިކަމުގެ މަސައްކަތަށާއި އަދި އެ ކިލެގެފާނު ކުރެއްވި ރަނގަޅު ކަންކަމަށްވެސް ނުރުހުމުގެ ބޮޑެތި ފާޑުކިޔުންތަކެއް އަމާޒުވިއެވެ.\nއަމީންދީދީގެ ވެރިކަން ނިމުމާއެކު، ސަރުކާރުން އަތޮޅުތަކަށް ވަފުދުތަކެއް ފޮނުއްވިއެވެ. އެގޮތުން ހުވަދުއަތޮޅަށްފޮނުއްވި ވަފުދުގެ އިސްބޭފުޅަކީ، (ނަން) އެވެ. އޭނާ އަތޮޅުގެއަށްވަޑައިގެން އެންމެ ފުރަތަމަވެސް ކުރެއްވިކަމަކީ، އެތަނުގެ ފާރުގައި ބަހައްޓާފައިހުރި އަމީންދީދީގެ ފޮޓޯފުޅު ބިންމައްޗަށް ވައްޓަވައި، ބިއްލޫރިގަނޑު ތަޅާލައްވައި، ފޮޓޯފުޅަށް ފައިންޕުޅުން އަރުއްވައި އެ ފޮޓޯފުޅު ވީދާލެއްވުމެވެ. ކުރިން ބުނި ރަސްމިއްޔާތައްޓަކައި ހަވަރުތިނަދޫގައި ހަދާފައިހުރި މައިޒާންތަކާއި، އެނޫން ވެސް އެފަދަ ތަންތަން ތަޅުއްވައި ސުންނާފަތިކުރެއްވީ އެ ދަތުރުގައި ވަޑައިގެންނެވި (ނަން) އެވެ. - ލިޔުއްވުން: އަލްމަރުޙޫމް ޢަލީ ނަޞީރު ޒޫރިޔާގެ/ މަޑަވެލި، މަޢުލޫމާތު: އަލްމަރުޙޫމް ޢަބްދުއްޞަމަދު ޙުސައިން މާކޯނި/ ތިނަދޫ\nއަލްއަމީރު މުޙައްމަދު އަމީން ދޮށިމޭނާ ކިލެގެފާނު ދުވަހަކުވެސް ކުރެއްވި ރަނގަޅުކަމެއް ނެތްހާ ހިސާބަށް އެދުވަސްވަރު ރާއްޖޭގެ ބައެއް ދިމަދިމާލުން އަޑުތައް އިވުނީ މަދެއްކޮށްނޫނެވެ. އަދި އެކިލެގެފާނަކީ، ދިވެހިގައުމަށް ދިމާވި ބަލާވެރިކަމަށް ބައެއް މީހުނަށްވި އެވެ. މުޅި ގައުމަށް ހަލާކާއި ގެއްލުންދެއްވި ބޭފުޅެއްގެ ގޮތުގައި ބައެއްމީހުން ދުއްޓެވެ. މިގޮތަށް ގޮވައި އުޅުނުބަޔަކުވެސް ރާއްޖޭގައި އުޅުނެވެ. "އުފާވެރި ބުލްބުލް ޖުމްހޫރީ"ގެ ސިފައާއި އަދި ކުލަ ބަދަލުކޮށްލީ "ގައުމަށް މެދުވެރިވީ ބަލާ"އަކަށެވެ.\nބޭލި ކެޔޮޅަށްވުރެ ކަނޑުފަޅާއި ގިރިފަރާއި އަދި މަސްވެރިކަންކުރަން ނޭނގޭ މީހަކު، ދުވަހަކު މި އޮޑިން މަހަށް ނުދާކަމަށް ގޮވައި އުޅުމަކީ، ދިވެހިރާއްޖޭގެ ބައެއްމީހުންގެ ކިބައިގައި ހުންނަ ޢަޞްބީ ބަލިމަޑުކަމެކެވެ. ކޮންމެފަހަރަކު ބޮޑު ދޯންޏަށް އަރާ އައު ކެޔޮޅުގެރުހުން އިތުރަށް ހޯދުމުގެބޭނުމުގައި އެ އޮޑީގެ ފަޅުވެރިންގެ ގާތަށާއި އަދި އޮޑީގެ މަސްބަހާ ތަންތަނަށް ގޮސް މަސްކޮޅެއްގެ ބޭނުމުގައި އުޅޭ ބަޔަކު ގޮވާއެއްޗެއް އެހެން މަދުބަޔަކު ވިޔަސް ގޮވައިއުޅުމަކީ، ދިވެހި ރާއްޖެއިން ފެންނަމުންދާ ކަމެކެވެ. ފަހުގެ ތާރީޚަށް ބަލާއިރުވެސް އެ ކަން ނެތެކޭ ދެންނެވެން ނެތެވެ.\nމުލީގޭ ޝަމްސުއްދީންގެ ކެޔޮޅުކަން ނިމުމުންވެސް އެއަޑު އިވުނުވަރެއްގައި އިވުނެވެ. ޙަސަން ނޫރައްދީން(ސާނީ) ގެ އަޑު މަޑެވެ. އަމީންދީދީގެ ކެޔޮޅުކަން ނިމުމުން ކުރިން އިވިފައިވާ އަޑެއް ދެންމެވެސް އެއިވުނީތާއެވެ. މުޙައްމަދު ފަރީދުގެ ކެޔޮޅުކަން ނިމުމުން އަޑުމަޑެވެ. އެ ކެޔޮޅަށް ހަމްދަރުދީގެ އަޑު މާ ގަދަވީކަން ނޭނގެއެވެ. އެކަމަކު ކޮންމެވެސްއަޑެއް މުޅިން ނެތީކީނޫނެވެ. ދެން ނާޞިރެވެ. އެ ކެޔޮޅުގެ އަޑުތައް ވަރަށްގަދައެވެ. ދެން މައުމޫނެވެ. އެކަމަކު މިކެޔޮޅުގެ އަޑު، ބާލާ އެހެން ކެޔޮޅުންތަކާ އަޅައިބަލާއިރު ފަރިހީގެ ސިފައިގައި އިވެންވީ ވަރަށްވުރެ، ތަންކޮޅެއް ލާހިކުހެން ހީވާންއުޅެއެވެ. ބޭލިކެޔޮޅު މައުމޫންގެ ކެޔޮޅުކަމުގައި އެ މަނިކުފާނަށް ހަދާފައިވާ ރައިވަރުތައް އޭރު ކިޔައިއުޅުނު ވަރާ ބަލާއިރު ކެޔޮޅުބޭލުމުން އިވުނުލެއް މަދެވެ. ޔަގީނުން އަމީނާއި ނާޞިރު ކެޔޮޅު ބޭލުމުން އިވުނުވަރަކަށް ނުއިވެއެވެ.\nމަޢުލޫމާތު: އަލްމަރުޙޫމް ޙަސަން ޙިލްމީ ޖަނަވަރީގެ/ ގދ. ތިނަދޫ (ލިޔުއްވުން)\n23 ޑިސެމްބަރ 2012މ.


އަލީ ވަހީދު މިރޭ ނޫސްވެރިންނާ ބައްދަލުކުރައްވަނީ\nޖިންސީ ގޯނާގެ ތުހުމަތުތަކެއްގައި ދައުވާ ލިބޭ ކުރީގެ ޓޫރިޒަމް މިނިސްޓަރު އަލީ ވަހީދު މިރޭ ނޫސްވެރިންނާ ބައްދަލުކުރައްވާނެ ކަމަށް ވިދާޅުވެއްޖެ އެވެ.\nޔޫކޭގައި ހުންނަވައިގެން އަލީ ވަހީދު މިއަދު ކުރެއްވި ޓްވީޓެއްގައި ވިދާޅުވީ މިރޭ 9:00 ގައި ނޫސްވެރިންގެ ބައްދަލުވުމެއް ބާއްވާނެ ކަމަށެވެ. މިރޭގެ ނޫސްވެރިންގެ ބައްދަލުވުމުގައި އޭނާ ފްރޭމްކޮށް އަޒުލުކުރި ގޮތް ހަމާކުރައްވާނެ ކަމަށްވެސް ވިދާޅުވި އެވެ.\nމީގެ އިތުރުން ކުރީގެ ރައީސް އަބްދުﷲ ޔާމީން ޖަލަށްލުމަށް ނިންމި ގޮތާއި ޕްރޮސެކިއުޓާ ޖެނެރަލް ހުސައިން ޝަމީމާއި އަދި އެމްއެމްޕީއާރްސީގެ ބޮޑު ހިޔާނާތާއި ގުޅޭ ތަފްސީލްތައް ވެސް ދެއްވާނެ ކަމަށް ވިދާޅުވި އެވެ.\n“މިރޭގެ ނިއުސް ކޮންފަރެންސްގައި އަޅުގަނޑު ފްރޭމްކޮށް އަޒުލުކުރި ގޮތާއި، ރައީސް ޔާމީން ޖަލަށްލާން ނިންމި ނިންމުމާއި، ޕީޖީއާ އެމްއެމްޕީއާރުސީގެ ހިޔާނާތާއި އޮތް ގުޅުމާއި އުތުރު ތިލަފަޅު ހިމެނޭ،” އަލީ ވަހީދު ވިދާޅުވި އެވެ.\nމީގެ ކުރިން މިދިޔަ މަހުގެ 25 ވަނަ ދުވަހު ވެސް އަލީ ވަނީ ނޫސްވެރިންނާ ބައްދަލުކުރެއްވުމަށް މަސައްކަތް ކުރައްވާފަ އެވެ. ނަމަވެސް އެފަހަރު އެކަން ނުވީ ޔޫކޭގެ ފުލުހުން އޭނާ ހައްޔަރުކުރުމުންނެވެ. އޭނާ ހައްޔަރުކޮށްފައި ވަނީ ވިސާ ހަމަވުމާއި ގުޅިގެންނެވެ.\nދައުލަތުން ވަނީ އަލީ ވަހީދުގެ ޕާސްޕޯޓު ހިފެހެއްޓުމުގެ އަމުރަކަށް އެދިފަ އެވެ. ނަމަވެސް ހައިކޯޓުން އެ މައްސަލައިގައި އެ އަމުރު ނެރެދީފައެއް ނުވެ އެވެ. އެ އަމުރު ނެރެދީފައި ނުވަނީ ދައުލަތުން އަލީގެ ޑިޕްލޮމެޓިކް ޕާސްޕޯޓު ހިފެހެއްޓުމަށް އެދިފައި ވުމުންނެވެ. އެ ޕާސްޕޯޓަކީ އަލީ މަގާމުން ވަކިވުމާއި ހަމައިން ބާތިލުކޮށްފައިވާ ޕާސްޕޯޓެކެވެ.


Raajje Ah Ehme Munaasabu Vanee Kon Nizaameh? - Vaguthu\nމިވަގުތުގެ އުފެދިފައިވާ ބޮޑުސުވާލަކީ ދިވެހި ރާއްޖެ އަށް އެންމެ އެކަށިގެންވަނީ ކޮންނިޒާމެއްތޯއެވެ؟ ރިޔާސީ ނިޒާމުތޯއެވެ؟ ނުވަތަ ބަރުލަމާނީ ނިޒާމުތޯއެވެ؟ އެހެންކަމުން އެދެވިގެންވަނީ އެންމެ ފުރަތަމައަށް މިދެނިޒާމުގެ ފަރަޤު ދަނެގަތުމެވެ. ދެން އެއަށް ފަހު އެންމެ މޮޅުއިތުރުވެގެންވަނީ ކޮން ނިޒާމެއްކަން ތިމާ އަމިއްލައަށް ކަނޑައެޅުމެވެ.\nރިޔާސީ ނިޒާމަކީ، Montesquieu (ފުރިހަމަ ނަން: Charles-Louis de Secondat) ކިޔުނު ފުރާންސަށް އުފަން ފިލޯސަފަރެއްގެ ފިކުރުގެ މައްޗަށް ރިޢާޔަތްކޮށްގެން 1787ގައި އެމެރިކާގެ ޤަނޫނު އަސާސީން ތޢާރަފުވި ނިޒާމެކެވެ. މި ނިޒާމު ގެ އަސާސަކީ ތިންބާރު ވަކިވަކިން ރައްޔަތުންނަށް ޚިދުމަތް ދިނުމެވެ. އެއީ ޤާނޫނުހަދާ ބާރާއި، ޤާނޫނުތައް ތަންފީޒުކުރާ ބާރާއި، ޢަދުލު އިންސާފު ޤާއިމުކުރާ ބާރެވެ. އަދި އެއްބާރު އަނެއްބާރެއްގެ މައްޗަށް އެއްވެސް ނުފޫޒެއްނެތުމެވެ. މިނިޒާމަށް ތާއީދުކުރާ މީހުންގެ ނަޒަރުގައި މިނިޒާމުގެ ހަރުދަނާކަމުގައި އެމީހުން ދެކޭ ސިފަތަކުގެ ތެރެއިން ޚާޢްޞަ ގޮތެއްގައި ދެސިފައެއް ފާހަނގަ ވެއެވެ.\nފުރަތަމައީ: ދައުލަތުގެ ތަންފީޒީ ބާރު އެއްބާރެއްގެ ގޮތުގައި އޮތުން.\nރިޔާސީ ނިޒާމުގެ ރަނގަޅު ޚާއްޞަ އެއް ސިފައެއްކަމުގައި އެމީހުން ދެކެނީ އެނިޒާމުގައި ތަންފީޒީބާރުގެ ވެރިކަށް ރައްޔިތުން ސީދާ ހޮވާ ވެރިއަށްގެ އަތްމައްޗަށް އޮތުމެވެ. އަދި އެމީހެއްގެ މަސްއޫލިއްޔަތުގެ ދަށުން ރައްޔިތުންނަށް ޚިދުމަތް ދިނުމަށް ބޭނުންވާ ވަޒީރުންނާއި އެނިހެން މީހުން އައްޔަންކުރުމެވެ.\nދަންނައެވެ. މިނިޒާމު އިތުރަށް ވަރުގަދަކުރުމުގެ ނަމުގައި ތަންފީޒީބާރުން އައްޔަންކުރެވޭ ވަޒީރުންނާއި އެހެނިހެން މީހުން ޖަވަބުދާރީ ކުރުވުމާއި އަދި ހަޤީޤަތް ހޯދާބަލައި ޤާބިލުކަން ކަށަވަރުކުރުމުގެ ނަމުގައި ޤާނޫނު ހަދާބާރަށް ވަނީ ފުރުސަތު ދެވިފައެވެ. ނަމަވެސް މިއީ ރިޔާސީ ނިޒާމުގެ އުސޫލެއްނޫނެވެ. މިއީ އެނިޒާމު ފަސާދަކުރުމަށް ޓަކައި އެނިޒާމުގެ ތެރެއަށް ވައްދާލެވިފައިވާ ފަޏިފަޚުސެކެވެ. ރިޔާސީ ނިޒާމުގެ އަސްލަކީ ތިންބާރު ވަކިން މަސައްކަތްކުރުމެވެ. ތަންފީޒީ ބާރުންކުރާ އެއްވެސްކަމަކަށް، ޤާނޫނު ހަދާ ބާރަކުން ނުފޫޒު ނުހިންގޭނެއެވެ. އަދި ތަދައްޚުލެއް ނުވެވޭނެއެވެ. ތަންފީޒީ ބާރުން ޤާނޫނާއި ޤަވާއިދާ ޚިލާފަށް ކުރާކަންކަން ރައްޔަތުންނާ ހަމަޔަށް ފޯރުކޮށްދޭނީ ހަތަރުވަނަ ބާރުންނެވެ. އެއީ މީޑިޔާއެވެ. ރައީސާއި އޭނާ އިޚްތިޔާރުކޮށް ފައިވާ މީހުން ގެ ފަރާތުން އުފެދޭ ކަންބޮޑުވުންތަކަށް ޖަވާބުދާރީކުރުވާނީ ވެސް މިދެންނެވި ހަތަރުވަނަ ބާރުންނެވެ. އެކަމުގައި އަޑުއުފުލާނީ ސިޔާސީޕާޓީތަކުންނެވެ. އެކަމުގެ ހެވާނުބާ ނިންމަނީ އަދުލުއިންސާފުގެ ބާރުންނެވެ.\nދެވަނައީ: ދައުލަތުގެ ބާރުތައް ފުރިހަމައަށް ވަކިވެފައި އޮތުން.\nރިޔާސީ ނިޒާމުގެ ރަނގަޅު ޚާއްޞަ އެއް ސިފައެއްކަމުގައި އެމީހުންދެކެނީ، ދައުލަތުގެ ބާރުތައް ފުރިހަމައަށް ވަކިވެފައި އޮތުމެވެ. އެއީ:\n1-ރައްޔަތުންނަށް ޚިދުމަށް ފޯރުކޮށްދިނުމަށް އުފެދިފައިވާ ދައުލަތުގެ ތަންފިޒީ ބާރުގެ ވެރިކަން ރައްޔަތުން ސީދާ ހޮވާވެރިއަކަށް ލިބިގެން އެ ބާރު ވަކި މުސްތަޤިއްލު ބާރެއްގެ ގޮތުގައި އޮތުމެވެ.\n2- ރައްޔަތުންނަށް ޚިދުމަށް ފޯރުކޮށްދިނުމަށް ހަދަންޖެހޭ ޤާނޫނު ހެދުމުގެ ބާރު ރައްޔަތުން ސީދާ ހޮވާ މެމްބަރުންތަކަކަށް ލިބިގެން އެ ބާރު ވަކި މުސްތަޤިއްލު ބާރެއްގެ ގޮތުގައި އޮތުމެވެ.\n3-ރައްޔަތުންގެ މެދުގައި އިންސާފު ޤާއިމުކުރުމުގެ ބާރު ވަކި މުސްތަޤިއްލު ބާރެއްގެ ގޮތުގައި އޮތުމެވެ.\nރިޔާސީ ނިޒާމުގެ ބައެއް އަސްލު ޙަޤީޤަތްތައް :\n1-ރިޔާސީ ނިޒާމުގައި ރައްޔަތުންހޮވާފައިވާ ރައީސާއި، އޭނާ އިޚްތިޔާރުކޮށް ފައިވާ މީހުން (ވަޒީރުން)، ރައްޔަތުން ޤާނޫނުހެދުމަށް ޓަކައި ހޮވާފައިވާ މެންބަރުންނަކަށް (ރައްޔަތުންގެ މަޖިލިސްއަށް) ޖަވާބު ދާރީ ނުކުރެވޭނެއެވެ. (De l'esprit des loix, 1st edn 1748, vol. 1ބައްލަވާ)\n2- ރިޔާސީ ނިޒާމުގައި ރައްޔަތުންގެ ރައީސަށް، ޕާރލަމެންޓް (ރައްޔަތުންގެ މަޖިލިސް) އުވާނުލެވޭނެއެވެ.\n3- ރިޔާސީ ނިޒާމުގައި ރައްޔަތުންގެ މަޖިލިސްއަކަށް، ތަންފީޒީ އިދަރާތައް ޖަވާބުދާރީ ނުކުރެވޭނެއެވެ. އަކަންކުރަންޖެހޭނީ ދައުލަތުގެ ހަތަރުވަނަ ބާރު މީޑިޔާ އިންނެވެ. އަދި ސިޔަސީ ޕާޓީތަކުންނެވެ.\n4- ރިޔާސީ ނިޒާމުގައި ރައްޔަތުންގެ މަޖިލިސްއަކަށް، އެއްވެސް ސިފައަކަށް، ރައްޔަތުން ހޮވާފައިވާ ރައީސަކު މަޤާމުން ދުރުނުކުރެވޭނެއެވެ. އެމަޤާމު ގެއްލޭފަދަ އަމަލެއް އެމީހެއްގެ ފުށުން ފެނިއްޖެނަމަ އެކަމުގެ ފަހަތުގައި އަޑުއުފުލާނީ މީޑިޔާ އެވެ. ދެން ސިޔާސީ ޕާޓީތަކެވެ. އެންމެ ފަހުގެ ނިންމުން ނިއްމަނީ އަދުލުއިންސާފު ޤާއިމުކުރުމުގެ ބާރުންނެވެ. އޭނާގެ މަޤާމު ގެއްލޭފަދަ އަމަލެއް ސާބިތުވެއްޖެނަމަ އޭނާގެ މަޤާމު ގެއްލުމަށް ޙުކުމްކޮށް އެމީހަކު މަޤާމުން ޢަޒުލުކުރާނީ ޢަދުލު އިންސާފު ޤާއިމުކުރުމުގެ ބާރުންނެވެ.\nދަންނައެވެ. ދިވެހި ރާއްޖޭގެ ސިޔާސީ ނިޒާމަށް ދިމާވެފައިވާ ބޮޑު އެއްގޮންޖެހުމަކީ ދިވެހިރާއްޖޭގައި އަމަލުކުރާ ރިޔާސީ ނިޒާމުގެ ތެރެއަށް އެނިޒާމުގައި ނުހިމެނޭ ބައެއްކަންތައް ވެއްދުމެވެ. އެގޮތުން ދެކަމެއް ފާހަނގަވެއެވެ.\nއެއްކަމަކީ: ރިޔާސި ނިޒާމުގެ އުސޫލާއި ޚިލާފަށް ދައުލަތުގެ ތަންފީޒީ ބާރުތަކަށް، ޤާނޫނުހަދާ ބާރުން ވަދެ ޖަވާބު ދާރީ ކުރުވުމަށް މަސައްކަތްކުރުމެވެ. އޭގެ ނަތީޖައަކަށް ވަނީ މުޅިމުޖުތަމައު ހަލަބޮލިވެ ފިތުނަ ފަސާދަ އުފެދުމެވެ. އެހެންކަމުން ދައުލަތުގެ ތަންފީޒީ ބާރުތައް ޖަވާބުދާރީ ކުރުވުމުގެ ޒިއްމާ މީޑިޔާއި ޙަވާލުކުރުމަށް ފަހު މަޖިލިސް އެކަމުން ބޭރުކުރުމަށް ޤާނޫނު އިޞްލާހު ކުރަންޖެހެއެވެ. ރިޔާސީ ނިޒާމު ގެ އަސާސަކީ ތިންބާރު ވަކިވަކީން ރައްޔަތުންނަށް ޚިދުމަތް ދިނުމެވެ. އަދި އެއްބާރު އަނެއްބާރެއްގެ މައްޗަށް އެއްވެސް ނުފޫޒެއްނެތުމެވެ.\nއަނެއްކަމަކީ: ރިޔާސި ނިޒާމުގެ އުސޫލާއި ޚިލާފަށް ދައުލަތުގެ ޢަދުލު އިންޞާފު ޤާއިމުކުމުގެ ބާރުގެ ތެރެއަށް، ތަންފީޒީ ބާރާއި ޤާނޫނު ހަދާ ބާރުން ވަދެފައިވުމެވެ. ކުރުކޮށް ދަންނަވާނަމަ ޖޭ. އެސް. ސީ. ގައި އެއްވެސް ޙައިސިއްޔަތަކުން ފަޑިޔާރުން ފިޔަވައި އެހެންބަޔަކު ތިބެގެންނުވާނެއެވެ. އެހެންކަމުން ޖޭ. އެސް. ސީ. ގައި ފަޑިޔާރުން ފިޔަވައި އެހެންބަޔަކު ނުތިބޭގޮތަށް ޤާނޫނު އިޞްލާހު ކުރަންޖެހެއެވެ.\nމިދެކަމުގައި ހުރި ގެއްލުމާއި ހަލާކު ނުފެއްނަ ދައުރެއް، އަހަރެއް، މައްސަރެއް، ހަފުތާއެއް، ދުވަހެއް ވަރަށް މަދެވެ.\nބަރުލަމާނީ ނިޒާމަކީ، 1714 އިން 1873 އަށް އިގިރޭސިވިލާތުގައި ވެރިކަންކުރި ރަސްކަމުގެ ނިޒާމު، ތަފާތު ސަބަބުތަކާހުރެ ފޭލްވެ ދައުލަތް ނުހިންގިގެން، ވަޒީރުންގެ އަތްމައްޗަށް ދައުލަތް ހިންގުމުގެބާރުތައް ދޫކޮށްލުގެ ނަތީޖާއެއްގެ ގޮތުން އިގިރޭސިވިލާތުގައި ތަޢާރަފުވި ނިޒާމެކެވެ. ( އަޙްމަދު ނަބީލު ޞޫޞް، އަލް އިސްތިޖުވާބު ފިއްނިޒާމިލްބަރުލަމާނީ، ސ.6)\nމިނިޒާމަކީ ކަނޑައެޅޭ ވަކި ޢިލްމީ މަންހަޖެއް، ނުވަތަ ވަކި ޢިލްމީ ފަލްސަފާއެއްގެ މައްޗަށް ބިނާވެގެން އުފެދުނު ނިޒާމެއްނޫނެނެވެ. މިނިޒާމު ޢިލްމީ މަންހަޖެއް، ނުވަތަ އިލްމީ ފަލްސަފާއެއްގެ މައްޗަށް ބިނާނުވުމުން، ފުށުއެރުންތަކާއި ހަމަ ނުޖެހުން ބޮޑުކަމުން، މިނިޒާމު ބޭނުންކުރާ ޤައުމުތަކުން މިއަދާ ހަމަޔަށްވެސް މިނިޒާމު އިސްލާހުކުރުމުގެ މަސައްކަތްނުހުޓެއެވެ. މިނިޒާމުގެ ރަނގަޅު ސިފައެއްގެ ގޮތެއްގައި އެމީހުން ދެކޭ ޚާއްޞަ ދެސިފައެއް އެމީހުން ފާހަނގަ ކުރެއެވެ. އެއީ:\nބަރލަމާނީ ނިޒާމުގެ ރަނގަޅު ސިފައެއްގެ ގޮތެއްގައި އެމީހުން ދެކޭ ޚާއްޞަ އެއްސިފައަކީ : ތަންފީޒީ ދެބާރެއް އޮތުމެވެ. އެގޮތުން، މަޖިލިސުން އައްޔަންކުރާ ދައުލަތުގެ ރައީސަކާއި މަޖިލުންކަނޑައަޅާ ވަޒީރުތަކެއްގެ މައްޗަށް ތަންފީޒީ ބާރު ދެމިގެންވުމެވެ. މިދެބާރުގެ ބާރުވެރިކަމުގެ ނިސްބަތް ތިރީގައި މިވަނީއެވެ.\nބަރުލަމާނީ ނިޒާމުގައި ރައީސުގެ ބާރުވެރިކަން: ބަރުލަމާނީ ނިޒާމުގައި ދައުލަތުގެ ރައީސުގެ މަޤާމަކީ ޝަރަފުވެރި މަޤާމަކެވެ. އެއީ ރަމުޒީ މީހަކެވެ. އޭނައަކީ އެއްވެސްކަމެއްގައި ޖަވާބު ދާރީ ވާންޖެހޭމީހެއްނޫނެވެ. އަދި ސިޔާސި އެއްވެސް ދައުރެއްގެ ޒިއްމާ އުފުލަން ޖެހޭ މީހެއްނޫނެވެ. އެންމެ ބޮޑުވެގެންވެސް އޭނާގެ މަސައްކަތަކީ ބޭރުގެ ރަސްމީ މަތީ ފެންވަރުގެ ވަފުދުން އިސްތިޤުބާލުކުރުމާއި، ބައެއް ޖަލްސާތައް ޝަރަފުވެރިކޮށްދިނުމެވެ. ބަރުލަމަނީ ނިޒާމުގެ ދައުވާ އަކީ މިއީ މުސްތަޤިއްލު ބޮޑު ތަންފީޒީ ބާރެކެވެ.\nމި މަޤާމާމެދު ޖަވާބު ނުލިބޭ ސުވާލެއް އުފެދެއެވެ. އެއީ؛ އެއްވެސް ސިޔާސީ ޒިއްމާއެއްނެތް، ޖަވާބުޖާރީ ވުމެއްނެތް، މަސްއޫލިޔަތެއްނެތް މީހަކަށް، ރައީސެއްގެ ލަޤަބާއި، މުސާރައާއި، ސިކިއުރިޓީއާއި، ގެކޮޅަކާއި، ކާރުކޮޅަކާއި، އެނޫނަސް އިތުރު އިނާޔަތްތައް، ރައްޔިތުންގެ ފައިސާއިން ދިނުމުގެ ހައްޤު، މަޖިލިސަށް ލިބިގެންވަނީ ކިހާމިންވަރަކަށްތޯ؟\nބަރުލަމާނީ ނިޒާމުގައި ވަޒީރުންގެ ބާރުވެރިކަން: ބަރުލަމާނީ ނިޒާމުގައި ރައްޔަތުންގެ މަޖިލިސުން އުފައްދާ ވަޒީރުންގެ މަޖިލިސަކީ ދައުލަތުގެ ތަންފީޒީ ބާރެވެ. ޖަވާބުދާރީ ވާންޖެހޭނީ މަޖިލިސަށެވެ. މިދެންނެވި ވަޒީރުންގެ މަޖިލިސަށް ޤާނޫނުހެދުމުގައި ވެސް ބައިވެރިވެވޭނެއެވެ. މަޖިސުން އުފައްދާ މިދެންނެވި ދައުލަތުގެ ތަންފީޒީބާރުކަމުގައިވާ ވަޒީރުންގެ މަޖިސަށް ކަނޑައެޅޭ އުމުރެއް ނުވެއެވެ. މަޖިލިސަށް އިތުބާރުނުކުރެވޭ ކޮންމެ ފަހަރަކު ވަޒީރުންގެ މަޖިލިސްގެއްލި ސަރުކާރު ވެއްޓުނީއެވެ.\nބަރލަމާނީ ނިޒާމުގެ ރަނގަޅު ސިފައެއްގެ ގޮތެއްގައި އެމީހުން ދެކޭ ޚާއްޞަ އަނެއްސިފައަކީ : ޤާނޫނުހަދާ ބާރާއި ތަންފީޒީބާރު އެއްކޮށް މަސައްކަތް ކުރުމުގެ ފުރުސަތު ލިބުމެވެ. މިދެބާރު އެއްކޮށް މަސައްކަތް ކުރުން ރަނގަޅު ކަމަށް އެމީހުން ދެކެނީ ގެ ދެފަލްސަފާއެއްގެ މައްޗަށް ބުރަވެއެވެ.\nފުރަތަމަ ފަލްސަފާ އަކީ: ޤާނޫނުހަދާ ބާރާއި ތަންފީޒީބާރު އެއްކޮށް މަސައްކަތް ކުރިކަމުގައިވިޔަސް އެއީ މުސްތަޤިއްލު ދެބާރުކަމުޤައި ޤަބޫލުކުރުމެވެ. ނަމަވެސް މިފަލްސަފާއަށް ހުރަސްއެޅޭ ސުވާލެއް އުފެދެއެވެ. އެއީ، ބަރުލަމާނީ ނިޒާމުގައި ތަންފީޒީ ބާރަކީ، ޤާނޫނޫ ހަދާބާރުން އުފައްދާބާރަކަށްވެފައި، ޤާނޫނީބާރުން ބޭނުންވިކޮންމެ ވަގުތެއްގައި ތަންފީޒީބާރު އުވާލެވޭނަމަ، އެބާރުގެ މުސްތަޤިއްލުކަން ދެމިގެންވަނީ ކިހާމިންވަރަކަށްތޯއެވެ؟ މިސުވާލަކަށް ޖަވާބެއްނެތެވެ.\nއަދި މިމުސްތަޤިއްލުކަން އެމީހުން އެހެންގޮތަކަށް ވެސް މާނަކުރެއެވެ. އެއީ، ޕާލަމަންޓަށް ރައީސު އަޒުލު ނުކުރެވޭނެ ވާހަކައާއި އަދި ރައީސަށް ޕާލަމެންޓު އަޒުލު ނުކުރެވޭނެވާހައެވެ. ނަމަވެސް އުފެދޭ ސުވާލަކީ ޕާލަމެންޓްރީ ނިޒާމުގައި ހުންނަ ރައީސަކީ އެއްވެސް ސިޔާސީ ޒިއްމާއެއްނެތް، ޖަވާބުޖާރީ ވުމެއްނެތް، މަސްއޫލިޔަތެއްނެތް މީހަކަށްވާތީ، އޭނާ އަޒުކުރުމުގެ ބޭނުމަކީ ފަކޮބާތޯއެވެ؟ އަދި ޤާނޫނީގޮތުން އާރެއްބާރެއްނެތް މީހަކަށް (މިސާލަކަށް ޕާލަމެންޓްރީ ނިޒާމުގައި އައްޔަންކުރެވޭ ރައީސަށް) ރައްޔަތުން ހޮވާފައޮންނަ ޤާނޫނީބާރެއް ( މިސާލަކަށް ރައްޔަތުންގެ މަޖިލިސް) އަޒުލު ކުރެވީ ކޮންހަމައަކުންތޯއެވެ؟\nދެވަނަ ފަލްސަފާ އަކީ: ޤާނޫނުހަދާ ބާރާއި ތަންފީޒީބާރު އެއްކޮށް އޮވެގެން ދެބާރު ގުޅިގެން ޚިދުމަތް ދިނުން ރަނގަޅުކަމަށް ދެކޭ ފަލްސަފާއެކެވެ. މިގޮތުން މިދެބާރު އެކުވުމުން ލިބޭ ފައިދާއެއްގެ ގޮތުގައި އެމީހުން ދެކެނީ މައިގަނޑު ދެކަމެކެވެ. އެއީ:\nޤާނޫނު ހަދާ މަޖިލިސް ގައި ބަހުސުކޮށް ޚިޔާލު ހުށަހެޅުމުގެ ފުރުޞަތު ތަންފިޒީ އިދާރަކަމުގައިވާ ވަޒީރުންގެ މަޖިލިސަށް ލިބުމެވެ.\nނަމަވެސް މިކަމުގައި އަންނަ ކަންބޮޑުވުމަކީ ވަޒީރުންގެ މަޖިލިސް އަކީ ދައުލަތުގެ ތަންފީޒީ އިދާރާކަމުގައިވާހިނދު ޤާނޫނުތައް ހެދުމުގައި އެމީހުންގެ މަޞްލަތު އިސްނުކޮށްފާނެ ކަމުގެ ޔަޤީންކަން އޮންނާނީ ކިހާމިންވަރަކަށްތޯއެވެ؟ ނުވަތަ ޤާނޫނުހަދާ މަޖިލިސް ބޭނުންވާގޮތާ ޚިލާފާށް، ޙައްޤުބަސް ބުނުމުގެ މުސްތަޤިއްލުކަން ލިބިގެންވާނީ ކިހަމިންވަރަކަށްތޯއެވެ؟ ސަބަކީ މަޖިލިސް ބޭނުންވާކޮންމެ ހިދެއްގައި ތަންފިޒީ އިދާރަކަމުގައިވާ ވަޒީރުންގެ މަޖިލިސްގެ އުއްވާލެވިދާނެތީއެވެ.\nދައުލަތުގެ ބަޖެޓް ވަޒީރުންގެ މަޖިލިސުން ތައްޔާރުކޮށް ޕަލަމެންޓުން އެއްށް ރުހުންދިނުމެވެ.\nނަމަވެސް މިކަމުގައި އޮތް ކަންބޮޑުވުމަކީ ބަޖެޓް އެކުލަވަނީ ތަންފިޒީ އިދާރަކަމުގައިވާ ވަޒީރުންގެ މަޖިލިސްކަމަށް ވެފައި އެމީހުންނަކީ އެމީހުންބޭނުންވަ ކޮންމެ ވަޤުތެއްގައި މަޖިލަސަށް ވަދެވޭ އަދި އެމީހުންގެ ޚިޔާލު މަޖިލިސްގައި ޙިއްސާކުރެވޭ ބަޔަކަށްވާތީ މިކަމުގައި އެމީހުންގެ ނުފޫޒު އޮވެދާނެކަމުގެ ކަންބޮޑުވުމެވެ.\nތިންވަނަ ފަލްސަފާއަކީ: ޕާލަމެންޓާއި، ތަންފިޒީ އިދާރަކަމުގައިވާ ވަޒީރުންގެ މަޖިލިސް، އެއްބަޔަކު އަނެއްބަޔަށް މިނިޒާމުގެ ދަށުން ފާރުވެރިވެ ބެލުމުގެ މަގުފަހިވެފައި ވުމެވެ. މިގޮތުން އަންނަނިވި ކަންތައް ހިމެނެއެވެ.\nހ- ތަންފިޒީ އިދާރަކަމުގައިވާ ވަޒީރުންގެ މަޖިލިސަށް، ޕާލަމެންޓްގެ ޖަލްސާބޭއްވުމަށް ކަނޑައެޅިދާނެއެވެ. އަދި އެޙައްޤު ލިބިގެންވުމެވެ.\nނަމަވެސް މިގޮތަށް މިކަންއޮތުމުން ޕާލަމެންޓު ވެރިއަކީ ކާކުކަން އޮޅުންނުފިލައެވެ. އެއްކަމެއްގެ މައްޗަށް ދެވެރިއަކު އިސްކުރުމަކީ މަސްލަޙަތުގެއްލޭކަމެކެވެ. ކީރިތި ޤުރުއާނުގައި މާތް ﷲ ވަހީކުރެއވިއެވެ. " އެ ދެތާނގައި (އެބަހީ: އުޑާއި، ބިމުގައި) اللَّه މެނުވީ إلهންތަކެއް ވީނަމަ، އެ ދެތަން ފަސާދަވެއްޖައީހެވެ." (ސުރަތުލްއަންބިޔާއި 22)\nށ- ތަންފިޒީ އިދާރަކަމުގައިވާ ވަޒީރުންގެ މަޖިލިސް ބޭނުންވާ ކޮންމެ ވަޤުތެއްގައި، ޕާލަމަންޓަށް ވަނުމާއި، ޚިޔާލު ހުށެހެޅުމާއި، ތިމާމެންގެ ދިފާޢުގައި ވާހަކަދެއްކުމުގެ ޙައްޤު ލިބިގެންވުމެވެ.\nނ- ޤާނޫނު ހަދާބާރާއި، ތަންފީޒީބާރު، އެއްބަޔަކު އަނެއްބަޔަކު ޖަވާބުދާރީ ކުރުވުމެވެ. އެގޮތުން ސުވާލުކުރުން، ޖަވާބު ދިނުން، އަދި ޕާލަމެންޓުން ތަޙުޤީޤުތައް ހިންޤުން ހިމެނެއެވެ.\nނަމަވެސް ބުއްދީގެ ހަމަތަކުން މިއީ ޤަބޫލުކުރަން ދަތި ފަލްސަފާއެކެވެ. އެއް ސަބަބަކީ، މިއީ މުސްތަޤިއްލު ދެބާރެވެ. ދެ ޝަޚްޞިއްޔަތެވެ. ދެ މީހެއްގެ މެދުގައި ޢިޚްތިލާފު އުފެދިއްޖެނަމަ، އެކަމުގެ ގޮތެއް ނިންމާނީ ތިންވަނަ ފަރާތަކުންނެވެ. އަނެއްސަބަބަކީ، ދެމީހަކު އެކަކު އަނެކަކަށް ތަޙުޤީޤުތައް ހިންގާނަމަ އެކަމަށް ދުވަހަކުވެސް ޙައްލެއްނައަންނާނެއެވެ.\nމުހިއްމު ވާހަކައެއް ދަންނަވާލާނަމެވެ. އެއްބަޔެއްގެ މެދުގައި ތަޙުޤީޤުތައް ހިންގަން އެއް މުއަށްސަސާއެއްވުރެ ގިނަ މުއައްސަސާތައް ހުރެގެންނުވާނެއެވެ. އެދެވިގެންވަނީ ދައުލަތެއްގައި ތަޙުޤީޤުކުރާ އެއް މުއަށްސަސާހުރުމެވެ. މިސާލަކަށް ޕާލަމެންޓަކީ މައްސަލަތައް ތަހުޤީޤުކުރަން ހުންނަތަނަކަށް ވެގެން ނުވާނެއެވެ. އެތަނުގެ މަސައްކަތަށް ވާންޖެހެނީ ޤާނޫނުހެދުމެވެ. މިސާލަކަށް އެންޓި ކޮރަޕުޝަން ބޯޑަކީ މައްސަލަތައް ތަހުޤީޤުކުރަން ހުންނަތަނަކަށް ވެގެން ނުވާނެއެވެ. އެތަނުގެ މަސައްކަތަށް ވާންޖެހެނީ ދައުލަތުގެ މަލީ މުޢާމަލާތުގެ އަލީގައި ކަރަޕްޝަނަށް މަގުފަހިވާ ކަންކަން ދަނެގަނެ އެކަންތައް ޙައްލުކުރުމަށް ޓަކައި ހަދަންޖެހޭ ޤާނޫނީ ދެލިކޮޕީތައް ތައްޔާރުކޮށް ކަމާބެހޭފަރާތްތަކަށް ހުށެހެޅުމެވެ. އެއްދައުލަތެއްގައި ހުންނަންޖެހޭނީ ތަޙުޤީޤީ އެއް މުއަށްސަސާއެވެ. ތަފާތުވައްތަރުގެ ތަހުޤީޤުތަކަށް އުފައްދަންޖެހޭނީ އެތަނުގެ ތަފާތު ޔުނިޓްތަކެވެ. ނަމަވެސް ދިވެހިރާއްޖޭގައި ތަހުޤީޤީ މުއައްސަސާއަކީ ކޮބައިކަން އޮޅުންފިލުވުން ވަރަށް އުދަގުލެވެ. ރައްޔިތުންގެ މަޖިލިސުން އިރުއިރުކޮޅާ ތަހުޤީޤު ހިންގަން ފަށާފާނެއެވެ. އެންޓި ކޮރޮޕްޝަނުން ތަހުޤީޤެއް ހިންގަންފަށާފާނެއެވެ. އަދި ބައެއް ފަހަރަށް ރައީސުލް ޖުމުހޫރިއްޔާވެސް އިތުރު ދެތިން ތަޙުޤީޤީ ކޮމެޓީތައް އުފައްދަވަ ފާނެއެވެ. މުޅި ޤައުމުގައި އޮންނީ ތަހުޤީޤީ އޮއިވަރެކެވެ. ނަމަވެސް ކަމެއްދިމާވާއިރު ޒިއްމާއުފުލާނެ މީހަކު ނުހުރެއެވެ. ސަބަބީ ތަހުޤީޤީ މުއައްސަސާގެ ހައިސިއްޔަތުގެއްލިފައިވުމެވެ.\nރައްޔަތުންގެ ސީދާ ވޯޓަކުން ހޮވާ ވެރިއެއްގެ މުހިއްމުކަން\nއިސްލާމްދީން ދެކޭގޮތުގައި ރައްޔަތުންގެ މުހިއްމު ކަންތައް ނިންމަނީ ސީދާ ރައްޔަތުންނެވެ. އެއީ ހަމަ އެކަނި ރައްޔަތުންގެ ޙައްޤަކެވެ. އިސްލާމީ ޚިލާފަތަށް ނަޒަރު ހިންގާލާއިރު ފެންނަނީވެސް އެމަންޒަރެވެ. އިސްލާމްދީނުގެ ފުރަތަމަ ޚަލީފާ މާތް ﷲ ރުއްސުންލެއްވި އަބޫބަކުރުގެ ފާނު، ވެރިކަމަށް ހޮވިވަޑާގަތީ ރައްޔަތުންގެ ސީދާ ނިންމުމަކުންނެވެ. އަދި އެއަށްފަހު އިސްލާމީ ޚިލާފަތަށް ވަޑާގަތް މާތް ﷲ ރުއްސުންލެއްވި ޢުމަރުގެފާނު، ވެރިކަމަށް ހޮވިވަޑާގަތީ ރައްޔަތުންގެ ސީދާ ނިންމުމަކުންނެވެ. އަދި އެއަށްފަހު އިސްލާމީ ޚިލާފަތަށް ވަޑާގަތް މާތް ﷲ ރުއްސުންލެއްވި ޢުސްމާނުގެފާނު ވެރިކަމަށް ހޮވިވަޑާގަތީ ރައްޔަތުންގެ ސީދާ ނިންމުމަކުންނެވެ. އަދި އެއަށްފަހު އިސްލާމީ ޚިލާފަތަށް ވަޑާގަތް މާތް ﷲ ރުއްސުންލެއްވި ޢަލީގެފާނު ވެރިކަމަށް ހޮވިވަޑާގަތީ ރައްޔަތުންގެ ސީދާ ނިންމުމަކުންނެވެ. މިދުވަސްވަރުގެ ބަހުންނަމަ ރައްޔަތުންގެ ސީދާ ވޯޓަކުން ކަމުގައި ބުނެވިދާނެއެވެ.\nވީމާ ރިޔާސީ ނިޒާމާއި ބަރުލަމާނީ ނިޒާމުގެ ހަޤީޤަތް އޮޅުންފިލުވާދިނުމަށްފަހު ދިވެހި ރާއްޖެ އަށް އެންމެ މުނާސަބުވަނީ ކޮންނިޒާމެއްތޯ ކަނޑައެޅުމުގެ ޙައްޤު ދިވެހީންގެ އަތްމައްޗަށް ދޫކޮށްލަމެވެ.\nނޯޓް: ރިޓަޔާޑް މެޖިސްޓްރޭޓް އަބްދުﷲ ފާރޫޤް އިބްރާހިމް އަކީ ގިނަ ދުވަސްތަކެއް ވަންދެން މެޖިސްޓްރޭޓް ކަން ކުރައްވާފައިވާ ބޭފުޅެކެވެ. ޤާނޫނީ އަދި ޝަރުޢީ ދާއިރާ އިން ރިޓަޔާޑް މެޖިސްޓްރޭޓް އަބްދުﷲ ފާރޫޤް އިބްރާހިމް "ވަގުތު" ގައި ލިޔުއްވައެވެ.\nއޮކްޓޯބަރ 17, 2020 14:03\nއޮކްޓޯބަރ 17, 2020 14:08\nޢަހަރެމެން ބަރުލަމާނީ ބޭނުމެއްނޫން. 300 ވޯޓްހޯދައިގެން ބޮޑުވަޒީރުކަން ހޯދަންކުރާ ނުބައި ރޭވުމެއް\nއޮކްޓޯބަރ 17, 2020 15:37\nއަހަރެމެން ދިވެހި ރައްޔިތުންވަނީ އަހަރެމެންނަ ރަގަޅީ ރާއްޖޭގަ ވެރި ކަން ކުރަން ރަގަޅީ ކޮންނިޒާމެއް ކަން...ދެން އިތުރަށް ނިޒާމަށް ބަދަލެއް ގެންނަންބޭނުންނަ އަނެއް ކާވެސް ވޯޓެނަގަންދީ ރައްޔިތުންނަ.. މަޖުލިހުގަ އެއްޕާޓީއެއްގެ މެޖޯރިޓީއެ އޮތަތީ ރައްޔިތުންގެ ބަހެއް ނުހޯދާ ވެރި ކަން ރަސް ކަމަށް ބަދަލު ކުރަންވީތަ ގަދަބާރު އޮތީމަ..އިންޑިއާ އައުޓް...އިންޑިއާ އައުޓް..\nއޮކްޓޯބަރ 17, 2020 16:41\nބޮޑުއެތި ކާނީ ކުޑައެތި ނިޒާމު!\nއޮކްޓޯބަރ 17, 2020 16:51\nއެމެރިކާގެ ނިޒާމަކީ ފެޑެރަލް ރިޔާސީ ނިޒާމެއް.. އެއީ އަސްލު ރަގަޅު ރިޔާސީ ނިޒާމަކީ. ރާއްޖޭގެ ނިޒާމަކީ ސެންޓްރަލް ރިޔާސީ ނިޒާމެއް . ހުރިހާ ބާރެއް ރައީސަށް. މިއީ ޚޮދު މުޚުތާރު ނިޒާމެއް.\nއެމެރިކާގެ ނިޒާމުގައި ސިޓީ އާއި ސްޓޭޓް ތައް ހިންގާނީ ވަކި ބާރެއްގެ ތެެރެއިން.\nމިއުޅެނީ ކެނެރީގޭނަޝީދަށް ވެރިކަން ދެންނުލިބޭނެކަންޔަގީންވާތީ ކުރާކަމެކެވެ. އެކަމު މިއަންނި ބުނީ ރާއްޖޭގެ ވެރިކަމަކީ ރައްޔިތުންގެ ވޯޓަކުން ހޮވަންޖެހޭކަމެކެވެ. މައުމޫނުމެން ވެރިކަމަށް އަންނަނީ ފެންނަ ނުފެންނަ ވޯޓަކީ ހަގީގީ ރައްޔިތުން ހޯވާބައެއްނޫނެވެ. އެކަމު މިވާގޮތުން ރައްޔިތުންނަށް ދެންނުލިބޭނެ ފެންނަ ނުފެންނަ ޖަހަންވެސް ފުރުސަތެއް އެހާމަކަރުވެރި މީހެއްމިއަންނިއަކީ މިވަރުންވެސް ރީދޫކުދިން މީނަޔާހެދި މޮޔަވާތީދެރައީ\nރާއްޖެއަށް އެންމެ ރަނގަޅު ނިޒާމަކީ ރިޔާސީ ނިޒާމު.ބަރުލަމާނީ ނިޒާމެއް ގެނެވޭތޯ މިއުލެނީ ގައުމަށް މަންފާހުރެގެނެއްނޫން. އެއީ 2007 ގަ ގައުމުގަ އޮންނަން ފެންނަނީ ރިޔާސީތޯ ބަރުލަމަނީ ތޯ ވޯޓް ނަގަންޖެހުނީ ނަސީދު ބަރުލަމާނީ ބޭނުންވާވަރުންދޯ . ނަސީދު ރައީސަކަށް އިންތިހާބު ވީމާ ނިޒާމާ ބެހެޭ ވާހަކައެއް ނަސީދު ނުދައްކަވާ އޭރު ރިޔާސީ ނިޒާމް ނަސިދަށް ކަމުގޮއްސި. މިހާރު އެގިއްޖެ ރިޔާސި ނިޒާމެއްގެ ވަރިކަންކުރަން ނަސިދަށް ދިވެހިރައްޔިތުން ވޯޓް ނުދޭނެކަން. އެހެންވެ ބަރުލަމާނި ހަދައިގެން ބޮޑުވަޒީރަކަށް ވެ ސަރުކާރު ހިންގަވެރިޔަކަށް ހުރުމުގެ ހުވަފެން މިދެކެނީ ގައުމަށް ފައިދާއެއް އޮވެގެނެއްނޫން. ތިމާގެ ޖާހާ މަތިވެރިކަން ދެއްކުމަށް ކުރެވެ ކަމެއްގެ ގޮތުގަ. ގާނޫނުއަސާސީގެ2ވަނަ މާއްދައަށް ބައްލަވާ އެއޮތީ އަމިއްލަ ވެރިކަން ކުރާ ދިމިގްރާތީ ޖުމްހޫރީ އަދި ޔުނިޓަރީ ދަވްލަތެކެވެ. ޖުމްހޫރީ އަކީ ރިޔާސީ ނިޒާމް ގެ ވާހަކަ. ދެންބަލަމާ މަޖިލީހުގެ އުމްރަ ސަރުކާރުގެ އުމްރާ ރައީސަކު އިންތިހާބު ކުރާގޮތާ ރައްޔިތުންގެ އާއްމު ވޯޓަކުން ނޫނީ ބަދަލު ނުކުރެވޭނެކަމަށް ގާނޫނުއަސަސީގަ ލިޔެވިފާ އޮތް އޮތުން. މިހާތަނަށް ރާއްޖޭގެ ނިޒާމް ބަދަލު ކޮށްފަ ވަނީ އާއްމުންގެ ވޯޓަކުން. މުހަންމަދު އަމީން ރައީސަކަށް ވެ ވަޑައިގަތުން. ރާއްޖޭގަ އޮންނަންފެންނަނީ ރަސްކަމެއްތޯ ޖުމްހޫރިއްޔަތެއްތޯ ބެލުމަށް އޭރުގެ ހާ؛ލަތު ނިޔާކުރާ ގޮތަށް ނެގި އާންމުވޯުޓުން ފާސްވީ ރާއްޖެގަ އޮންނާނި ޖުމަހޫރިއްޔަތެއްކަމަށް . ދެވަނަޔަށް ރަސްކަމެއްތޯ ޖުމްހޫރިއްޔަތެއްތޯ ބެލުމަށް ވީޓްނަގާ ރަސްކަމަކަށް ފާސްވުމުން ރަސްކަލަކަށް އަބްދުލްމަޖީދު ރަންނަބަނޑޭރު ކިލެގެފާނު ހޮއްވެވީ. އޭގެ ފަހުން ރާއްޖެގަ އޮންނަނީ ރަސްކަމެއްތޯ ޖުމްހޫރިއްޔަތެއްތޯ ބެލުމަށް ވޯޓް ނަގާ ޖުމްހޫރިއްޔަތަކަށް ފާސްވުމުން އިބްރާއިމްނާސިރު ރައީސަކަށް ވެ ވަޑައިގަތީ. އޭގެ ފަހުން ރާއްޖޭގަ އޮންނަނީ ރިޔާސީ ނިޒާމެއްތޯ ނުވަތަ ބަރުލަމާނީ ނިޒާމެއްތޯ ބަލަން ނެގި ވޯޓްގަ ރިޔާސީ ނިޒާމަކަށް ފާސް ވުމުން ގާނޫނުއަސާސީގެ2ވަނަ މާއްދާގަ ޖުމްހޫރިއްޔަތެއްކަމަށް ލިޔެވިފާ އެއޮތީ. ރިޔާސީން ބަރުލަމާނީ އަކަށް ދިއުން ގޯހެއްނޫން އެކަމަކު ފުރަތަމަ ޖެހޭނީ ރާއްޖޭގަ އޮންނަންފެންނަނީ ކޮންނިޒާމެއްތޯ ބެލުމަށް އާއްމު ވޯޓެއްނަގާ ބަރުލަމާނި އެއް ފާސް ވެއްޖެ ނަމަ މަޖިލީހުން ގާނޫނުއަސާސި އިސްލަހުކުރަން ފާސް ކުރާ ގާނޫނެއްގެ ދަށުން މިކަން ކުރަންޖެހޭނީ.\nއޮކްޓޯބަރ 17, 2020 17:28\n“އިސްލާމްދީން ދެކޭގޮތުގައި ރައްޔަތުންގެ މުހިއްމު ކަންތައް ނިންމަނީ ސީދާ ރައްޔަތުންނެވެ. “ މި އީ ބުހުތާނު ދޮގެއް. ރަނގަޅައްބައްލަވާ ދީނުގަ އެކަން އޮންނަގޮތް.\nއޮކްޓޯބަރ 17, 2020 18:04\nކެނެރީގޭ ނަޝީދު މި ދިވެހި ފަސްގަނޑަށް ނޭވާ ލާހާ ހިނދަކު ތިއިން އެއްވެސް ނިޒާމަކުން މިޤައުމަށް ކުރާނެ އެއްވެސް މަންފާއެއް ނޯންނާނެ. ދިވެހި ރައްޔިތުންނަށް ޖެހިފަ އޮށް ބޮޑު މުސީބާތެއް ނަޝީދަކީ.\nއޮކްޓޯބަރ 17, 2020 23:04\nއިންޑިޔާ އައުޓް ރިޔާސީ ނިޒާމް\nއޮކްޓޯބަރ 18, 2020 00:15\nރިޔާސީ ނިޒާމާއި ބަރުލަމާނީ ނިޒާމަކީ ޑިމޮކްރަސީގެ ގޮތުގައި ވެރިކަން ކުރެވެމުންދާ ދެ ނިޒާމު ކަމުގައި ވީ ހިނދު ، ޑިމޮކްރަސީ އުފެދިގެން އައީ އީސާއިން ސަނަތުގެ 300 އަހަރު ކުރިން އެތެންޒުންނެވެ. އެލެކްޒެންޑަރ ދަ ގްރޭޓަކީ މިގޮތުން ޑައިރެކްޓް ޑިމޮކްރަސީއަށް ވެރިކަން ކޮށްފައިވާ ވެރިއެކެވެ، ބަރުލަމާނީ ނިޒާމަކީ ޑިމޮކްރަސީ އުފަންވުމުގެ ކުރިން އޮތް "ޓީމޮކްރެސީ" ގެ އަސްލުގެ މައްޗަށް ވިޔާފާރިވެރިންގެ އަތްމަތީ ވެރިކަން އޮންނަ އުޞޫލުން ޕާލަމެންޓަށް ވެރިކަންދީގެން ވެރިކަން ކުރެވޭ ނިޒާމެއްކަމުން ރައްޔިތުމީހާގެ ސީދާ ބައިވެރިވުން ބަރުލަމާނީގައި ފެނިގެންނެއް ނުދާނެއެވެ،.. އަދި ބަރުލަމާނީ ވެރިކަމަށް ފުރޮޅާލައިފި ނަމަ އެނބުރި ރިޔާސީ ނިޒާމަކަށް ބަދަލެއް ނުކުރެވޭނެއެވެ. އެހެނީ ޕާލަމެންޓުން ވެރިކަން ދޫކޮށްލާނެ ބިލެއް އެމީހުން ފާހެއް ނުކުރާނެއެވެ. ނަތީޖާ އަކީ މުޅި ޔޫރަޕް ވަނީ ބަރުލަމާނީގެ އަޅުވެތިކަމުގެ ތެރޭގައި ކަސްތޮޅު އެޅިފައެވެ. އެމެރިކާ މުޅިދުނިޔޭގެ މައްޗަށް ނުފޫޒު ފޯރުމުގެ މައިގަނޑު އަސްލަކީ ރިޔާސީ ނިޒާމާއި ، އެނިޒާމު އެކަށައެޅިފައި އޮތް މުނާސަބަތު ގޮތެވެ.\nއޮކްޓޯބަރ 18, 2020 08:41\nދިވެހިރާއްޖެއަށް އެންމެ ކަމުދާ ނިޒާމަކީ ކުޑަކަމުދާ ނިޒާމް ރާއްޖޭގެ ނިސްބަތުން އެންމެ ގިނަމީހުން ޔޫރިން އިންފެކްޓްވާ ނިޒާމަކީ ކުޑަކަމުދާ ނިޒާމް ރައްޔިތުންގެ ދެބައިކުޅަ އެއްބައިމީހުންނަށް ވަނީ މިނިޒާމުގަ މައްސަލަ ޖެހިފަ އަބަދު އެކަމަށ ބޭސްކުރަން ޖެހެނީ ބައެއްމީހުން ކިޑްނީ ހިލަ އަނެއްބައިމީހުން އެހެން ކޮންމެވެސް ކަމެއް ހަމަ މިނިޒާމުގަ\nއޮކްޓޯބަރ 18, 2020 09:48\nމިރާއްޖެއަށް މިހާރު އެންމެ ބޭނުންވަނީ ހަޖަމުކުރުމުގެ ނިޒާމް (ޑައިޖެސްޓިވްސިސްޓަމް)\nއޮކްޓޯބަރ 21, 2020 10:47


Kuda Kudhinnah Jinsee Goanaa Kurumakee Bodu Kushakah Hadhan Committee In Faaskoffi | Hathaavees\nކުޑަކުދިންނަށް ޖިންސީ ގޯނާކުރުމަކީ ބޮޑު ކުށަކަށް ހަދަން ކޮމެޓީން ފާސްކޮށްފި\nއޮގަސްޓް 28, 2020 ހަތާވީސް އޮންލައިން\nކުޑަކުދިންނަށް ޖިންސީ ގީނާ ކުރުމާއި ރޭޕް ކުރުމާއި ދެކޮޅަށް ބަޔަކު އަޑު އުފުލަނީ: ފޮޓޯ / ސަން\nކުޑަކުދިންނަށް ޖިންސީ ގޯނާ ކުރުމަކީ ޖިނާއީ އިޖްރާއާތުގެ ގާނޫނުގެ ބޭނުމަށް ޖިނާއީ ބޮޑު ކުށެއްގެ ގޮތުގައި ހަދަން ޖިނާއީ އިޖުރާއަތުގެ ގާނޫނަށް ހުށަހަޅާފައިވާ އިސްލާހު ކޮމެޓީން ފާސްކޮށްފިއެވެ.\nޖިނާއީ އިޖުރާއަތުގެ ގާނޫނަށް އެ އިސްލާހު ހުށަހެޅުއްވީ ހިންނަވަރު ދާއިރާގެ މެންބަރު ޖީހާން މަހުމޫދެވެ. އެހެންނަމަވެސް ހަމަ އެ ގާނޫނަށް މަތިވެރި ދާއިރާގެ މެންބަރު ހަސަން ޒަރީރު ހުށަހެޅުއްވި އިސްލާހެއްގައި ވެސް ކުޑަކުދިންނަށް ޖިންސީ ގޯނާ ކުރުމުގެ ކުށް ވަނީ ބޮޑު ކުށަކަށް ހެދުމަށް ހުށަހަޅާފައެވެ. އެހެންކަމުން ޖުޑީޝަރީ ކޮމެޓީން ބިލުގެ މަސައްކަތް ކޮށްފައިވަނީ ޖީހާން ހުށަހެޅުއްވި ބިލާއި ޒަރީރުގެ ބިލު އެއްކޮށްލައިގެންނެވެ. ކޮމެޓީން ވަނީ އެ ބިލު ކޮމެޓީއަށް ހާޒިރުވެވަޑައިގެންނެވި މެންބަރުންގެ އިއްތިފާގުން ފާސްކޮށްފައެވެ.\nޖިނާއީ އިޖްރާއާތުގެ ގާނޫނުގެ ބޭނުމަށްޓަކައި ޖިނާއީ ބޮޑެތި ކުށްތަކުގެ ގޮތުގައި 11 ކުށެއް އެ ގާނޫނުުގައި މިހާރު ހިމަނާފައިވެ އެވެ. އެކަމަކު އޭގެ ތެރޭގައި ކުޑަކުދިންނަށް ޖިންސީ ގޯނާ ކުރުމުގެ ކުށްތަކެއް މިހާރު ނުހިމެނެއެވެ.\nޖިނާއީ އިޖުރާއަތުގެ ގާނޫނުގައި ބުނާ ބޮޑެތި ކުށްތަކަކީ:\n- މީހުން މެރުމުގެ ކުށް؛\n- އިންތިޒާމުވެގެން ހިންގާ ބޮޑެތި ޖިނާއީ ކުށް؛\n- ޓެރަރިޒަމްގެ ކުށް؛\n- މަނީ ލޯންޑްރިންގ އަދި ޓެރަރިޒަމަށް ފައިނޭންސްކުރުމުގެ ކުށް؛\n- މީހުން ޓްރެފިކްކުރުމުގެ ކުށް؛\n- މަސްތުވާތަކެތި ޓްރެފިކްކުރުމުގެ ކުށް؛\n- ވައްކަން، ޓެކުން، ހިޔާނަތްތެރިވުމާއި، މަކަރާއި ޙީލަތް އަދި ފޭރުމުގެ ކުށްކުށުގެ ތެރެއިން 100,000 (އެއްލައްކަ) ރުފިޔާއިން ފެށިގެން މަތީގެ މައްސަލަތައް؛\n- ކޮރަޕްޝަންގެ ކުށް؛\n- ގޭންގު ކުށް؛\n- މީހެއްގެ ގުނަވަނެއް ނުވަތަ ގުނަވަނެއްގެ ބައެއް ނުވަތަ ހިއްސެއް ނެތިދާފަދަ ގޮތަކަށް މާރާމާރީ ހިންގުން؛\n- ދައުލަތުގެ އިސްތިގުލާލާއި މިނިވަންކަމަށް ގެއްލުންވާ އަމަލު ހިންގުން.\nކުޑަކުދިންނަށް ޖިންސީ ގޯނާ ކުރުން ޖިނާއި ބޮޑު ކުށަކަށް ހަދަން ޖުޑީޝަރީ ކޮމެޓީން ފާސްކޮށްފައިވާއިރު މިފަހަކަށް އައިސް ކުޑަކުދިންނަށް ޖިންސީ ގޯނާކޮށްގެން ފުލުހުންނަށް ހުށަހެޅޭ މައްސަލަތައް އަންނަނީ ދުވަހެއް ދުވަހަކަށް އިތުރުވަމުންނެވެ.\nPrevious ޕޯސްޓުމޯޓަމް ހެދުމުގެ އިހްތިޔާރު ސީދާ ފުލުހުންނަށް ދޭން ކޮމެޓީން ފާސްކޮށްފި\nNext ހެލްތާ ފިނޭންސްގެ ވާހަކަތައް ދިމަލެއްނުވި!\nރުގްޔާ ކުރަން ވާނީ އެކަމުގެ ހުކުމް އެނގޭ، އަމާނާތްތެރިއެއް: ހުތުބާ\nޑިސެމްބަރު 4, 2020\nގަން ތަަރައްގީކުރަން ބޭނުންވަނީ ހުރިހާ ރަށެއްގެ ހިއްސާއާއެކު: ވިސާމް\nކޮވިޑް ވެކްސިން ހުރިހާ ރައްޔިތުންނަށް ވެސް ހިލޭ ލިބޭނެ: ރައީސް\nޑިސެމްބަރު 3, 2020\nތަކުލީފަކަށް ނުވެ، ފެންވަރު ރަނގަޅު ސިއްހީ ހިދުމަތް ލިބޭނެ ގޮތް ހެދުމަކީ އަމާޒެއް: ރައީސް\nސިވިލް ކޯޓުގެ ގާޒީ އަލީ އަބްދުﷲ ގެ މައްސަލައެއް ޖޭއެސްސީ އިން ތަހުގީގުކުރަން ފަށައިފި


Dhaulathuge haradhu kudakuran elhi fiyavalhu thakah ithuru badhaleh\nދައުލަތުގެ ހަރަދު ކުޑަކުރަން އެޅި ފިޔަވަޅުތަކަށް އިތުރު ބަދަލެއް\nފިނޭންސް މިނިސްޓްރީ: މި އަހަރު އާމްދަނީ ދަށްވާނެ ކަމަށް ބެލެވޭ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nކޮވިޑް-19 އާ ގުޅިގެން ޓޫރިޒަމް ހީނަރުވެ، އާމްދަނީ ދަށްވުމުގެ ސަބަބުން ދައުލަތުގެ ހަރަދު ކުޑަ ކުރަން ސަރުކާރު އެޅި ފިޔަވަޅުތަކަށް ފިނޭންސް މިނިސްރީން އިތުރު ބަދަލު ތަކެއް ގެނެސްފި އެވެ.\nފިނޭންސް މިނިސްޓްރީން ނެރެފައިވާ ސާކިއުލާއެއްގައި ބުނި ގޮތުގައި 24 އޯގަސްޓްގައި ނެރުނު ސާކިއުލާގައި އަޅާފައިވާ ފިޔަވަޅުތައް މި ސާކިއުލާގެ ޖަދުވަލް "1" ގައި ބަޔާންކޮށްފައިވާ ބަދަލުތައް ގެންނަން ނިންމާފައިވާ ކަމަށެވެ.\nއެ ފިޔަވަޅު ތަކަކީ ދައުލަތުގެ ބަޖެޓުން ހަރަދުކުރާ ގޮތަށް އެއްވެސް އާ މަގާމެއް ނުއުފެއްދުމާއި ނެޝަނަލް ޕޭ-ރިވިއު ބޯޑުން ދިރާސާ ކުރުމަށްފަހު މި މިނިސްޓްރީ ގެ ހުއްދަ ލިބިގެންމެނުވީ މުސާރައިގެ އޮނިގަނޑު ތަކަށް އެއްވެސް ބަދަލެއް ނުގެނައުމުގެ އިތުރުން ބަޖެޓްގައި ހިމެނިފައި ވީނަމަވެސް، މިހާރު ދޭން ފަށާފައިނުވާ އައު އެއްވެސް އެލަވަންސްއެއް އަހަރުތެރޭގައި ދޭން ނުފެށުމެވެ.\nމި ފިޔަވަޅުގެ އިތުރުން މަސައްކަތް އަވަސް ކުރުމުގެ ގޮތުން ހުއްދައަށް އެދި ހުށަހެޅުން ވެސް އެ ކަމަށް ހާއްސަ ފޯމްތައް މެދުވެރިކޮށް ހުށަހެޅޭ ގޮތަށް ވަނީ ނިންމާފަ އެވެ.\nމި އަހަރު ދައުލަތުގެ އާމްދަނީ ބޮޑު ތަނުން ދަށްވާނެތީ ސަރުކާރު އޮފީސްތަކުގެ ބަޖެޓު ކުޑަ ކުރުމާއި ސަރުކާރު ކުންފުނިތަކުގެ އިސް މަގާމުތަކާއި މިނިވަން މުއައްސަސާތަކުގެ ބަޖެޓު ކުޑަ ކުރަން ވެސް ސަރުކާރުން ކުރިން ނިންމި އެވެ. މަޖިލީހުގެ ހުއްދަ ލިބިގެން މި ބަދަލު ގެނެސްފައިވަނީ ތިން މަސް ދުވަހަށެވެ. ނަމަވެސް އެ ބަދަލުތައް ވެސް މިހާރު ވަނީ އަނބުރާ ގެންގޮސް މުސާރަ ކުރިން ހުރި ގޮތަށް އިޔާދަކޮށްފަ އެވެ. މުސާރަ އިޔާދަ ކުރި ސަބަބެއް ކަމަށް ފިނޭންސް މިނިސްޓްރީން ބުނެފައިވަނީ މަޖިލީހުން މުއްދަތު އިތުރުކޮށް ނުދިނުމެވެ.\nމި އަހަރު ދައުލަތަށް އާމްދަނީގެ ގޮތުގައި 30 ބިލިއަން ރުފިޔާ ލިބޭނެ ކަމަށް ކުރިން އަންދާޒާ ކުރި އެވެ. ނަމަވެސް މި އަހަރު ލިބޭނެ ކަމަށް ލަފާ ކުރެވެނީ 15 ބިލިއަން ރުފިޔާ އެވެ.


Industrial village in bridge aa hama ah magu fulhaakoh thaaru alhanee | Mihaaru\nއިންޑަސްޓްރިއަލް ވިލެޖާ ގުޅުވައިގެން ހަދާ އިއްޒުއްދީން މަގުގައި ތާރު އެޅުމުގެ މަސައްކަތް މިއަދު ކުރަނީ: އިންޑަސްޓްރިއަލް ވިލެޖުން ފެށިގެން ބްރިޖާ ހަމަޔަށް އޮންނަ މަގު ފުޅާކޮށް ތާރު އަޅަން ވަނީ ނިންމާފައި. ފޮޓޯ: އަބްދުﷲ ޖަމީލު\nއިންޑަސްޓްރިއަލް ވިލެޖުން ބްރިޖާ ހަމައަށް މަގު ފުޅާކޮށް ތާރު އަޅަނީ\n08 މާޗް 2018 - 16:25 16 comments\nއިންޑަސްޓްރިއަލް ވިލެޖުން ފެށިގެން ބްރިޖާ ހަމަށް ބޮޑުތަކުރުފާނު މަގު ފުޅާކޮށް މި މަހުގެ ތެރޭގައި ތާރު އަޅަން ފަށާނެ ކަމަށް ހައުސިން މިނިސްޓަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nނޫސްވެރިންނާ ވާހަކަދައްކަވަމުން މިނިސްޓަރު މިއަދު ވިދާޅުވީ ބްރިޖް ނިމެން ވާއިރަށް ބޮޑުތަކުރުފާނު މަގު ހެދުމުގެ މަސައްކަތް ނިމޭނެ ކަމަށެވެ. އަދި ބްރިޖުން ފެށިގެން އާޓިފިޝަލް ބީޗްގެ އުތުރުކޮޅާ ހަމަޔަށް އޮތް ބައި ވެސް ފުޅާކޮށް، ތާރު އަޅައިގެން ހެދުމަށް ނިންމާފައިވާ ކަމަށް ވެސް މުއިއްޒު ވިދާޅުވި އެވެ.\n"އިންޑަސްޓްރިއަލް ވިލެޖުން ފެށިގެން ބްރިޖާ ހަމަޔަށް ބޮޑުތަކުރުފާނު މަގުގައި ތާރު އެޅުމުގެ މަސައްކަތް ވެސް މި މަސް ތެރޭގައި ފެށޭނެ. އޭރުން ބޮޑުތަކުރުފާނު މަގުގައި އެ ސަރަހައްދު އެއްކޮށް ތާރު އެޅުނީ،" މިނިސްޓަރު ވިދާޅުވި އެވެ.\nމުއިއްޒު ވިދާޅުވީ ބޮޑުތަކުރުފާނު މަގު ފުޅާ ކުރުމުގެ ގޮތުން ޑިޒައިން ބަދަލުކޮށް ތޮށިގަނޑާ ހަމަޔަށް އެ މަގު ފުޅާކުރެވޭނެ ކަމަށެވެ. އޭގެ އިތުރުން ބްރިޖާ ގުޅުވައިގެން އަމީނީމަގު ހުރަސްކޮށް މޫންލައިޓް ހިނގުން ފެށިގެން ކިންގް ސަލްމާން މިސްކިތާ ހަމަޔަށް މަގު ފުޅާކޮށް، ތާރު އަޅައިގެން ހެދުމަށް ވަނީ ނިންމާފައި ކަމަށް ވެސް މިނިސްޓަރު ވިދާޅުވި އެވެ.\n"ބްރިޖް ހަދާ ބޭފުޅުން އަމީނީ މަގާ ހަމަޔަށް ނިންމާނެ. އެހެންވީމަ އަމީނީ މަގު ހުރަސްކޮށް މޫންލައިޓް ހިނގުމުން ފެށިގެން ކިންގް ސަލްމާން މިސްކިތާ ހަމަޔަށް މަގު ފުޅާކުރެވޭނެ ކޮންމެ ވެސް ވަރަކަށް އާޓިފިޝަލް ބީޗް ތެރެއަށް،" މުއިއްޒު ވިދާޅުވި އެވެ.\nމިނިސްޓަރު ވިދާޅުވީ އެ މަސައްކަތް ކުރި އަށް ދާނެ ޝެޑިއުލް ކުރިޔަށް އޮތް ހަފުތާގެ ތެރޭގައި އާއްމު ކުރައްވާނެ ކަމަށެވެ.\nމުއިއްޒު ވިދާޅުވީ އޮގަސްޓް މަހުގެ ނިޔަލަށް ބޭރު މަގުގެ ޓްރެފިކަށް ފަސޭހަވާނެ ގޮތަށް ބޮޑެތި ބަދަލުތަކެއް ގެނެވޭނެ ކަމަށެވެ. އެގޮތުން ބްރިޖާ ގުޅުވައިގެން ހަދާ މަގުތަކުގެ އިތުރުން ވިޔަފާރި ބަނދަރުން ފެށިގެން އިންޑަސްޓްރިއަލް ވިލެޖަށް ދަތުރުކުރަން އޮންނަ މަގުތަކަށް ވެސް ބަދަލު ގެންނަން ނިންމާފައިވާ ކަމަށް މިނިސްޓަރު ވިދާޅުވި އެވެ.\n"އިންޑަސްޓްރިއަލް ވިލެޖަށް ދާން އޮންނަ އެންމެ މުހިންމު މަގު [އިއްޒުއްދީން މަގު]ގައި ތާރު އެޅުމުގެ މަސައްކަތް މިއަދު ވަނީ ފަށާފައި. ވަރަށް ފުޅާކޮށް އެ މަގު ހެދިގެން އެދަނީ. އެ މަގު ހަދައި ނިމޭއިރު ދެކޮޅަށް ދުއްވޭ ގޮތަށް އޮންނާނީ،" މިނިސްޓަރު ވިދާޅުވި އެވެ.\nމުއިއްޒު ވިދާޅުވީ އިންޑަސްޓްރިއަލް ވިލެޖަށް ދަތުރުކުރަން ހަދާ އިއްޒުއްދީން މަގާ ގުޅުވައިގެން އެމްޕީއެލް ސަރަހައްދާ ހަމަޔަށް ހުރި މަގުތަކުން ފަސޭހަ އިން ދަތުރުކުރެވޭނެ ގޮތްތަކެއް ހެދުމަށް ނިންމާފައިވާ ކަމަށެވެ. އެގޮތުން އެ މަގުތަކުގައި ޕާކުކުރާ ވެހިކަލްތަކަށް ހާއްސަ ހަތަރު ޕާކިން ސިސްޓަމެއް މާފަންނު ސަހަރާގެ ބައެއްގައި ހެދުމަށް ނިންމާފައިވާ ކަމަށް ވެސް މިނިސްޓަރު ވިދާޅުވި އެވެ.\n"އެ ސަރަހައްދުގައި ޕާކިން ސިސްޓަމްތަކެއް ހަރުކޮށްގެން ޕާކިން މެނޭޖްކުރާ ގޮތަށް ހަމަޖައްސާފައި ވަނީ. އެ ޕާކިން ސިސްޓަމް ބެހެެއްޓީމަ މަގުމަތީގައި ޕާކުކުރުން ހުއްޓިގެންދާނެ. އެ މަގުތައް ހުސްވީމަ ދެކޮޅަށް ދުއްވޭނެ ގޮތަށް ހެދޭނެ،" މުއިއްޒު ވިދާޅުވި އެވެ.\nއިތުރު ލިޔުންތައް ހައުސިން މިނިސްޓަރު ހައުސިން މިނިސްޓްރީ ސިނަމާލެ ބްރިޖު ބޮޑުތަކުރުފާނުމަގު


Miadhu Strawberry kaifintha? Miee faidhaa in furigenvaa meyvaa eh\nމިއަދު ސްޓްރޯބެރީ ކައިފިންތަ؟ މިއީ ފައިދާއިން ފުރިގެންވާ މޭވާއެއް\nސްޓްރޯބެރީއަކީ ލޮލަށް ވަރަށް ފައިދާކުރުވަނިވި މޭވާއެއް ކަމަށް ސިއްހީ މާހިރުން މައުލޫމާތުދެއެވެ. ލޮލުގެ ފެނުމަށް މައްސަލަ ކުރިމަތި ކުރުވުމުން އެކަމަށް ހައްލު ގެނެސްދޭ މާއްދާތައް ކަމަށްވާ ފްލެވޮނޮއިޑްސް، ފެނޮލިކް ފައިޓޯކެމިކަލްސް، އަދި އެލެޖިކް އެސިޑް ފަދަ މާއްދާތައް ވަރަށް ގިނަ އަދަދަކަށް ސްޓްރޯބެރީގައި އެކުލެވިގެންވެއެވެ.\nސްޓްރޯބެރީއަކީ ހަށިގަނޑުގެ ދިފާއީ ނިޒާމްވެސް ވަރުގަދަ ކޮށްދޭ މޭވާއެކެވެ. ސްޓްބެރީ ކެއުމުން ހަށިގަނޑުގެ ދިފާއީ ނިޒާމް ވަރުގަދަ ކޮށްދެނީ އޭގައި އެކުލެވޭ ވިޓަމިން ސީގެ ސަބަބުންނެވެ. އެންމެ ސްޓްރޯބެރީއަކުން ދުވާލެއްގެ މައްޗަށް ހަށިގަނޑަށް ބޭނުންވާ ވިޓަމިން ސީގެ 150 އިންސައްތަ ލިއްބައިދޭނެއެވެ.\nމިއަދު މައިލޯ ކޭކެއް އަޅަމާ!01 month ago\nމިއަދުގެ ރެސިޕީ: ވައިޓް ސޯސް ޕާސްތާ01 month ago\nމިއަދުގެ ރެސިޕީ: ޕާން ބޯކިބާ01 month ago\nމިއަދު ރޯދަވީއްލަން މަސްބަތް ތައްޔާރުކޮށްލަމާ!01 month ago\nވިހެއުމަށްފަހު ބަރުދަން އިތުރުވަނީ ކީއްވެ؟01 month ago\nމިއަދުގެ ރެސިޕީ: ވެނީލާ ސްޕޮންޖް ކޭކު01 month ago\nމިއަދު ޗޮކްލެޓް މޫސް ކޭކެއް އަޅަމާ، މިއޮތީ ރެސިޕީ!01 month ago\nމިއަދު ރޯދަ ވީއްލަން ގުލާބު ޖާމުން ކިހިނެއްވާނެ؟01 month ago


Bangkok aha dhathurukuraa dhivehin samaalvumah Embassyn ilthimaas koffi - vNews.mv\nބެންކޮކަށް ދަތުރުކުރާ ދިވެހިން ސަމާލުވުމަށް އެމްބަސީން އިލްތިމާސް ކޮށްފި\nއާމިނަތު އަމީނާ (އަނާ) 02 August 2019, 16:12\nތައިލެންޑުގެ ވެރިރަށް ބެންކޮކުގައި ބޮންތަކެއް ގޮއްވާލައި ހަތަރު މީހުން ޒަހަމްކޮށްލި ހާދިސާ އާއި ގުޅިގެން އެ ގައުމުގައި ދިރިއުޅޭ ދިވެހިން ސަމާލުވުމަށް ބެންގކޮކް ގައި ހުންނަ ދިވެހި އެމްބަސީން އިލްތިމާސްކޮށްފި އެވެ.\nދިވެހިން ގިނަ އަދަދަކަށް ދަތުރުކުރާ ތައިލެންޑްގެ ވެރިރަށް ބެންކޮކް ގައި މިއަދު ހެނދުނު ބޮންތަކެއް ގޮއްވާލި ހާދިސާގައި އެގައުމުގެ4ރައްޔިތަކަށް ވަނީ އަނިޔާ ލިބިފައެވެ. މި ހަމަލާތަކުގައި ޒަހަމްވި މީހުންނަށް ސީރިއަސް އަނިޔާތަކެއް ލިބިފައި ނުވާކަމަށްވެސް ތައިލެންޑް ނޫސްތަކުގައި ވަނީ ރިޕޯޓްކޮށްފައެވެ. ނަމަވެސް އެ މީހުންނަށް އެ ހޮސްޕިޓަލުގައި ދަނީ ފަރުވާ ދެމުންކަމަށްވެސް މީޑިއާ ރިޕޯޓްތައް ބުނެއެވެ. ރިޕޯޓްތައް ބުނާ ގޮތުަގައި އަނިޔާވި މީހުންގެ ތެރެއިން3މީހުންނަކީ އެވަގުތު މަގުމަތި ކުނިކަހަން ތިބި3އަންހެނުންނެވެ.\nބެންކޮކްގައި މި ބޮން ގޮއްވުމުގެ ހާދިސާ ހިންގާފައި މިވަނީ، ބެންކޮކުގެ އެކި ހިސާބުތަކުގައި ބޮންތަކެއް ގޮއްވާލާފައި މި ވަނީ އާސިއާންގެ ގައުމުތަކުގެ ޚާރިޖީ ވަޒީރުންގެ ބައްދަލުވުން އެ ގައުމުގައި ކުރިއަށް ދަނިކޮށެވެ.\nމި ހާދިސާ އާއި ގުޅިގެން ބެންކޮކްގައި ހުންނަ ދިވެހި އެމްބަސީއިން ކުރި ޓްވީޓެއްގައި ބުނެފައި ވަނީ، ބެންކޮކްގައި ގޮއްވި ތަފާތު ކުދި ބޮންތަކުގެ ސަބަބަނުން އެ ގައުމުގެ4މީހަކަށް އަނިޔާވެފައިވާ ކަމަށެވެ. އަދި އެ ހާދިސާ އާއި ގުޅިގެން ތައިލެންޑްގެ ސަރުކާރުން ބެންގްކޮކުގެ ސަލާމަތީ ކަންކަން ވަރުގަދަކުރަމުން ދާ ކަމަށްވެސް ވަނީ ބުނެފައެވެ.


Kulli haalathaa eku ai "funnabu us" gaanoonee vahaka!\n20th January 2019 | Last update: 14:55\nހާލަތާއެކު އައި "ފުންނާބު އުސް" ވާހަކަ!\nތައާރުޒުވާ އެތައް ކަމެއް ވަކީލުން ވިދާޅުވޭ\nހާލަތު ގެނެސްފައިވާ ގޮތާމެދު ސުވާލު އުފައްދާ\nހާލަތަކުގެ ތެރެއަށް ނުވަންނަ ބައެއް ކަންކަން ހުއްޓޭ\nކުއްލި ނުރައްކަލުގެ ހާލަތު ރައީސް އަބްދުﷲ ޔާމީން އިއުލާން ކުރެއްވި ސަބަބު ތަކުރާރުކޮށް ވަނީ ކިޔައި ދެއްވާފަ އެވެ. ދޭހަވި މައިގަނޑު ސަބަބަކީ، ސުޕްރީމް ކޯޓް "އުހަށްވުރެ ވެސް އުސް" ވުމެވެ. އެ ކޯޓާއި ކޯޓުގެ ފަނޑިޔާރުންނާމެދު ފިޔަވަޅު އަޅަން މުތުލަގަށް އޮތް ހަމައެކަނި ދޮރު އެ ކޯޓުން އަމިއްލައަށް ބަންދު ކުރުމެވެ. އެއީ ޖުޑީޝަލް ސާވިސް ކޮމިޝަން (ޖޭއެސްސީ) ގެ ބާރު ނެގުމެވެ.\nސުޕްރީމް ކޯޓުން "މާ އުސް" ވުމުން ހަމަ މިނަށް ގެންނަން ރައީސް އެޅުއްވި ފިޔަވަޅަކީ ކުއްލި ނުރައްކަލުގެ ހާތަލަށް ގެނައުމެވެ. އެކަމަކު ރައީސް ވެސް އެ ކުރެއްވީ ކީއްތޯ އެވެ؟ ސުޕްރީމް ކޯޓުން ބާރު ނަގައި އަމަލުކުރި ގޮތަށް ރައީސް ވެސް އަމަލު ކުރެއްވީ އެވެ. ހުރި ބާރުތައް ގެންދެވީ އެވެ. ރައީސް، ޖަވާބުދާރީ ކުރެވޭނެ ތަނަކީ ސުޕްރީމް ކޯޓާއި ރައްޔިތުންގެ މަޖިލީހެވެ. މަޖިލިސް ހުޅުވުން ފަސްކޮށް، އެ ބާރުވެސް ވަނީ ހުއްޓިފަ އެވެ. ބައެއް ފަރާތްތަކުން މި ހާލަތު ގާނޫނު އަސާސީއާ ހިލާފު ކަމަށް ބުނަނީ އެހެންވެގެން ކަމަށް ބެލެވެ އެވެ.\nގާނޫނީ ވަކީލުން މައުމޫން ހަމީދާއި ޝާހީން ހަމީދު ވިދާޅުވެފައިވާ ގޮތުގައި، ފަހު ބަސް ބުނުމަށް ސުޕްރީމް ކޯޓަށް އޮތް ބައެއް ބާރުތައް ނެގުމަކީ ގާނޫނުއަސާސީއާ ހިލާފު ކަމެކެވެ. ސަބަބެއް ކަމަށް ވިދާޅުވަނީ ކުއްލި ނުރައްކަލުގެ ހާލަތުގައި ހިފެހެއްޓޭނީ ގާނޫނުއަސާސީގެ ދެވަނަ ބާބުގައި ބަޔާންކުރާ ހައްގުތައް ކަމަށް ގާނޫނުއަސާސީގައި އޮތުމެވެ.\nހާލަތު އިއުލާންކުރި ގަރާރުގައިވާ ގޮތުން މިކަމާ ހިލާފަށް ހަ މާއްދާ ހިފަހައްޓާފައިވެ އެވެ. އެއީ:\n99 ވަނަ މާއްދާ: ރައްޔިތުން މަޖިލީހަށް މީހުން ހާޒިރުކުރުން\n100 ވަނަ މާއްދާ: ރައީސުލްޖުމްހޫރިއްޔާ ނުވަތަ ރައީސުލްޖުމްހޫރިއްޔާގެ ނައިބު މަގާމުން ވަކިކުރުން\n101 ވަނަ މާއްދާ: ވަޒީރުންގެ މަޖިލީހުގެ މެންބަރެއްގެ އިތުބާރު ނެތްކަމުގެ ވޯޓް\n113 ވަނަ މާއްދާ: ސުޕްރީމްކޯޓުގެ ނިންމުން\n228: ޕްރޮސިކިއުޓާ ޖެނެރަލް މަގާމުން ވަކިކުރުން\n145 ވަނަ މާއްދާގެ (ނ): ގާނޫނުއަސާސީ އާއި ގާނޫނު މާނަކުރުމުގައި، އަދި ށަރީޢަތުން ބަލާ އެނޫންވެސް މައްސަލަތަކުގައި ސުޕްރީމްކޯޓުން ނިންމާ ނިންމުމަކީ އެންމެފަހުގެ ނިންމުން\nރައީސް ޔާމީނަށް ބޮޑުބޭބެ ވިދާޅުވާ މައުމޫން ހަމީދާއީ ޝާހީން ހަމީދުގެ ދެބެން ވިދާޅުވާ ގޮތުގައި އެ ހަ މާއްދާ ހިފެހެއްޓުން ގާނޫނު އަސާސީއާ ހިލާފެވެ. އަދި ގަރާރު އޮތް ގޮތުން ހަމަނުޖެހޭ އެތައް ކަމެއް ހިމެނެ އެވެ.\nއުއްތަމަ ފަނޑިޔާރު ގޯހެއް ހައްދަވައިފިނަމަ އެކަން ޖޭއެސްސީއަށް ބެލެން ނެތުމަކީ ރައީސް ވިދާޅުވާ ގޮތުގައި ހަމައާ އުސޫލެއް ނޫނެވެ. ހަމަ އެގޮތަށް ރައީސް ނެރުއްވި ގަރާރުގައި މައްސަލައެއް އުޅޭނަމަ އެކަމުގައި އެއްޗެއް ބުނަން ގާނޫނު އަސާސީއިން ބާރު ދެނީ ސުޕްރީމް ކޯޓަށެވެ. ފަހު ބަސް ބުނަން އޮތް ފަރާތް ވަނީ އެ ގަރާރުން "ދަތް ނެތް ސިންގާ" އަކަށް ވެފަ އެވެ. މިހެން ވާ ގޮތަކީ ކޮބައި ހެއްޔެވެ؟\nކުރީގެ ބަންޑާރަ ނައިބު ހުސްނުއް ސުއޫދު މި ހާލަތު ސިފަ ކުރެއްވީ، "ގާނޫނު އަސާސީ އުވާލާފައި" ވާ ހާލަތަކަށެވެ. ސުޕްރީމް ކޯޓުގެ ބާރު ކެނޑި، ރައްޔިތުންގެ މަޖިލިސް ހިފަަހައްޓާފައި އޮތުމުން ކުއްލި ނުރައްކަލުގެ ގަރާރާ ގުޅޭ ގޮތުން ހުރި ގާނޫނީ މައްސަލަތަކަށް "ހަދާނެ އެއްވެސް ގޮތެއް މި ގައުމުގައި ނެތް" ކަމަށް ސުއޫދު ވިދާޅުވެ އެވެ. "ގާނޫނުއަސާސީ ދެމިއޮތް ނަމަ ހައްލު ހޯދޭނެ ގޮތްތަކެއް އެބަހުރި، ހައްލު ހޯދޭނެ ގޮތެއް ނެތުމަކީ ދިވެހިރާއްޖޭގެ ގާނޫނުއަސާސީ މި ވަގުތު ނެތުން،" -- އެއީ ސުއޫދުގެ ހިޔާލެވެ. އެ ހިޔާލަށް ޒިންމާވެ ވަޑައިގަންނަވާނީ އޭނާ އެވެ.\nރައީސް ކަން ކުރެއްވި ގޮތުން ގާނޫނު އަސާސީ އުވިފައިވާ ކަމަށް ސުއޫދު ފާހަގަކުރައްވާއިރު، ގާނޫނީ އެހެން ބައެއް ބޭފުޅުން އިތުރު މައްސަލަތަކެއް ވެސް ގަރާރުން ފާހަގަ ކުރެ އެވެ.\nކުއްލި ނުރައްކަލުގެ ހާލަތު އިއުލާން ކުރެވޭނެ ހާލަތްތައް ވަރަށް ސާފުކޮށް ގާނޫނު އަސާސީގައިވެ އެވެ. އެފަދަ އެއްވެސް ހާލަތެއް މިވަގުތު ރާއްޖޭގައި އޮތްތޯ އެވެ؟ އެ ހާލަތު ނެތި، ކުއްލި ނުރައްކާ އިއުލާންކޮށް ހައްގުތައް ވެސް ހިފަހެއްޓުމުގައި ކޮންމެހެން ހަނިކޮށްގެން ނުވާނެ ކަމަށް ބުނެފައިވާ މާއްދާތައް ހަނިވާ ގޮތަށް ގަރާރު ނެރެފައިވާ ކަމަށް އެފަދަ ބައެއް ބޭފުޅުން ވިދާޅުވެ އެވެ.\nބައެއް ވަކީލުން - އަހުމަދު ޝުރާއު | އަވަސް\nމައުލޫމާތު ހޯދުމާއި މައުލޫމާތު ދިނުމުގެ މިނިވަންކަން ވަނީ ހިފަހައްޓާފަ އެވެ. އެއީ ނޫސްވެރިކަމުގެ ހައްގަށް އެޅޭ ހުރަހެކެވެ. ގާނޫނު އަސާސީގައި ކުއްލި ނުރައްކަލުގެ ހާލަތުގައި ވެސް ނޫސްވެރިކަމުގެ ހައްގަށް ހަނިކަން ގެނެސްގެން ނުވާނެ ކަމަށް ބުނެފައިވެ އެވެ. އޭގެ އިތުރުން، އަދުލުވެރިކަމާއި ހާމަކަމާއެކު ޝަރީއަތް ކުރުމުގެ ހައްގާއި ހައްޔަރު ކުރެވޭ މީހުންނާއި ބަންދު ކުރެވޭ މީހުންގެ ހައްގުތަކާއި ކުށެއް ކުރިކަމުގެ ދައުވާ އުފުލިފައިވާ މީހުންގެ ހައްގުތަކަކީ ވެސް ހަނިކޮށްގެން ވާނެ ހައްގުތަކެއް ނޫނެވެ.\nގާނޫނީ ބައެއް ބޭފުޅުން ދެކެ ވަޑައިގަންނަވާ ގޮތުގައި އެ ހައްގުތައް ހަނިވާފަދަ މާއްދާތައް ވަނީ ހަނިކޮށްފަ އެވެ. އެ މާއްދާތައް ހަނިވާ މާއްދާތައް ފާހަގަ ކުރައްވާފައިވާއިރު އޭގެ ތެރެއިން އެންމެ ބޮޑަށް ފާހަގަކުރޭ މާއްދާތަކަކީ، 45 ވަނަ މާއްދާ (ގާނޫނާ ހިލާފަށް ހައްޔަރުނުކުރުމާއި ބަންދުނުކުރުން) އާއި 46 ވަނަ މާއްދާ (ހައްޔަރުކުރުމާއި، ބަންދުކުރުމުގެ ބާރު) އާއި 49 ވަނަ މާއްދާ (ކުށްކުށަށް ތުހުމަތުކުރެވޭ މީހުން މިނިވަންކުރުން) އާއި 56 ވަނަ މާއްދާ (އިސްތިއުނާފުކުރުމުގެ ހައްގު) އެވެ.\nއޭގެއިތުރުން، 65 ވަނަ މާއްދާ (ހައްލު ހޯދުމަށްޓަކައި ދައުވާކުރުމުގެ ހައްގު) އާއި 145 ވަނަ މާއްދާގެ (ނ): (ގާނޫނުއަސާސީ އާއި ގާނޫނު މާނަކުރުމުގައި، އަދި ޝަރީއަތުން ބަލާ އެނޫން ވެސް މައްސަލަތަކުގައި ސުޕްރީމް ކޯޓުން ނިންމާ ނިންމުމަކީ އެންމެ ފަހުގެ ނިންމުން) މާއްދާ އެވެ. މީގެ އިތުރުން ޖިނާއީ އިޖުރާއަތުގެ ގާނޫނު ވެސް ވަނީ ހިފަހައްޓާފަ އެވެ. ޖިނާއީ އިޖުރާއަތުގެ ގާނޫނަކީ ޝަރީއަތް ހިންގާނެ އުސޫލުތަކާއި މަރުހަލާތައް ބަޔާން ކުރާ ގާނޫނެވެ. އެ ގާނޫނު ހިފެހެއްޓުމުން ޝަރީއަތް ހިންގުމުގެ ވަރަށް އަސާސީ ހައްގުތައް ހަނިވެގެން ދާނެ އެވެ. ހައްޔަރުކުރާ މީހާ އާއި ދައުވާ ކުރެވޭ މީހާގެ ވެސް ހައްގުތައް ހަނިވެގެން ދާނެ އެވެ.\nކުއްލި ނުރައްކަލުގެ ހާލަތަކީ ދެ ފަނޑިޔާރަކު ހައްޔަރު ކުރުމަށް ޖެހި "މަޅި ފައްޗަކަށް" ހެދުމަކީ ގާނޫނު ދަންނަ ކަމެއް ނޫން ކަމަށް ވެސް ވަކީލުން ވިދާޅުވެ އެވެ.\nހައިކޯޓުގެ ކުރީގެ ފަނޑިޔާރު އަޒްމިރަލްދާ ޒާހިރު އިސްކޮށް ހުންނަވާ ވިދާޅުވެފައިވަނީ، ފަނޑިޔާރުންގެ ގާނޫނުގެ 12 ވަނަ މާއްދާއިން ފަނޑިޔާރުންނަށް ލިބިފައިވާ އިމްތިޔާޒުތަކާއި، ރައްކާތެރިކަން ވެސް ހިފެހެއްޓުމަކީ ގާނޫނު އަސާސީގެ 254 މާއްދާއާ ކަނޑައެޅިގެން ހިލާފު ކަމެކެވެ. ފަނޑިޔާރުންގެ ގާނޫނުގެ 12 ވަނަ މާއްދާއަކީ ފަނޑިޔާރުންނަށް ލިބިދޭ އިމްތިޔާޒުގެ މާއްދާ އެވެ.\nރައީސް އަބްދުﷲ ޔާމީން، އުއްތަމަ ފަނޑިޔާރާ ސަލާމް ކުރައްވަނީ --\nސުޕްރީމް ކޯޓުގެ ފަނޑިޔާރަކު ހައްޔަރު ކުރުމަކީ ދެން ތިއްބެވި ތިން ފަނޑިޔާރުންގެ އަމުރަކުން ވެސް ކުރެވެން އޮތް ކަމަށްވާއިރު، އެ ގޮތަށް އަމުރު ހޯދުމުގެ ބަދަލުގައި، ފަނޑިޔާރުންގެ ގާނޫނުގެ 12 ވަނަ މާއްދާއަށް އަމަލު ނުކުރާ ގޮތަށް ކުއްލި ނުރައްކަލުގެ ހާލަތު އިއުލާނު ކުރުމުގެ ގަރާރުގައި ހިމަނާފައިވަނީ އެ މާއްދާގައި ބުނެފައިވާ އިޖުރާއަތު ހިންގުމަކާ ނުލައި ސުޕްރީމް ފަނޑިޔާރުން ހައްޔަރު ކުރުމުގެ ބޭނުމުގައި ކަމަށް ތުހުމަތު ކުރުމުގެ ފުރުސަތު އެބައޮތް ކަމަށް ވެސް އަޒްމިރަލްދާ އިސްކޮށް ހުންނަވާ ނެރުނު ބަޔާނެއް ގައި ވެސް ބުނެފައިވެ އެވެ.\n"ފަނޑިޔާރުންގެ ގާނޫނުން ފަނޑިޔާރުންނަށް ލިބިދީފައިވާ ހިމާޔަތާއި ރައްކާތެރިކަން ހިފެހެއްޓިފައި އޮތުމަކީ، ކުއްލި ނުރައްކަލުގެ ހާލަތުގެ ބާކީ އޮތް މުއްދަތުގައި ފަނޑިޔާރު ކުރާ ހުކުމެއް، ނުވަތަ ނިންމާ ނިންމުމަކާމެދު ސަރުކާރު ހިންގާ ފަރާތާމެދު އުފެދޭ ހިޔާލު ތަފާތުވުމެއްގެ ނަތީޖާއެއްގެ ގޮތުން އެ ނިންމުމެއް ނިންމަވާ ފަނޑިޔާރު ހައްޔަރު ކުރެވުމުގެ ބިރު އޮންނާނޭ ކަމެއް،" ބަޔާނުގައިވެ އެވެ.\nކުއްލި ނުރައްކަލުގެ ހާލަތު އިއުލާނު ކުރުމަކީ ރައީސުލްޖުމްހޫރިއްޔާއަށް ލިބި ވަޑައިގަންނަވާ ބާރެކެވެ. ނަމަވެސް، އެ ބާރުގެ ބޭނުން ކުރަން ވާނީ ގާނޫނު އަސާސީގެ 253 ވަނަ މާއްދާގެ ދަށުން އެކަށީގެންވާ ސަބަބުތަކެއް ހުރެގެންނެވެ. އެފަދަ ގަރާރަކީ ރައްޔިތުންގެ މަސްލަހަތަށްޓަކައި ނެރުއްވާ ގަރާރަކަށް ވާންޖެހޭނެ އެވެ.


China aai eku free trade agreementeh gaaim kurumakee fahureh: Minister - vNews.mv\nޗައިނާ އާއި އެކު ފްރީ ޓްރޭޑް އެގްރީމަންޓެއް ގާއިމްކުރުމަކީ ފަހުރެއް: މިނިސްޓަރު\nއާމިނަތު އިރާޝާ 10 March 2016, 16:52\nބައިނަލްއަގްވާމީ އެންމެ ބޮޑު އިޤްތިސާދާއި އެކު ރާއްޖެ ފަދަ ކުޑަ މިނިވަން އިގްތިސާދަކާ ދެމެދު ވިޔަފާރީގެ އެއްބަސްވުމަކަށް އާދެވުމަކީ ރާއްޖެއަށް ލިބިގެންދިޔަ ވަރަށް ބޮޑު ފަހުރެއް ކަމަށް އިކޮނޮމިކް މިނިސްޓަރު މުހައްމަދު ސައީދު ވިދާޅުވެއްޖެ އެވެ.\nމުހައްމަދު ސައީދު މިހެން ވިދާޅުވީ މިއަދު ހޮޓެލް ޖެންގައި ބޭއްވި ރަސްމިއްޔާތެއްގައި މިއަހަރުގެ ޖޫން މަހުގެ 13 އިން 17 އަށް ޗައިނާގެ ކުންމިންގައި ބޭއްވުމަށް ހަމަޖެހިފައިވާ "ސައުތު އޭޝިއާ އެކްސްޕޯ 2016" އާއި ބެހޭގޮތުން ވާހަކަފުޅުދައްކަވަމުންނެވެ.\nއިކޮނޮމިކް މިނިސްޓަރު ވިދާޅުވީ ފްރީ ޓްރޭޑް އެގްރިމެންޓާއި ގުޅޭ ދެ މަޝްވަރާ ބައްދަލުވުމެއް މީގެ ކުރިން ބާއްވާ ނިންމާލެވިފައިވާ ކަމަށާއި، މި މަޝްވަރާ ބައްދަލުވުންތައް ވަރަށް ކާމިޔާބު ކަމަށެވެ.\nމީގެ އިތުރަށް ކުންމިން ފެއާގެ "ކަންޓްރީ އޮފް އޮނާ"ގެ މަގާމު މިއަހަރު ދިވެހިރާއްޖެއަށް ލިބިގެން ދިއުމަކީ ފްރީ ޓްރޭޑް އެގްރީމަންޓެއް އެކުލަވާލުމަށް ލިބުނު ވަރަށް ބޮޑު ފުރުސަތެއް ކަމުގައިވެސް ވިދާޅުވި އެވެ. އަދި މިއަހަރު ނިމުމުގެ ކުރިން ދެގައުމުގެ ދެމެދުގައި މަޝްވަރާ ކުރެވިގެން ފްރީ ޓްރޭޑް އެގްރިމްންޓްގައި ސޮއިކުރެވޭނެ ކަމަށް މިނިސްޓަރު ސައިދު ވިދާޅުވި އެވެ.\nސައިދު ވިދާޅުވީ ކުންމިންގައި ބާއްވާ އެކްސްޕޯއަކީ ރާއްޖޭގައި އަތްތެރި މަސައްކަތް ކުރައްވާ ބޭފުޅުންގެ ހުނަރުވެރިކަން ދައްކާލުމަށް ލިބިގެންދާ ވަރަށް ބޮޑު ފުރުސަތެއް ކަމާށައި، މިއެކްސްޕޯގައި ބައިވެރިވެ ރާއްޖެ ތަމްސީލްކުރަން ޖެހޭ ކަމަށެވެ. އަދި މި ފެއާގެ ސަބަބުން ދިވެހި ވިޔަފާރިވެރިންނަށް ބޮޑެތި ފުރުސަތުތަކެއް ފަހިވެގެންދާނެ ކަމަށްވެސް މިނިސްޓަރު ވިދާޅުވި އެވެ.\nސައިދު އިތުރަށް ވިދާޅުވީ ދިވެހިރާއްޖޭގައި އަތްތެރި މަސައްކަތުން އުފައްދާ ކޮންމެވެސް ފަސް ޕްރޮޑަކްޓެއް ލާޖް ސްކޭލް ޕްރޮޑަކްޝަން ލައިނެއްގެ ތެރެއިން އުފެއްދޭ އެއްޗަކަށް ހެދުމަށް ސަރުކާރުން ނިންމާފައިވާ ކަމަށެވެ. އަދި ދިވެހިރާއްޖޭގެ ޕްރޮޑަކްޓެއް ކަން އަންގައިދޭ މަރުކާއެއް ތައާރްފްކުރާނެ ކަމަށް ވެސް މިނިސްޓަރު ވިދާޅުވި އެވެ.\nމިނިސްޓަރު ސައިދު އިތުރަށް ވިދާޅުވީ ދިވެހި އުފެއްދުންތަކަށް ހާއްސަ ޕްރޮޑަކްޝަން ހައުސްއެއް ވެސް އުފެއްދުމަށް ހަމަޖެހިފައިވާ ކަމަށެވެ. އަދި މިއީ ބޮޑެތި މާކެޓްތަކަށް ހާއްސަކޮށްގެން ގިނަ އުފެއްދުންތައް އުފެއްދުމުގެ ނިޔަތުގައި ހުޅުވާ ޕްރޮޑަކްޝަން ހައުސްއެއް ކަމަށް ވެސް ވަނީ ވިދާޅުވެފަ އެވެ.